IR-RABA’  PARTI
IT-TALBA NISRANIJA

L-EWWEL SEZZJONI
IT-TALB FIL-ĦAJJA NISRANIJA

2558
“Kbir hu l-misteru tar-reliġjon tagħna”. Il-Knisja tistqarru fis-Simbolu ta’ l-Appostli (L-ewwel parti), u tiċċelebrah fil-Liturġija tas-sagramenti (It-tieni parti), biex il-ħajja ta’ l-insara tkun taqbel ma’ dik ta’ Kristu fl-Ispirtu s-Santu għall-glorja ta’ Alla l-Missier (It-tielet parti). Dan il-misteru għalhekk jitlob li l-insara jemmnuh, jiċċelebrawh u jgħixuh f’relazzjoni ħajja u personali ma’ Alla ħaj u veru. Din ir-relazzjoni hi t-talb.

X’inhu t-talb

Għalija, it-talb hu ħeġġa tal-qalb, ħarsa sempliċi lejn is-sema, għajta ta’ ħajr u ta’ mħabba kemm waqt il-prova u kemm waqt il-ferħ.

It-talb bĦala don ta’ Alla

2559
“It-talb hu l-irfigħ tar-ruħ lejn Alla jew domanda lil Alla ta’ ġid li jkun jaqbel”.
 Minn fejn għandha tibda t-talba tagħna? Mill-għoli tal-kburija tagħna u tar-rieda proprja tagħna jew mill-“qiegħ” (Salm 130,1) ta’ qalb imċekkna u sogħbiena? Min jiċċekken, jitkabbar (ara Lq 18, 9-14). It-talb jinbena fuq ix-xejn tagħna. “Aħna anqas biss nafu nitolbu kif imiss” (Rum 8,26). L-umiltà hija d-dispożizzjoni meħtieġa biex niksbu b’xejn id-don tat-talb: “Il-bniedem hu tallab quddiem Alla”.

2560
“Kieku kont taf id-don ta’ Alla!” (Ġw 4,10). Il-kobor ta’ l-għaġeb tat-talb jidher proprju hemm, ħdejn il-bjar fejn immorru nfittxu l-ilma tax-xorb tagħna: hemm Kristu jiġi jiltaqa’ ma’ kull bniedem, hu jfittixna l-ewwel, u jitlobna jixrob. Ġesù għandu l-għatx, it-talba tiegħu toħroġ mill-qiegħ ta’ Alla li jixtieqna. It-talb, nafuh dan jew ma nafuhx, hu l-laqgħa ta’ l-għatx ta’ Alla ma’ tagħna. Ġesù għandu l-għatx li jkollna l-għatx tiegħu.

2561
“Kieku int kont titolbu u hu kien jagħtik ilma ħaj” (Ġw 4,10). It-talb li bih nitolbu xi ħaġa hu paradossalment tweġiba, tweġiba għat-tnehid ta’ Alla l-ħaj: “Telqu lili, il-għajn ta’ l-ilma ġieri, biex ħaffru bjar għalihom, bjar miksura li ma jżommux ilma” (Ġer 2,13); tweġiba ta’ fidi għall-wegħda b’xejn tas-salvazzjoni (ara Ġw 7,37-39; Is 12,3; 51,1); tweġiba ta’ mħabba għall-għatx ta’ l-Iben il-waħdieni. (ara Ġw 19,28; Żak 12,10; 13,1).

It-talb bĦala Patt

2562
Minn fejn jiġi t-talb tal-bniedem? Tkun xi tkun is-sura tat-talb (ġesti jew kliem), hu l-bniedem sħiħ li jkun jitlob. Iżda l-Iskrittura biex tfisser il-post minn fejn joħroġ it-talb, xi kull tant issemmi r-ruħ jew l-ispirtu, imma aktar ta’ spiss il-qalb (aktar minn elf darba). Hi l-qalb li titlob. Jekk il-qalb hi bogħod minn Alla, it-talb li joħroġ minnha hu fieragħ.

2563
Il-qalb hi l-post fejn jien, jew fejn ngħammar (skond il-ħsieb semitiku jew bibliku: fejn “ninżel”). Hi ċ-ċentru moħbi tagħna, mhux milħuq mir-raġuni tagħna u lanqas minn ħadd; hu l-Ispirtu ta’ Alla biss li jgħarbilha u jagħrafha. Il-post tad-deċiżjonijiet fil-qiegħ l-aktar fond tat-tendenzi psikiċi tagħna. Hi l-post tal-verità, fejn nagħmlu l-għażla bejn il-mewt u l-ħajja. Hi l-post fejn niltaqgħu ma’ Alla, għax aħna xbieha ta’ Alla u ngħixu f’relazzjoni miegħu: hi l-post fejn iseħħ il-Patt.

2564
It-talba nisranija hi relazzjoni ta’ Patt bejn Alla l-Missier u l-bniedem fi Kristu. It-talb hu għemil ta’ Alla u tal-bniedem: jiġi mill-Ispirtu s-Santu u minna, u huwa kollu kemm hu dirett lejn Alla, f’għaqda mar-rieda umana ta’ l-Iben ta’ Alla magħmul bniedem.

It-talb bĦala xirka

2565
Fil-Patt il-Ġdid it-talb hu relazzjoni ħajja bejn ulied Alla ma’ Missierhom ta’ tjieba bla qjies, ma’ Ibnu Ġesù Kristu, u ma’ l-Ispirtu s-Santu. Il-grazzja tas-Saltna hi “l-għaqda tat-Trinità Qaddisa kollha kemm hi ma’ l-ispirtu kollu kemm hu”.
 Il-ħajja tat-talb hi għalhekk dik ta’ qagħda abitwali quddiem Alla tliet darbiet qaddis, u f’għaqda sħiħa miegħu. Din ix-xirka ta’ ħajja dejjem tista’ tkun, għaliex, permezz tal-Magħmudija, sirna ħaġa waħda ma’ Kristu (ara Rum 6,5). It-talb hu nisrani jekk hu għaqda ma’ Kristu u jinxtered fil-Knisja, li hi l-Ġisem tiegħu. Id-dimensjonijiet tat-talb huma dawk ta’ l-imħabba ta’ Kristu (ara Ef 3,18-21).

L-ewwel kap
Ir-rivelazzjoni tat-talb

L-istedina universali għat-talb

2566
Il-bniedem ifittex lil Alla. Fil-ħolqien Alla ħalaq kollox mix-xejn. “Bis-sebħ u l-ġmiel żejjintu” (Salm 8,6). Il-bniedem, wara l-anġli, għandu l-ħila jagħraf “kemm hu kbir isem il-Mulej fl-art kollha” (Salm 8,2). Ukoll wara li tilef ix-xebh ma’ Alla, il-bniedem baqa’ ħolqien fuq ix-xbieha ta’ Alla l-Ħallieq tiegħu, baqgħet fih ix-xewqa ta’ dak li ħalqu. Ir-reliġjonijiet kollha huma xhieda ta’ din ix-xewqa essenzjali tal-bnedmin kollha (ara Atti 17,27).

2567
Kien Alla li l-ewwel sejjaħ lill-bniedem. Ukoll jekk il-bniedem jinsa l-Ħallieq tiegħu, imur jinħeba ’l bogħod minn wiċċu, ifittex l-allat foloz tiegħu u jixli lil Alla li abbandunah, iżda Alla ħaj u veru ma jieqaf qatt isejjaħ kull persuna biex tiltaqa’ b’mod misterjuż miegħu fit-talb. Dan il-pass ta’ l-imħabba ta’ Alla, fidil għall-Patt tiegħu, dejjem jiġi l-ewwel fit-talb; il-pass li jagħmel il-bniedem hu dejjem tweġiba. Aktar ma Alla juri lilu nnifsu lill-bniedem u juri lill-bniedem x’inhu fih innifsu, aktar jidher it-talb bħala sejħa wieħed lill-ieħor, bħala ġrajja tal-Patt. Permezz tal-kliem u ta’ l-għemil, dil-ġrajja timpenja l-qalb. Tinkixef tul l-istorja kollha tas-salvazzjoni.

L-ewwel artiklu

It-talb fit-testment il-qadim
2568
Ir-rivelazzjoni tat-talb fit-Testment il-Qadim insibuha bejn il-waqgħa u l-irfigħ tal-bniedem, bejn is-sejħa mnikkta ta’ Alla lil uliedu l-ewlenin: “Fejn int?” … “X’inhu dan li għamilt?” (Ġen 3,9,13) u t-tweġiba ta’ l-Iben il-waħdieni huwa u dieħel fid-dinja: “Hawn jien ġej biex nagħmel ir-rieda tiegħek, o Alla” (Lh 10,5-7). It-talb hu marbut mal-ġrajja tal-bniedem, hu r-relazzjoni ma’ Alla fil-ġrajjiet kollha ta’ l-istorja.

Il-Ħolqien – GĦajn tat-talb

2569
Hu l-ewwelnett mill-fatt tal-ħolqien li tibda l-ħajja tat-talb. L-ewwel disa’ kapitli tal-Ġenesi juru din ir-relazzjoni ma’ Alla bħala l-offerta tal-bikri tal-merħla minn Abel (ara Ġen 4,4), bħala sejħa ta’ l-isem ta’ Alla minn Henok (ara Ġen 5,26), bħala “mixi ma’ Alla” (Ġen 4,26). L-offerta ta’ Noè kienet “togħġob” lil Alla u bierku, u permezz tiegħu bierek il-ħolqien kollu (ara Ġen 8,20 – 9,17) għax qalbu kienet sewwa u sħiħa: hu wkoll “kien jimxi ma’ Alla” (Ġen 6,9). Din is-sura ta’ talb jgħixuha kotra kbira ta’ ġusti fir-reliġjonijiet kollha.

  Fil-Patt tiegħu mal-ħlejjaq ħajjin kollha (ara Ġen 9,8-16), Alla dejjem isejjaħ lill-bnedmin għat-talb. Iżda hu l-aktar minn żmien Abraham missierna li beda jiġi rivelat it-talb fit-Testment il-Qadim.

Il-wegĦda u t-talba tal-fidi

2570
Malli Alla sejjaħlu, Abraham telaq “kif kien qallu l-Mulej” (Ġen 12,4): qalbu kollha kemm hi “marbuta mal-Kelma”, obda. Is-smigħ tal-qalb li tiddeċiedi skond kif irid Alla hu essenzjali għat-talb, il-kliem mhux daqshekk meħtieġ, hu relattiv. Iżda t-talba ta’ Abraham tfissret l-ewwel permezz ta’ għemil: bniedem tas-skiet, kull fejn waqaf, bena artal lill-Mulej. Biss aktar tard niltaqgħu ma’ l-ewwel talba tiegħu bil-kliem: tnehida moħbija tfakkar ’l Alla l-wegħdiet tiegħu, li ma kienx jidher li se jseħħu (ara Ġen 15,2-3). Sa mill-bidu deher b’dan il-mod wieħed mill-aspetti drammatiċi tat-talb: il-prova tal-fidi fil-kelma mogħtija minn Alla.

2571
Il-patrijarka, wara li emmen f’Alla (ara Ġen 15,6), wara li mexa quddiemu f’Patt miegħu (ara Ġen 17,1-2), kien lest jilqa’ taħt it-tinda tiegħu l-mistieden misterjuż: din il-laqgħa ta’ l-għaġeb f’Mambre hi l-preludju tat-tħabbira ta’ l-Iben veru tal-Wegħda (ara Ġen 18,1-15; Lq 1,26-38). Minn dak in-nhar, wara li Alla għarraf lil Abraham il-Patt tiegħu, qalbu ngħaqdet mal-ħasra ta’ Sidu għall-bnedmin, u ssogra jitlob għalihom b’fiduċja tassew kbira (ara Ġen 18,16-33).

2572
Bħala l-aħħar tisfija tal-fidi tiegħu, Abraham, “dak li kien ħa l-wegħdiet” (Lh 11,17), ġie mitlub jissagrifika lill-iben li Alla kien tah. “Alla jaħseb hu għall-ħaruf għas-sagrifiċċju” (Ġen 22,8); il-fidi tiegħu baqgħet sħiħa “għax fehem li Alla kellu s-setgħa saħansitra li jqajjem mill-mewt” (Lh 11,19). B’dan il-mod il-missier ta’ dawk kollha li jemmnu jsir jixbah lill-Missier “li anqas lil Ibnu stess ma ħafirha imma tah għalina lkoll” (ara Rum 8,32). It-talb jagħti mill-ġdid lill-bniedem ix-xebh ma’ Alla u jsieħbu fis-setgħa ta’ l-imħabba ta’ Alla li ssalva l-kotra (ara Rum 4,16-21).

2573
Alla jġedded il-wegħdiet lil Ġakobb, missier it-tnax-il tribù ta’ Israel (ara Ġen 28,10-22). Qabel ma jiltaqa’ ma’ ħuh Għesaw, Ġakobb jagħmel lejl sħiħ jissara ma’ “xi ħadd” misterjuż li ma riedx juri ismu, imma li bierku qabel telqu mas-sebħ. It-tradizzjoni spiritwali tal-Knisja tara f’din il-ġrajja s-simbolu tat-talb bħala ġlieda tal-fidi u r-rebħa tal-perseveranza (ara Ġen 32,25-31; Lq 18,1-8).

Mosè u t-talba ta’ medjazzjoni

2574
Malli bdiet isseħħ il-Wegħda (l-Għid, il-ħruġ mill-Eġittu, id-don tal-Liġi u l-Patt), it-talba ta’ Mosè hija x-xbieha ħerqana tat-talb ta’ interċessjoni li jilħaq il-qofol tiegħu “fil-medjatur wieħed bejn Alla u l-bniedem, il-Bniedem Kristu Ġesù” (1Tim 2,5).

2575
Hawn ukoll Alla jiġi l-ewwel. Isejjaħ lil Mosè minn nofs “ħuġġieġa nar qalb l-għolliq” (ara Eż 3,1-10). Dan il-fatt jibqa’ dejjem waħda mix-xbihat tal-bidu tat-talb fit-tradizzjoni spiritwali Lhudija u nisranija. Jekk, fil-fatt, hu “Alla ta’ Abraham, Alla ta’ Iżakk, u Alla ta’ Ġakobb” li jsejjaħ il-qaddej tiegħu Mosè, dan għax hu Alla l-ħaj li jrid il-ħajja tal-bnedmin. Juri ruħu biex isalvahom, iżda mhux waħdu u lanqas minkejja fihom: isejjaħ lil Mosè biex jibagħtu, biex isieħbu fil-ħniena tiegħu, fil-ħidma tiegħu ta’ salvazzjoni. F’din il-missjoni qisha hemm talba ta’ Alla, u Mosè, wara diskussjoni fit-tul, jgħaqqad ir-rieda tiegħu ma’ dik ta’ Alla s-Salvatur. Iżda f’dan id-djalogu li fih Alla jiftaħ qalbu, Mosè jitgħallem ukoll jitlob: ineħħi l-qorq minn riġlejh, isib oġġezzjoni għal dak li jitolbu Alla, u fuq kollox jistaqsi, u bi tweġiba għal din il-mistoqsija l-Mulej jgħidlu x’jismu, isem li ma jingħadx u jiġi rivelat fl-għemejjel kbar ta’ Alla.

2576
Issa “l-Mulej kien ikellem lil Mosè wiċċ imb’wiċċ bħalma bniedem ikellem lil ħabibu” (Eż 33,11). It-talb ta’ Mosè hu t-talb tipiku tal-kontem​plazzjoni li permezz tiegħu l-qaddej ta’ Alla juri fedeltà fil-missjoni tiegħu. Mosè “kien joqgħod jitħaddet” spiss u fit-tul mal-Mulej, jitla’ fuq il-muntanja biex jisma’ u jitlob ’l Alla, u jinżel minn fuqha lejn il-poplu biex lil dan jgħidlu l-kliem ta’ Alla tiegħu u jmexxih. Mosè hu “il-bniedem li fdajtlu dari. Jien inkellmu wiċċ imb’wiċċ, inkellmu mhux bix-xbihat, imma bid-dieher” (Num 12,7-8), għax Mosè “kien bniedem umli, l-aktar umli fost il-bnedmin li hawn fuq wiċċ l-art” (Num 12,3).

2577
Minn din l-intimità ma’ Alla fidil fil-wegħdiet tiegħu, idum biex jagħdab u mimli mħabba (ara Eż 34,6). Mosè kiseb il-qawwa u s-saħħa tat-talb tiegħu. Ma jitlobx għalih innifsu, imma għall-poplu, li Alla kiseb għalih. Mosè jitlob waqt il-ġlieda ma’ l-Għamalekin (Eż 17,8-13) u għall-fejqan ta’ Mirjam (ara Num 12,13-14). Iżda Mosè l-aktar li jitlob hu wara l-apostasija tal-poplu meta “waqaf fis-selħa tas-sur” (Salm 106,23) quddiem Alla biex isalva l-poplu (ara Eż 32,1–34,9). L-argumenti tat-talb tiegħu (l-interċessjoni hi wkoll ġlieda misterjuża) ispiraw lil dawk fost il-poplu Lhudi li kienu jitolbu ħafna, kif ispiraw il-Knisja: Alla hu mħabba, għalhekk hu ġust u jżomm kelmtu: ma jistax imur kontra tiegħu nnifsu, irid jiftakar fl-għemejjel kbar tiegħu, hemm fin-nofs il-glorja tiegħu, ma jistax iħalli waħdu l-poplu li jġib ismu.

David u t-talb tas-sultan

2578
It-talb tal-poplu ta’ Alla jiżviluppa għad-dell ta’ l-għamara ta’ Alla, l-Arka tal-Patt, u aktar tard fit-Tempju. L-ewwel huma l-mexxejja tal-poplu – ir-ragħajja u l-profeti – li jgħallmuh jitlob. It-tfajjel Samwel tgħallem minn għand ommu Anna kif “joqgħod quddiem il-Mulej” (1 Slat 1,9-18) u minn Heli l-qassis kif jisma’ leħen il-Mulej: “Tkellem, għax il-qaddej tiegħek qiegħed jisma’ ” (1 Slat 3,9-10). Aktar tard, Samwel innifsu sar jaf x’jiswa u x’piż għandu t-talb ta’ interċessjoni: “Min-naħa tiegħi ma jkun qatt li nidneb u ma nitlobx għalikom quddiem il-Mulej, u ma nurikomx it-triq it-tajba u sewwa” (1 Slat 12,23).

2579
David kien tassew “sultan skond il-qalb ta’ Alla”, ir-ragħaj li jitlob għall-poplu tiegħu u f’ismu, dak li r-rabta tiegħu mar-rieda ta’ Alla, it-tifħir u l-indiema tiegħu, kienu ta’ eżempju għat-talb tal-poplu. Midluk minn Alla, it-talba tiegħu hi rabta ta’ fedeltà liema bħalha mal-Wegħda ta’ Alla (ara 2 Slat 7,18-29), fiduċja u mħabba hienja f’dak li hu waħdu s-Sultan u s-Sid. Fis-Salmi, David, ispirat mill-Ispirtu s-Santu, hu l-ewwel profeta tat-talb Lhudi u nisrani. It-talb ta’ Kristu, veru Messija u bin David, juri u jtemm it-tifsir ta’ dan it-talb.

2580
It-Tempju ta’ Ġerusalemm, id-dar tat-talb li David ried jibni, kellha tkun opra ta’ ibnu Salamun. It-talba tad-Dedikazzjoni tat-Tempju (ara 1 Slat 8,10-61) tistrieħ fuq il-Wegħdiet ta’ Alla u fuq il-Patt tiegħu, fuq il-fatt li l-Isem ta’ Alla bil-ħidma tiegħu jinsab f’nofs il-poplu tiegħu u jfakkarhom l-għemejjel kbar tal-ħruġ mill-Eġittu. Is-sultan imbagħad jerfa’ idejh lejn is-sema u jitlob lill-Mulej għalih innifsu, għall-poplu kollu, għall-ġenerazzjonijiet kollha tal-ġejjieni, għall-maħfra ta’ dnubiethom, għall-ħtiġijiet tagħhom ta’ kull jum, u fl-aħħarnett biex il-ġnus kollha jkunu jafu u jistqarru li hu waħdu Alla u li l-qalb tal-poplu tiegħu hi kollha kemm hi għalih.

Elija, il-profeti, u l-konverŻjoni tal-qalb

2581
It-Tempju kellu jkun għall-poplu ta’ Alla il-post fejn dan jitgħallem jitlob: il-pellegrinaġġi, il-festi, is-sagrifiċċji, l-offerta proprja, l-inċens, il-ħobż tal-“preżenza”, dawn is-sinjali kollha tal-Qdusija u tal-Glorja ta’ Alla, hekk Għoli iżda hekk fil-Qrib, kienu kollha sejħat għat-talb u triqat tat-talb. Iżda r-ritwaliżmu spiss kien iwassal lill-poplu għall-qima minn barra biss. Hi meħtieġa ukoll edukazzjoni fil-fidi, il-konverżjoni tal-qalb. Din kienet il-missjoni tal-profeti qabel u wara l-eżilju f’Babel.

2582
Elija hu missier il-profeti, “min-nisel ta’ dawk li jfittxu lil Alla, li jfittxu wiċċ Alla” (ara Salm 24,6). Ismu, “Jaħweh, Alla hu!” iħabbar l-għajta tal-poplu bi tweġiba għat-talba tiegħu fuq l-għolja tal-Karmel (ara 1 Slat 18,39). San Ġakbu jsemmi lilu biex iħeġġiġna għat-talb: “It-talba tal-bniedem ġust, magħmula bil-ħerqa, għandha qawwa kbira” (Ġak 5, 16b-18).

2583
Wara li ġarrab il-ħniena ta’ Alla fil-moħba tiegħu fil-wied ta’ Kerit, Elija għallem lill-armla ta’ Sarefta l-fidi fil-Kelma ta’ Alla, fidi li wettaq bit-talba tiegħu fl-istess waqt: Alla ta l-ħajja mill-ġdid lil iben l-armla (ara 1 Slat 17,7-24).

  Waqt is-sagrifiċċju fuq l-għolja tal-Karmel, prova deċiżiva għall-fidi tal-poplu ta’ Alla, għat-talba ta’ Elija, in-nar tal-Mulej ħaraq l-offerta kollha “fil-ħin li joffru s-sagrifiċċju” filgħaxija. “Weġibni, Mulej, weġibni”: dawn il-kelmiet ta’ Elija nsibuhom fil-Liturġiji tal-Lvant fl-Epiklesi ewkaristika (ara 1 Slat 18,20-39).

  Fl-aħħarnett, wara l-mixi fid-deżert lejn il-post fejn Alla, il-ħaj u veru, wera lilu nnifsu lill-poplu tiegħu, Elija, bħal Mosè daħal “f’xaqq il-blata” sakemm “tgħaddi” il-preżenza misterjuża ta’ Alla (ara 1 Slat 19, 1-14; Eż 33,19-23). Iżda kien biss fuq l-għolja tat-Trasfigurazzjoni li deher dak li tiegħu kienu qed ifittxu ’l wiċċu (ara Lq 9,30-35): l-għarfien tal-glorja ta’ Alla tiddi f’wiċċ Kristu msallab u rxoxt (ara 2 Kor 4,6).

2584
“Wiċċ imb’wiċċ waħedhom” ma’ Alla, il-profeti kisbu dawl u qawwa għall-missjoni tagħhom. It-talba tagħhom ma kinitx ħarba mid-dinja bla fidi imma smigħ tal-Kelma ta’ Alla, xi kull tant ukoll diskussjoni jew tnehida, u dejjem interċessjoni li tistenna u tħejji l-indħil ta’ Alla salvatur, is-Sid tal-istorja (ara Għam 7,2-5; Iż 6,5.8.11; Ġer 1,6; 15,15-18; 20.7-18).

Is-Salmi, it-talba tal-ĠEmgĦa

2585
Wara David, sal-miġja tal-Messija, il-Kotba Mqaddsa għandhom testi ta’ talb li jixhdu kemm kien ħa xejra dejjem aktar profonda t-talb: kemm it-talb li wieħed jagħmel għalih innifsu u kemm dak li jagħmel għall-oħrajn (ara Esdra 9,6-15; Neh 1,4-11; Ġona 2,3-10: Tob 3, 11-16; Ġud 9,2-14). Is-Salmi, bil-mod il-mod, inġabru f’ħames kotba: is-Salterju (jew “Tifħir”), l-aqwa opra ta’ talb tat-Testment il-Qadim.

2586
Is-Salmi kienu jmantnu u jfissru t-talba tal-poplu ta’ Alla miġbur f’ġemgħa, fil-festi kbar f’Ġerusalemm, u kull Sibt fis-sinagogi. Dan it-talb hu fl-istess ħin talb personali u komunitarju; hu dwar dawk li qegħdin jitolbu u dwar il-bnedmin kollha ukoll, hu talb li jsir fl-Art imqaddsa u li jsir ukoll fil-komunitajiet tad-Djaspora, tal-Lhud li jgħammru kullimkien barra mill-Art imqaddsa; hu talb li jħaddan il-ħolqien kollu; ifakkar il-ġrajjiet tas-salvazzjoni fl-imgħoddi u jħares ukoll lejn il-ġejjieni, lejn it-tmiem ta’ kollox; ifakkar il-wegħdiet ta’ Alla li seħħu u jistenna l-Messija biex bih iseħħu darba għal dejjem. Kristu talab bis-Salmi u fih seħħu; huma essenzjali għat-talb tal-Knisja.

2587
Is-Salterju hu l-ktieb fejn il-Kelma ta’ Alla ssir talba tal-bniedem. Fil-kotba l-oħra tat-Testment il-Qadim “il-kliem iħabbar l-għemil (ta’ Alla għall-bnedmin) u jwasslek issib il-misteru moħbi fihom”.
 Fis-Salterju l-kliem tas-salmista jfisser b’għana lil Alla, il-misteru mistoħbi fih tas-salvazzjoni. Hu l-istess Spirtu li jnebbaħ l-opra ta’ Alla u t-tweġiba tal-bniedem. Kristu jgħaqqadhom flimkien. Fih, is-Salmi ma jieqfu qatt jgħallmuna kif nitolbu.

2588
Il-ħafna suriet ta’ talb fis-Salmi jieħdu s-sura tagħhom kemm mil-liturġija tat-Tempju u kemm f’qalb il-bniedem. Kemm jekk huma xi innu, jew talba ta’ niket jew ta’ radd il-ħajr, talba individwali jew komunitarja, kant regali jew kant ta’ pellegrinaġġ, jew meditazzjoni spiritwali, is-Salmi huma l-mera ta’ l-għeġubijiet ta’ Alla fil-ġrajja tal-poplu tiegħu, jew ta’ sitwazzjonijiet li fihom is-salmista sab ruħu bħala bniedem. Salm jista’ jkun rifless ta’ ġrajja ta’ l-imgħoddi, iżda hu hekk bil-qjies li jista’ jkun vera talba għall-bnedmin kollha ta’ kull żmien u ta’ kull kondizzjoni.

2589
Hemm ċerti kwalitajiet li nsibuhom fis-Salmi kollha: is-sempliċità tat-talb, ħiereġ dejjem mill-qalb; ix-xewqa ta’ Alla nnifsu permezz ta’ dak kollu li hu tajjeb fil-ħolqien; il-qagħda mnikkta ta’ min jemmen li, fl-imħabba tiegħu għal Alla fuq kollox u qabel kollox, hu fi ġlieda dejjem sejra ma’ għadd kbir ta’ għedewwa u ta’ tentazzjonijiet; waqt li jistenna biex jara x’se jagħmel Alla fil-fedeltà kollha tiegħu, hu dejjem żgur minn imħabbtu u lest li joqgħod għar-rieda tiegħu. It-talb tas-Salmi dejjem ifittex it-tifħir ta’ Alla, u huwa għalhekk li l-ġabra ta’ dan it-talb issejħet bir-raġun kollu: “It-Tifħir”. Miġbur għall-qima tal-Ġemgħa, is-Salterju jsemma’ l-istedina għat-talb, waqt li jtenni t-tweġiba għalih “Hallelu-Jah” – Faħħru l-Mulej”.

X’hemm aħjar minn Salm? Għalhekk David jgħid sewwa: “Faħħru l-Mulej, għax tajjeb li tgħanni lil Alla tagħna, għax ħelu u xieraq it-tifħir tiegħu”. U dan minnu. Għax is-Salm hu barka magħmula mill-poplu, tifħir ta’ Alla mill-ġemgħa, applaws minn kulħadd, leħen il-Knisja, stqarrija kollha ħlewwa tal-fidi …

Fil-qosor

2590
“It-talb hu l-irfigħ tar-ruħ lejn Alla jew domanda lil Alla ta’ ġid li jkun jaqbel”.

2591
Alla ma jieqaf qatt isejjaħ kull bniedem għal laqgħa misterjuża miegħu. It-talb hu msieħeb mal-ġrajja kollha tas-salvazzjoni bħala sejħa lil xulxin ta’ Alla u l-bniedem.

2592
It-talba ta’ Abraham u ta’ Ġakobb tidher bħala ġlieda tal-fidi b’fiduċja fil-kelma ta’ Alla u ċertezza tar-rebħa mwiegħda lil dawk li jżommu sħiħ sa l-aħħar.

593
It-talba ta’ Mosè hi tweġiba għall-inizjattiva ta’ Alla l-ħaj għas-salvazzjoni tal-poplu tiegħu. Tħabbar minn qabel it-talba ta’ dak li hu l-medjatur waħdieni, Kristu Ġesù.

2594
It-talba tal-poplu ta’ Alla tiżviluppa fid-dell ta’ l-għamara ta’ Alla, l-Arka tal-Patt u t-Tempju, taħt it-tmexxija tar-ragħajja, speċjalment tas-sultan David, u tal-profeti.

2595
Il-profeti jistiednu għall-konverżjoni tal-qlub, waqt li jfittxu wiċċ Alla bil-ħeġġa kollha u, bħal Elija, jitolbu għall-poplu.

2596
Is-Salmi huma l-aqwa opra ta’ talb tat-Testment il-Qadim. Għandhom żewġ kwalitajiet li ma tistax tifridhom minn xulxin: kwalitajiet personali u komunitarji. Iħaddnu d-dimensjonijiet kollha tal-ġrajja tal-bniedem, ifakkru l-wegħdiet li seħħu ta’ Alla u jistennew il-miġja tal-Messija.

2597
Kristu talab bis-Salmi u seħħu fih: huma għalhekk element essenzjali fit-talba tal-Knisja; jgħoddu għall-bnedmin kollha ta’ kull żmien u ta’ kull kondizzjoni.

It-tieni artiklu

Fil-milja taŻ-Żminijiet

2598
Il-ġrajja tat-talb tintwera lilna fil-qofol kollu tagħha fil-Verb li sar bniedem u għammar fostna. Meta aħna nippruvaw nifhmu x’inhu t-talb tal-Verb permezz ta’ dak li qalulna x-xhieda tiegħu fl-Evanġelju, aħna nkunu resqin lejn il-Mulej Ġesù, qisna resqin lejn l-Għolliq jaqbad: l-ewwel nikkontemplawh qiegħed jitlob, imbagħad nisimgħuh jgħallimna nitolbu, biex fl-aħħar nifhmu kif se jisma’ t-talb tagħna.

Ġesù jitlob

2599
L-Iben ta’ Alla, magħmul iben tal-Verġni, tgħallem ukoll jitlob skond il-qalb tiegħu ta’ bniedem. Tgħallem il-formoli tat-talb  mingħand Ommu li kienet tgħożż f’qalbha u taħseb fuq l-“għeġubijiet” li għamel is-Setgħani (ara Lq 1,49; 2,19; 2,51). Tgħallem jitlob bil-kliem u r-ritmu tat-talb ta’ ġensu, fis-sinagoga ta’ Nazaret u fit-Tempju. Iżda t-talb tiegħu kien ħiereġ minn għajn għal kollox moħbija, kif ta x’jifhem meta kellu tnax-il sena: “Ma tafux li jien għandi nkun f’dak li hu ta’ Missieri” (Lq 2,49). Hawn jibda juri dak li kien hemm ġdid fit-talb, fil-milja taż-żminijiet: talb ta’ wlied, filjali, talb li l-Missier jistenna minn għand uliedu, talb li kellu jgħixu l-istess Iben waħdieni bħala bniedem, mal-bnedmin u għalihom.

2600
L-Evanġelju ta’ San Luqa juri sewwa x’kienet il-ħidma ta’ l-Ispirtu s-Santu u x’kien ifisser it-talb fil-ministeru ta’ Kristu. Ġesù talab qabel il-mumenti deċiżivi tal-missjoni tiegħu: qabel ma l-Missier ta x-xhieda għalih fil-Magħmudija tiegħu (ara Lq 3,21), qabel it-Trasfigurazzjoni (ara Lq 9,28), qabel ma temm il-Pjan ta’ l-imħabba tal-Missier bil-Passjoni tiegħu (ara Lq 22,41-44). Jitlob ukoll qabel il-mumenti deċiżivi li fihom kien se jimpenja l-Appostli fil-missjoni tagħhom: qabel għażel u sejjaħ lit-Tnax (ara Lq 6,12), qabel ma San Pietru stqarr li kien “il-Messija ta’ Alla” (Lq 9,18-20), u fl-aħħarnett biex il-fidi tal-kap tal-Appostli ma tiġix nieqsa fil-mument tat-tentazzjoni (ara Lq 22,32). It-talb ta’ Ġesù qabel il-ġrajjiet tas-salvazzjoni li l-Missier riedu jagħmel, hu rabta umli u kollha fiduċja tar-rieda tiegħu ta’ bniedem mar-rieda kollha mħabba tal-Missier.

2601
“Darba Ġesù kien qiegħed x’imkien jitlob. Meta spiċċa mit-talb wieħed mid-dixxipli tiegħu qallu: ‘Mulej, għallimna nitolbu’ (Lq 11,1). Tgħid ma kinitx id-dehra ta’ l-Imgħallem jitlob, li wasslet lil dan id-dixxiplu ta’ Kristu biex ikollu x-xewqa li jitlob? Għaldaqstant jista’ jitgħallmu mill-Imgħallem stess tat-talb. Huma u jikkontemplaw u jisimgħu l-Iben li l-ulied jitgħallmu jitolbu lill-Missier.

2602
Ġesù spiss kien imur f’xi post imwarrab, waħdu, fuq xi muntanja, l-aktar bil-lejl, biex jitlob (ara Mk 1,35; 6,46; Lq 5,16). Fit-talb tiegħu hemm il-bnedmin kollha, għax hu ħa n-natura ta’ bniedem fl-Inkarnazzjoni tiegħu, u joffriha lill-Missier huwa u joffri ukoll lilu nnifsu. Hu il-Verb li “sar bniedem”, fit-talba tiegħu ta’ bniedem isieħeb dak kollu li jgħixu l-bnedmin “ħutu” (Lh 2,12); jagħder id-dgħufija tagħhom biex jeħlishom minnha (ara Lh 2,15; 4,15). Għalhekk bagħtu l-Missier. Kliemu u għemilu b’hekk jidhru bħala manifestazzjoni tat-talba tiegħu “fil-moħbi”.

2603
L-evanġelisti żammewlna b’mod l-aktar ċar, żewġ talbiet ta’ Kristu, tul il-ministeru tiegħu. Kull waħda tibda b’radd ta’ ħajr. Fl-ewwel talba (ara Mt 11,25-27; u Lq 10,21-22) Ġesù jfaħħar lill-Missier, jagħrfu u jbierku għax ħeba l-misteri tas-Saltna lil dawk li jaħsbu li huma għorrief, u wriehom liċ-“ċkejknin”. (il-foqra tal-beatitudni). L-għajta tiegħu “Iva, Missier!” turi x’kellu fil-fond ta’ qalbu, ir-rabta sħiħa ma’ dak “li jogħġob” lill-Missier, eku tal-“Fiat” (“Ikun minni”) ta’ Ommu Marija meta nisslitu fil-ġuf tagħha, u preludju għal dak li kien se jgħid lill-Missier waqt l-agunija tiegħu. It-talb ta’ Ġesù hu kollu kemm hu rabta sħiħa kollha mħabba tal-qalb tiegħu ta’ bniedem, mal-“misteru tar-rieda” tal-Missier (Ef 1,9).

2604
It-tieni talba nsibuha f’San Ġwann (ara Ġw 11,41-42) qabel il-qawmien ta’ Lazzru mill-mewt. Ir-radd il-ħajr jiġi qabel il-fatt. “Missier, inroddlok ħajr li smajtni”, u dan ifisser li l-Missier dejjem jisma’ dak li jitolbu; u Ġesù minnufih iżid: “Kont naf li int dejjem tismagħni”, u dan ifisser li, min-naħa tiegħu, Ġesù jitlob mingħajr ma jieqaf qatt. Hekk, it-talba ta’ Ġesù, mibdija b’radd ta’ ħajr, turina kif għandna nitolbu. Qabel jingħata d-don, Ġesù jintrabat ma’ dak li jagħti, u li jagħti lilu nnifsu fid-doni tiegħu. Dak li jagħti hu wisq aktar għażiż mid-don li jagħti, hu t-“Teżor”, u fih hi l-qalb ta’ Ibnu; id-don hu mogħti bħala “xi ħaġa aktar” (ara Mt 6,21.33).

It-talba “saċerdotali” ta’ Ġesù (ara Ġw 17) għandha post speċjali fil-Pjan tas-salvazzjoni. Nimmeditawha fi tmiem l-ewwel sezzjoni. Fil-fatt turi t-talba li jibqa’ dejjem jagħmel il-Qassis il-kbir tagħna u, fl-istess ħin, fiha dak kollu li jgħallimna fit-talba tagħna lill-Missier, li tiġi mfissra fit-tieni sezzjoni.

2605
Meta waslet is-siegħa biex itemm il-pjan ta’ mħabba tal-Missier, Ġesù wriena l-kobor bla qjies tat-talba tiegħu bħala Iben, mhux biss qabel ta lilu nnifsu minn rajh għalina (“Missier … tkun magħmula r-rieda tiegħek u mhux tiegħi” – Lq 22,42), imma wkoll sa l-aħħar kelmiet tiegħu fuq is-salib, dak il-ħin li fih it-talba tiegħu u l-offerta tiegħu nnifsu saru ħaġa waħda: “Missier, aħfrilhom, għax ma jafux x’inhuma jagħmlu” (Lq 23,34). “Tassew, ngħidlek, illum tkun fil-Ġenna miegħi” (Lq 24,43). “Mara, hemm hu ibnek”. “Hemm hi ommok” (Ġw 19,26-27). “Għandi l-għatx!” (Ġw 19,28). “Alla tiegħi, għaliex tlaqtni!” (Mk 15,34; ara Salm 22,2). “Kollox hu mitmum” (Ġw 19,30). “Missier, f’idejk jien nerħi ruħi” (Lq 23,46) sa l-“għajta kbira” meta miet u radd ruħu (ara Mk 15,37; Ġw 19,30b).

2606
In-niket kollu tal-bnedmin ta’ kull żmien, tal-bnedmin ilsiera tad-dnub u l-mewt, it-talb u l-interċessjonijiet tal-ġrajja kollha tas-salvazzjoni jinsabu miġburin f’din l-Għajta kbira tal-Verb magħmul bniedem. U ara l-Missier jilqagħhom, u kontra kull tama jismagħhom għax iqajjem lil Ibnu mill-imwiet. U hekk isseħħ u tintemm il-ġrajja tat-talb fil-Pjan tal-ħolqien u tas-salvazzjoni. Is-Salterju jurina kif dan nifhmuh fi Kristu. Hu f’Illum tal-Qawmien mill-imwiet, li l-Missier jgħid: “Ibni int, jien illum nissiltek Itlobni u l-ġnus nagħtik b’wirtek, u truf l-art bi priża tiegħek” (Salm 2,7-8; ara Atti 13,33).

L-Ittra lil-Lhud turi b’mod drammatiku kif it-talba ta’ Ġesù rebħet is-salvazzjoni: “Meta kien jgħix fuq din l-art, Kristu offra talb u suppliki b’leħen għoli u bid-dmugħ lil dak li seta’ jsalvah mill-mewt. U kien mismugħ minħabba fil-qima tiegħu lejn Alla. Għad li kien Iben, tgħallem minn dak li bata xi tfisser l-ubbidjenza u billi laħaq il-perfezzjoni, sar awtur tas-salvazzjoni ta’ dejjem għal kull min jisma’ minnu” (Lh 5,7-9).

Ġesù jgĦallimna nitolbu

2607
Meta Ġesù jitlob ikun ġa jgħallimna nitolbu. Il-mixja teologali lejn Alla tat-talb tagħna hi t-talba ta’ Kristu lill-Missier. Iżda l-Evanġelju jagħtina ukoll it-tagħlim espliċitu ta’ Kristu fuq it-talb. Bħala għalliem tagħna jeħodna minn fejn inkunu, u pass pass iressaqna lejn il-Missier. Huwa u jkellem il-folol li kienu jmorru warajh, Ġesù kien jibda minn dak li kienu jkunu jafu dwar it-talb skond il-Patt il-Qadim, u jurihom il-ħaġa ġdida li kienet is-Saltna li kellha tiġi. Imbagħad permezz tal-parabboli, kien jurihom x’kienet din il-ħaġa ġdida. Fl-aħħarnett lid-dixxipli, li kellhom ikunu l-għalliema tat-talb fil-Knisja tiegħu, ikellimhom bid-dieher dwar il-Missier u l-Ispirtu s-Santu.

2608
Wara d-Diskors tal-muntanja Ġesu jinsisti fuq il-ħtieġa tal-konverżjoni tal-qalb: ir-rikonċiljazzjoni ma’ ħuk qabel twassal l-offerta tiegħek fuq l-artal (ara Mt 5,23-24), l-imħabba ta’ l-għedewwa u t-talb għall-persekuturi (ara              Mt 5,44-45), it-talb lill-Missier “fil-moħbi” (Mt 6.6), mingħajr ħafna tlablib bil-kliem (ara Mt 6,7), il-maħfra mil-fond tal-qalb waqt it-talb (ara Mt                6,14-15), is-safa tal-qalb u t-tfittix tas-Saltna (ara Mt 6,21.25.33). Din il-konverżjoni hi kollha kemm hi diretta lejn il-Missier, hi konverżjoni ta’ iben lejn missieru.

2609
Qalb li b’dan il-mod tiddeċiedi li tikkonverti, titgħallem titlob fil-fidi. Il-fidi hi għaqda ta’ iben ma’ Alla, ‘il fuq minn dak kollu li nħossu jew nifhmu. Dan seta’ jkun għax l-Iben il-maħbub fetħilna d-dħul għal għand il-Missier. Jista’ jgħidilna biex “infittxu” u “nħabbtu” għax hu stess hu l-bieb u t-triq (ara Mt 7,7-11.13-14).

2610
Bil-mod kif Ġesù jitlob lill-Missier u jrodd ħajr qabel jirċievi d-doni tiegħu, jgħallimna nitolbu bl-istess kuraġġ tiegħu ta’ iben: “Kull ma titolbu fit-talb tagħkom emmnu li tkunu ġa qlajtuh” (Mk 11,24). Tant hi kbira l-qawwa tat-talb li “kollox jista’ jkun għal min jemmen” (Mk 9,23), b’fidi hekk kbira li ma jkunx hemm lok ta’ tħassib (ara Mt 21,22). Daqskemm jitnikket Ġesù bin-“nuqqas ta’ fidi” ta’ dawk li kienu qrib tiegħu (Mk 6,6), u bil-“ftit fidi” tad-dixxipli tiegħu (Mt 8,26) daqshekk ieħor juri stagħġib għall-“fidi kbira” taċ-ċenturjun ruman (Mt 8,10) u tal-Kangħanija (Mt 15,28).

2611
It-talba tal-fidi m’hijiex biss li tgħid “Mulej, Mulej” imma hi wkoll tħejjija tal-qalb biex tagħmel ir-rieda ta’ Alla (Mt 7,21). Din il-ħerqa għall-kooperazzjoni mal-Pjan ta’ Alla, Ġesù stieden lid-dixxipli biex juruha fit-talb (ara Mt 9,38; Lq 10,2; Ġw 4,34).

2612
F’Ġesù “is-Saltna ta’ Alla hi fil-qrib”; Ġesù jistieden mhux biss għall-konverżjoni u għall-fidi, imma ukoll għas-sahra. Fit-talb, id-dixxiplu jishar attent għal dak li Hu u li Ġej, huwa u jiftakar fl-ewwel miġja tiegħu meta ċċekken u sar bniedem bħalna, huwa u jittama fit-tieni Miġja tiegħu fil-      Glorja (ara Mk 13; Lq 21,34-36). F’għaqda ma’ l-Imgħallem tagħhom, it-talba tad-dixxipli hi taqbida, u għax jishru fit-talb ma jaqgħux fit-tiġrib (ara Lq 22,40.46).

2613
San Luqa ħallielna tliet parabboli ewlenin fuq it-talb:
L-ewwel waħda tal-“ħabib wiċċu sfiq” (ara Lq 11,5-13) hi stedina għat-talb bla waqfien: “Ħabbtu u jiftħulkom”. Lil min jitlob b’dan il-mod, il-Missier tas-sema “jagħtih kull ma jeħtieġ” u l-aktar l-Ispirtu s-Santu li fih hemm id-doni kollha.

It-tieni hi dik ta’ “l-armla ġejja u sejra għand l-imħallef biex jagħmel ħaqq magħha” (ara Lq 18,1-8): hi dwar waħda mill-kwalitajiet tat-talb: għandna nitolbu dejjem mingħajr qatt ma nintelqu u nitolbu bis-sabar li jiġi mill-fidi. “Imma taħsbu intom li Bin il-bniedem se jsib il-fidi fuq l-art meta jiġi?”

It-tielet waħda hi dik tal-“Fariżew u l-pubblikan” (ara Lq 18,9-14) u hi dwar l-umiltà tal-qalb fit-talb. “Alla, ħenn għalija, għax jien midneb”. Din it-talba l-Knisja qatt ma tieqaf tagħmilha talba tagħha: “Kyrie, eleison”.

2614
Meta Ġesu għarraf bid-dieher lid-dixxipli tiegħu l-misteru tat-talb lill-Missier, uriehom kif kellu jkun it-talb tagħhom u tagħna, wara li hu jkun reġa’ lura għand il-Missier, bl-umanità glorifikata tiegħu. Dak li hemm ġdid issa hu li “nitolbu f’ismu” (Ġw 14,13). Il-fidi fih wasslet lid-dixxipli għall-għarfien tal-Missier, għax Ġesù hu “t-Triq, il-Verità u l-Ħajja” (Ġw 14,6). Il-fidi tagħti l-frott tagħha fl-imħabba: tħares il-Kelma tiegħu, il-kmandamenti tiegħu, tibqa’ miegħu fil-Missier li fih iħobbna tant li jasal biex jgħammar fina. F’dan il-Patt il-Ġdid aħna żguri li dak li nitolbu se jingħatalna għax ibbażat fuq it-talba ta’ Ġesù (ara Ġw 14,13-14).

2615
Barra dan, dak li l-Missier jagħtina meta t-talba tagħna hi magħquda ma’ dik ta’ Ġesù, hu “Difensur ieħor”, biex jibqa’ dejjem magħna, “l-Ispirtu tal-Verità” (Ġw 14,16-17). Din il-ħaġa ġdida fit-talb u l-kondizzjonijiet  għaliha narawhom permezz tad-Diskors ta’ l-aħħar ta’ Ġesù (ara Ġw 14,23-26; 15,7.16; 16, 13-15; 16, 23-27). It-talb nisrani, fl-Ispirtu s-Santu, hu għaqda ta’ mħabba mal-Missier, mhux biss permezz ta’ Kristu, imma wkoll fi Kristu: “Sa issa ma tlabtu xejn f’ismi. Itolbu u taqilgħu, u l-ferħ tagħkom ikun sħiħ” (Ġw 16,24).

Ġesù jisma’ t-talba tagĦna

2616
It-talb lil Ġesù ġa nstema’ minnu waqt il-ministeru tiegħu, permezz tas-sinjali li ħabbru l-qawwa tal-Mewt u l-Qawmien tiegħu mill-imwiet: Ġesù jisma’ t-talba tal-fidi, magħmula bil-kliem,
 magħmula fis-skiet.
 It-talba ħerqana tal-għomja: “Bin David, ħenn għalina!” (Mt 9,27) jew “Ġesù, bin David, ikollok ħniena minni!” (Mk 10,48) it-tradizzjoni daħħlitha fit-Talba lil Ġesù: “Ġesù, Kristu, Iben Alla, Mulej, ħenn għalija, jiena midneb”. U Ġesù dejjem iwieġeb għat-talb li jsirlu bil-fidi, kemm biex ifejjaq mill-mard u kemm biex jaħfer id-dnubiet: “Mur fis-sliem! il-fidi tiegħek salvatek!”

Santu Wistin jiġbor fil-qasir b’mod ta’ l-għaġeb it-tliet dimensjonijiet tat-talba ta’ Ġesù: “Orat pro nobis ut sacerdos noster, orat in nobis ut caput nostrum, oratur a nobis ut Deus noster. Agnoscamus ergo et in illo voces nostras, et voces eius in nobis” – “Jitlob għalina bħala l-Qassis tagħna, jitlob fina bħala ras tagħna, hu mitlub minna bħala Alla tagħna. Nagħrfu mela l-ilħna tagħna fih u l-ilħna tiegħu fina”.

It-talba tal-VerĠni Marija

2617
It-talba tal-Verġni Marija tidher lilna fis-sebħ tal-milja taż-żminijiet. Qabel l-Inkarnazzjoni ta’ l-Iben ta’ Alla u qabel l-miġja ta’ l-Ispirtu s-Santu, it-talba tagħha tissieħeb b’mod ma hemmx ieħor bħalu mal-Pjan kollu mħabba tal-Missier: fit-Tħabbira ta’ l-Anġlu għat-tnissil ta’ Kristu (ara Lq 1,38) u ma’ tul l-istennija tal-miġja ta’ l-Ispirtu s-Santu ħa tissawwar il-Knisja, il-Ġisem ta’ Kristu (ara Atti 1,14). Fil-fidi tal-qaddejja umli ta’ Alla, id-Don ta’ Alla jiġi milqugħ kif kien mistenni sa mill-bidu taż-żminijiet. Dik li dak li jista’ kollox għamilha “mimlija bil-grazzja” twieġeb bl-offerta tagħha nnifisha kollha kemm hi: “Ara, jiena l-qaddejja tal-Mulej, ħa jsir minni skond kelmtek”. Fiat, hi t-talba nisranija: tkun kollok għalih għax hu kollox għalina.

2618
L-Evanġelju jurina kif Marija tidħol għalina bil-fidi: fit-tieġ ta’ Kana (Ġw 2,1-12) Omm Ġesù titlob lil Binha għal dak li kien meħtieġ fl-ikla tat-tieġ, xbieha ta’ Ikla oħra, dik tat-tieġ tal-Ħaruf li jagħti Ġismu u Demmu meta titlobhomlu l-Knisja, l-Għarusa tiegħu. U huwa fil-ħin tal-Patt il-Ġdid, ħdejn is-salib (ara Ġw 19,25-27) li t-talb ta’ Marija jiġi mismugħ bħala t-talb tal-Mara, l-Eva ġdida, il-vera “omm il-ħajjin kollha”.

2619
Hu għalhekk li l-kantiku ta’ Marija (ara Lq 1,46-55), (il-Magnificat Latin, u l-Megalinarju Biżantin), hu fl-istess waqt il-kantiku ta’ Omm Alla u kantiku tal-Knisja, kantiku ta’ Bint Sijon u kantiku tal-Poplu ġdid ta’ Alla, kantiku ta’ radd il-ħajr għall-milja tal-grazzja mogħtija bil-Pjan tas-salvazzjoni u kantiku tal-”fqajrin” li t-tamiet tagħhom twettqu għax seħħu l-Wegħdiet magħmulin lil missirijietna “b’riżq Abraham u nislu għal dejjem”.

Fil-qosor
2620
Fit-Testment il-Ġdid il-mudell perfett tat-talb insibuh fit-talba filjali ta’ Kristu. Magħmula spiss meta kien ikun waħdu, fis-skiet, it-talba ta’ Ġesù kienet għaqda sħiħa fl-imħabba mar-rieda tal-Missier, sas-salib, u b’tama sħiħa li tkun mismugħa.

2621
Fit-tagħlim tiegħu Ġesù għallem lid-dixxipli kif jitolbu b’qalb safja, fidi ħajja u perseveranti, b’kuraġġ ta’ wlied. Qalilhom jishru u stedinhom juru lil Alla x’iridu f’Ismu. Ġesù Kristu stess jisma’ t-talb li jsirlu.

2622
It-talba tal-Verġni Marija, fil-Fiat u l-Magnificat tagħha, bħala karatteristika għandha l-offerta kollha kemm hi tagħha nnifisha bil-fidi.

It-tielet artiklu

FiŻ-Żmien tal-Knisja

2623
F’jum Għid il-Ħamsin, l-Ispirtu mwiegħed niżel fuq id-dixxipli “kif kienu lkoll flimkien f’post wieħed” (Atti 2,1), jistennew “ilkoll qalb waħda, jitolbu flimkien” (Atti 1,14). L-Ispirtu li jgħallem il-Knisja u jfakkarha dak kollu li qal Kristu (ara Ġw 14,26) iħejjiha wkoll għall-ħajja ta’ talb.

2624
Fl-ewwel komunità ta’ Ġerusalemm, dawk li kienu jemmnu “kienu jżommu sħiħ fit-tagħlim ta’ l-Appostli, u fil-għaqda ta’ bejniethom, fil-qsim tal-ħobż u fit-talb” (Atti 2,42). Dan hu ordni tipiku tat-talb tal-Knisja: mibnija fuq il-fidi ta’ l-Appostli, turi l-verità tagħha fl-imħabba u titmantna bl-Ewkaristija.

2625
Dan it-talb hu l-ewwelnett dak li l-insara jisimgħu u jaqraw fil-Kotba mqaddsa, iżda jagħmluh tagħhom fil-prattika, b’mod speċjali s-Salmi, meta jarawh iseħħ fi Kristu (ara Lq 24,27.44). L-Ispirtu s-Santu, li jfakkar b’dan il-mod ’il Kristu lill-Knisja hija u titlob, iwassalha ukoll lejn il-verità sħiħa u jqajjem fiha formulazzjonijiet ġodda ta’ talb, li jfissru l-Misteru li l-moħħ tal-bniedem ma jasal qatt biex jifhem, il-Misteru ta’ Kristu li jaħdem fil-ħajja, fis-sagramenti u fil-missjoni tal-Knisja tiegħu. Dawn il-formuli ta’ talb żviluppaw fit-tradizzjonijiet liturġiċi u spiritwali kbar tal-Knisja. Il-forom ta’ talb, kif turihomlna l-Iskrittura, jibqgħu dejjem in-norma tat-talb nisrani.

I. Il-barka u l-adorazzjoni

2626
Il-barka tfisser moviment ħiereġ mill-qalba tat-talb nisrani: hi laqgħa bejn Alla u l-bniedem; fiha, d-Don ta’ Alla u l-laqgħa tad-Don mill-bniedem, isejħu lil xulxin u jingħaqdu flimkien. It-talba tal-barka hi t-tweġiba tal-bniedem għad-doni ta’ Alla; għaliex Alla jbierek, il-qalb tal-bniedem tista’ bi tweġiba tbierek lil dak li hu l-bidu ta’ kull barka.

2627
Żewġ suriet fondamentali jfissru dan il-moviment: xi kull tant il-barka, imwassla mill-Ispirtu s-Santu, titla’ permezz ta’ Kristu lejn il-Missier (inberkuh għax berikna: ara Ef 1,3-14; 2 Kor 1,3-7; 1 Piet 1,3-9); xi kull tant hi talba għall-grazzja ta’ l-Ispirtu s-Santu li, permezz ta’ Kristu, tiġina minn għand il-Missier (huwa hu li jberikna: ara 2 Kor 13,13; Rum 15,5-6,13; Ef 6,23-24).

2628
L-adorazzjoni hi l-ewwel qagħda li l-bniedem jieħu meta jagħraf li hu ħolqien ta’ Alla, u jinsab quddiem dak li ħalqu. L-adorazzjoni tgħolli l-kobor tal-Mulej li ħalaqna (ara Salm 95,1-6) u s-setgħa tas-Salvatur li ħelisna mid-deni. Hi l-qagħda ta’ l-ispirtu li jinxteħet fl-art quddiem is-“Sultan tal-glorja” (Salm 24,9-10), u skiet kollu rispett quddiem Alla li hu “dejjem akbar minna”.
 L-adorazzjoni ta’ Alla, tliet darbiet qaddis, u ta’ mħabba setgħana bla qjies, turina ċ-ċokon kollu tagħna u tiżgurana li t-talb tagħna se jkun mismugħ.

II. It-talb biex naqilgħu xi ħaġa

2629
Fit-Testment il-Ġdid hemm għana ta’ kliem li jfisser: issejjaħ, titlob u terġa’ titlob, titlob li tiġi mismugħ, tgħajjat, titniehed, u ukoll “titqabad fit-talb” (ara Rum 15,30; Kol 4,12). Iżda is-sura l-aktar tas-soltu tat-talb, għax toħroġ waħedha mill-qalb, hi dik tat-talb biex naqilgħu xi ħaġa: hu f’din is-sura li nuru kif inħossu li hi l-qagħda tagħna quddiem Alla: ħlejjaq tiegħu li la aħna l-bidu tagħna nfusna, la nistgħu nikkontrollaw it-tiġrib li jiġi fuqna, u lanqas aħna l-għan aħħari tagħna nfusna; li aħna ukoll midinbin, u li bħala nsara nafu li spiss nitbiegħdu minn Missierna. Meta nitolbu xi ħaġa, inkunu ġa qed nerġgħu lura lejn il-Missier.

2630
It-Testment il-Ġdid nistgħu ngħidu li ma għandux it-talb ta’ lamentazzjoni, ta’ tnehid, talb li nsibu ta’ spiss fit-Testment il-Qadim. Wara l-qawmien ta’ Kristu mill-imwiet, it-talb tal-Knisja hu kollu kemm hu mimli bit-tama, ukoll jekk hawn għadna nistennew u kull jum irridu nikkonvertu. It-talba tan-nisrani toħroġ minn fond ieħor, minn dak li San Pawl isejjaħlu t-tnehid tal-ħolqien kollu “bl-uġigħ tal-ħlas” (Rum 8,22), it-tnehid tagħna ukoll “waqt li nistennew il-fidwa ta’ ġisimna, għax aħna salvi imma għadna nittamaw” (Rum 8,23-24); u “t-tnehid li ma jistax jitfisser bi kliem” ta’ l-Ispirtu s-Santu li “jgħinna fin-nuqqas ta’ ħila tagħna għax aħna lanqas biss nafu nitolbu kif imiss” (Rum 8,26).

2631
It-talba għall-maħfra hi l-ewwel pass tat-talba li biha nitolbu xi ħaġa minn għand Alla.
 Hi d-daħla għal talba ġusta u safja. L-umiltà kollha fiduċja tagħna ddaħħalna fid-dawl ta’ l-għaqda mal-Missier u ma’ Ibnu Ġesù Kristu u fl-għaqda ta’ bejnietna (ara 1 Ġw 1,7 – 2,2), hekk “kull ma nitolbu naqilgħuh minn għandu” (1 Ġw 3,22). It-talba għall-maħfra hi daħla għal-liturġija ewkaristika u għal kull talba personali.

2632 Din it-talba tan-nisrani biex jaqla’ xi ħaġa għandha l-qofol tagħha fix-xewqa u fit-tfittix tas-Saltna li għandha tiġi, skond it-tagħlim ta’ Ġesù (ara Mt 6,10.33; Lq 11,2.13). Hemm ġerarkija f’dak li nitolbu: l-ewwel is-Saltna, imbagħad dak li neħtieġu biex nilqgħuha u biex nagħtu sehemna ħa tiġi. Dan it-tisħib fil-missjoni ta’ Kristu u ta’ l-Ispirtu s-Santu, li issa hi l-missjoni tal-Knisja, kienet tintalab mill-komunità ta’ żmien l-Appostli (ara Atti 6,6; 13,3). Hi t-talba ta’ San Pawl, l-Appostlu tal-ġnus, li turina kif il-ħerqa divina tal-Knejjes kollha trid tagħti l-ħajja lit-talb nisrani (ara Rum 10,1; Ef 1,16-23; Fil 1,9-11; Kol 1.3-6; 4,3-4.12). Bit-talba tiegħu kull imgħammed iħabrek għall-miġja tas-Saltna.

2633
Meta nissieħbu b’dan il-mod fl-imħabba ta’ Alla li ssalvana, naslu biex nifhmu li nistgħu nitolbu kull ma neħtieġu. Kristu, li tgħabba b’kollox biex jifdi kollox, jiġi gglorifikat mit-talbiet tagħna li noffru lill-Missier f’ismu (ara Ġw 14,13). Hu proprju minħabba dan li San Ġakbu (ara Ġak 1,5-8) u San Pawl iħeġġuna biex nitolbu dejjem, f’kull okkażjoni (ara Ef 5,20; Fil 4,6-7; Kol 3,16-17; 1 Tes 5,17-18).

III. It-talba ta’ interċessjoni

2634
L-interċessjoni hi talba biex naqilgħu xi ħaġa li tressaqna ħafna lejn l-istess talba ta’ Kristu. Hu waħdu li jidħol għall-bnedmin kollha, u l-aktar għall-midinbin, quddiem il-Missier (ara Rum 8,34; 1 Ġw 2,1; 1 Tim 2,5-8). “Hu jista’ jsalva għal kollox lil dawk li bih jersqu lejn Alla ladarba hu jibqa’ dejjem ħaj biex jidħol għalihom” (Lh 7,25). L-Ispirtu s-Santu stess “jidħol għalina bit-talb tiegħu … u bit-talb tiegħu jidħol għall-qaddisin, skond ma jrid Alla” (Rum 8,26-27).

2635
L-interċessjoni, jiġifieri t-talba favur xi ħadd, sa minn żmien Abraham, hi t-talba ta’ wieħed li jinsab f’armonija sħiħa mal-ħniena ta’ Alla. Fi żmien il-Knisja, l-interċessjoni nisranija tissieħeb fl-interċessjoni ta’ Kristu: turi x-xirka tal-qaddisin. Fl-interċessjoni, min jitlob, jitlob mhux “dak li jaqbillu, imma dak li jaqbel lil ħaddieħor” (Fil 2,4) u jasal biex jitlob ukoll għal min jagħmillu d-deni.

2636
L-ewwel komunitajiet insara għexu b’mod l-aktar qawwi din is-sura ta’ għajnuna għal xulxin (ara Atti 12,5; 20,36; 21,5; 2 Kor 9,14). Hu b’dan il-mod li San Pawl sieħeb oħrajn fil-ministeru tiegħu għax-xandir ta’ l-Evanġelju (ara Ef 6,18-20; Kol 4,3-4; 1 Tes 5,25), iżda kien jitlob għalihom ukoll (ara 2 Tes 1,11; Kol 1,3; Fil 1,3-4). L-interċessjoni ta’ l-insara tħaddan lil kulħadd: “għall-bnedmin kollha, għas-slaten,” (1 Tim 2,1), għal persekuturi (ara Rum 12,14), għas-salvazzjoni ta’ dawk li jiċħdu l-Evanġelju (ara Rum 10,1).

IV. It-talba ta’ radd il-ħajr

2637
Ir-radd ta’ ħajr hu karatteristiku fit-talb tal-Knisja, li, hija u tiċċelebra l-Ewkaristija, turi u tassew tkun dak li hi fil-fatt. Dan għaliex bl-opra tas-salvazzjoni Kristu ħeles il-ħolqien mid-dnub u l-mewt biex jikkonsagrah mill-ġdid u jreġġgħu lura għand il-Missier, għall-glorja tiegħu. Ir-radd il-ħajr tal-membri tal-Ġisem għandu sehem mir-radd ta’ ħajr tar-Ras tal-Ġisem.

2638
Kif jiġri fit-talba li biha nitolbu xi ħaġa, hekk ukoll fit-talb ta’ radd il-ħajr: kull ġrajja, kull ħtieġa tista’ ssir offerta ta’ radd il-ħajr. L-ittri ta’ San Pawl spiss jibdew u jintemmu b’radd ta’ ħajr u l-Mulej Ġesù hu dejjem hemm fih. “Iżżu ħajr lil Alla f’kollox; dan hu li jrid Alla minn għandkom fi Kristu Ġesù” (1 Tes 5,18). “Żommu sħiħ fit-talb, ishru fih b’radd ta’ ħajr lil Alla” (Kol 4,2).

V. It-talb ta’ tifħir

2639
It-tifħir hu dik is-sura ta’ talb li tagħraf minnufih li Alla hu tassew Alla! Tfaħħru għalih innifsu; tagħtih glorja, mhux biss għal dak li għamel, imma għal dak li HU. Tissieħeb fil-hena tal-qlub safja li jħobbuh bil-fidi qabel stess ma jarawh fil-glorja. Bih, l-Ispirtu s-Santu jissieħeb ma’ l-ispirtu tagħna biex jixhdilna li aħna wlied Alla (ara Rum 8,16), jagħti xhieda għall-Iben il-waħdieni li fih sirna ulied adottivi u li bih nagħtu glorja lill-Missier. It-tifħir jgħaqqad flimkien is-suriet l-oħra tat-talb u jwassalhom għand dak li hu l-bidu u t-tmiem: “Alla wieħed hemm, il-Missier, il minnu ġej kollox u aħna neżistu għalih” (1 Kor 8,6).

2640
San Luqa fl-Evanġelju tiegħu spiss isemmi l-istagħġib u t-tifħir tan-nies quddiem l-għeġubijiet ta’ Kristu, u jsemmi l-istagħġib u t-tifħir ukoll għall-ħidma ta’ l-Ispirtu s-Santu li huma fl-Atti ta’ l-Appostli: il-komunità ta’ Ġerusalemm (ara Atti 2,47), il-fejqan tal-magħtub minn San Pietru u San Ġwann (ara Atti 3,9), il-folla li tagħti glorja lil Alla (ara Atti 4,21), u l-pagani ta’ Pisidja li “li bdew jifirħu u jigglorifikaw il-Kelma tal-Mulej” (Atti 13,48).

2641
“Kantaw flimkien salmi, innijiet u kantiċi spiritwali, kantaw u għannu minn qalbkom lill-Mulej” (Ef 5,19; Kol 3,16). Bħall-kittieba ispirati tat-Testment il-Ġdid, l-ewwel komunitajiet insara kienu jaqraw il-ktieb tas-Salmi u bihom ikantaw il-Misteru ta’ Kristu. Fil-ħajja ġdida ta’ l-Ispirtu li kienu jgħixu, huma kitbu ukoll innijiet u kantiċi biex jiċċelebraw il-Misteru moħbi li Alla ried iseħħ f’Ibnu: l-Inkarnazzjoni, il-mewt rebbieħa tiegħu fuq il-mewt, il-qawmien mill-imwiet u t-tlugħ fis-sema fuq il-lemin tal-Missier (ara Fil 2,6-11; Kol 1,15-20; Ef 5,14; 1 Tim 3,16; 6,15-16; 2 Tim 2,11-13). Hu dan l-“għemil ta’ l-għaġeb” tal-Pjan kollu tas-Salvazzjoni, li xxandar id-dossoloġija, jiġifier t-tifħir ta’ Alla (ara Ef 1,3-14; Rum 16,25-27; Ef 3,20-21; Ġuda 24-25).

2642
Ir-rivelazzjoni “ta’ dak li għandu jiġri ma jdumx”, l-Apokalissi, issir permezz tal-kantici tal-Liturġija tas-sema (ara Apok 4,8-11; 5,9-14; 7,10-12) imma wkoll permezz ta’ l-interċessjoni tax-“xiehda” (il-martri: Apok 6,10). Il-profeti u l-qaddisin, dawk kollha li ġew maqtula fuq l-art minħabba x-xhieda ta’ Ġesù (ara Apok 18,24), il-kotra kbira ta’ dawk li ħarġu mit-tiġrib il-kbir u marru qabilna fis-Saltna, jkantaw it-tifħir tal-glorja ta’ Dak li qiegħed bilqiegħda fuq it-tron u tal-Ħaruf (ara Apok 19,1-8). F’xirka magħhom il-Knisja fuq l-art tkanta hi wkoll dawn il-kantiċi, bil-fidi u waqt it-tiġrib, u fit-talb li bih nitolbu xi ħaġa jew nitolbu għal xi ħadd, tittama, ukoll meta ma hemmx ebda tama, u trodd ħajr lill-Missier “il-għajn tad-dawl li minnu jingħata kull don perfett” (Ġak 1,17). Il-fidi hi ukoll tifħir safi.

2643
Fl-Ewkaristija hemm espressi s-suriet kollha tat-talb: hi “l-offerta safja” tal-Ġisem kollu ta’ Kristu, “għall-glorja ta’ Ismu” (ara Mal 1,11): hi, skond it-tradizzjoni kemm tal-Lvant u kemm tal-Punent “is-sagrifiċċju ta’ tifħir”.

Fil-qosor

2644
L-Ispirtu s-Santu jgħallem lill-Knisja u jfakkarha f’dak kollu li qal Ġesù u jħarriġha wkoll fit-triq tat-talb, u jqanqal espressjonijiet ta’ talb li bla heda jiġġeddu fi ħdan is-suriet ta’ talb li għandha l-Knisja: barkiet, talb għal xi grazzja, interċessjonijiet, radd il-ħajr u tifħir.

2645
Għax Alla jbierku, il-bniedem, min-naħa tiegħu, jista’ jbierek lil dak li hu l-bidu ta’ kull barka.

2646
Hemm talb għall-maħfra, talb biex infittxu s-Saltna, u talb ukoll għal kull ma neħtieġu.

2647
It-talb ta’ interċessjoni favur xi ħadd m’għandux limitu u hu talb ukoll għall-għedewwa.

2648
Kull ferħ u kull niket, il-ġrajjiet kollha u kull ħtieġa, jistgħu jwassluna għal radd il-ħajr li, msieħeb ma’ dak ta’ Kristu, għandu jimla ħajjitna kollha: “Iżżu ħajr lil Alla f’kollox” (1 Tes 5,18).

2649
It-talb ta’ tifħir, bla ebda interess partikulari għandu jwassalna għand Alla: inkantaw lil Alla, nagħtuh glorja, mhux biss għal dak li għamel, imma wkoll għal dak li Hu.

It-tieni kap
It-tradizzjoni tat-talb

2650
It-talb hu mhux biss xi ħaġa li toħroġ waħedha mqanqla mill-qalb, bla ħsieb; għat-talb hi meħtieġa r-rieda. Mhux biżżejjed inkunu nafu dak li tgħidilna l-Iskrittura fuq it-talb: irridu ukoll nitgħallmu nitolbu. Issa hu permezz ta’ trasmissjoni ħajja (it-Tradizzjoni) li l-Ispirtu s-Santu, fi ħdan il-Knisja li “temmen u titlob”,
 jgħallem lil ulied Alla jitolbu.

2651
It-tradizzjoni tat-talb nisrani hi waħda mis-suriet tat-tkattir tat-Tradizzjoni tal-fidi, b’mod partikulari permezz tal-kontemplazzjoni u l-istudju ta’ dawk il-fidili li jgħożżu f’qalbhom il-ġrajjiet u l-kliem tal-Pjan tas-salvazzjoni, u permezz tal-għarfien fil-fond tal-affarijiet spiritwali li tagħhom ikollhom l-esperjenza.
 

L-ewwel artiklu

Mill-gĦejun tat-talb
2652
L-Ispirtu s-Santu hu “l-ilma ħaj” li, fil-qalb ta’ min jitlob, “iwassal sal-ħajja ta’ dejjem” (Ġw 4,14). Hu stess jgħallimna kif nixorbu mill-għajn stess: minn Kristu. Issa fil-ħajja nisranija hemm għadd ta’ nixxigħat minn din l-għajn, fejn Kristu qed jistenniena biex jagħtina nixorbu mill-Ispirtu s-Santu:

Il-kelma ta’ Alla

2653
Il-Knisja “tħeġġeġ bil-qawwa kollha u b’mod speċjali lill-insara kollha … biex bil-qari ta’ spiss tal-Kotba mqaddsa jiksbu l-għerf bla qjies ta’ Ġesù Kristu … Imma t-talb għandu jsieħeb lill-qari ta’ l-Iskrittura biex ikun hemm djalogu bejn Alla u l-bniedem, għax lil Alla nkellmuh meta nitolbuh, lilu nisimgħu meta naqraw l-orakli ta’ Alla”.
 

2654
Il-kittieba spiritwali jfissru (Mt 7,7) u juru fil-qosor kif għandha tkun il-qagħda tal-qalb li tfittex li titmantna bil-Kelma ta’ Alla fit-talb: “Fittxu intom u taqraw, u ssibu intom u timmeditaw; ħabbtu intom u titolbu, u jiftħulkom permezz tal-kontemplazzjoni”.

Il-liturĠija tal-Knisja

2655
Il-missjoni ta’ Kristu u ta’ l-Ispirtu s-Santu li, fil-Liturġija sagramentali tal-Knisja, tħabbar, iġġedded u twassal il-Misteru tas-salvazzjoni, tkompli mbagħad fil-qalba bit-talb. Il-kittieba spiritwali xi kull tant ixebbhu l-qalb ma’ artal. It-talb inissel fina u jagħmel tagħna l-Liturġija aħna u nissieħbu fiha, u ukoll wara li tintemm. Ukoll jekk issir “fil-moħbi” (ara Mt 6,6), din it-talba tibqa’ talba tal-Knisja, hi għaqda mat-Trinità Qaddisa.

Il-virtujiet teologali

2656
Wieħed jidħol fit-talb bħalma jidħol fil-Liturġija: mill-bieb id-dejjaq tal-fidi. Permezz tas-sinjali tal-Preżenza tiegħu hu Wiċċ il-Mulej li aħna nfittxu: hi l-Kelma tiegħu li rridu nisimgħu u ngħożżu.

2657
L-Ispirtu s-Santu li jgħallimna niċċelebraw il-Liturġija aħna u nistennew il-Mulej jerġa’ jiġi, jgħallimna ukoll nitolbu bit-tama. Min-naħa l-oħra, it-talba tal-Knisja u t-talb personali tagħna iqawwu fina t-tama. Is-Salmi, b’mod speċjali, bil-kliem varjat u konkret tagħhom, jgħallmuna nqiegħdu kull tama tagħna f’Alla: “Ittamajt b’tama qawwija fil-Mulej, u niżel ħdejja u sama’ l-għajta tiegħi” (Salm 40,2). “Alla tat-tama jimliekom ilkoll bil-ferħ u s-sliem permezz tal-fidi tagħkom sabiex it-tama tagħkom toktor bil-qawwa ta’ l-Ispirtu s-Santu” (Rum 15,13).

2658
“Din it-tama ma tqarraqx bina, għax l-imħabba ta’ Alla ssawbet fi qlubna permezz ta’ l-Ispirtu s-Santu li ġie mogħti lilna” (Rum 5,5). It-talb, imsawwar mill-ħajja liturġika, jista’ kollox bl-imħabba li biha aħna maħbubin fi Kristu u jagħtina li nwieġbu għaliha billi nħobbu bħalma ħabbna hu. L-imħabba hi l-għajn tat-talb: min jixrob minnha jilħaq il-quċċata tat-talb:

Jiena nħobbok, Alla tiegħi, u x-xewqa waħda tiegħi hi li nħobbok sa l-aħħar nifs ta’ ħajti. Inħobbok, o Alla tiegħi ta’ mħabba bla qjies, u rrid aktar immut inħobbok milli ngħix mingħajr ma nħobbok. Inħobbok, Mulej, u l-grazzja waħda li nitolbok, hi li nħobbok għal dejjem … Alla tiegħi, jekk fommi ma jistax itenni kull mument li jiena nħobbok, irrid li qalbi dan ittennihulek ma’ kull nifs li nieħu.

“Illum”

2659
Aħna nitgħallmu nitolbu f’ċerti mumenti waqt li nisimgħu l-Kelma tal-Mulej u nissieħbu fil-Misteru ta’ l-Għid, iżda l-Ispirtu tal-Mulej jingħatalna biex it-talb joħroġ minn fommna l-ħin kollu, fil-ġrajjiet kollha ta’ kull jum. It-tagħlim ta’ Ġesù fuq it-talb lill-Missier hu bħat-tagħlim tiegħu fuq il-Providenza ta’ Alla (ara Mt 6,11.34): iż-żmien hu f’idejn Alla: ma’ Alla niltaqgħu dejjem illum, la l-bieraħ u l-anqas għada: “Mhux li kontu llum tisimgħu leħnu! La twebbsux qalbkom.” (Salm 95,7-8).

2660
It-talb waqt il-ġrajjiet ta’ kull jum u ta’ kull mument hu wieħed mis-sigrieti tas-Saltna, li ġew rivelati liċ-“ċkejknin”, lill-qaddejja ta’ Kristu, lill-foqra tal-beatitudni. Hi ħaġa xierqa u sewwa li nitolbu li l-miġja tas-Saltna tal-ġustizzja u s-sliem tinfluwenza l-mixja tal-istorja, imma hu ukoll importanti “tagħġen” bit-talb l-għaġna ta’ l-ġrajjiet żgħar tal-ħajja ta’ kull jum. Is-suriet kollha tat-talb jistgħu jkunu l-ħmira li magħha l-Mulej ixebbah is-Saltna (ara Lq 13, 20-21).

Fil-qosor

2661
Hu permezz ta’ trasmissjoni ħajja, tat-Tradizzjoni, li l-Ispirtu s-Santu, fil-Knisja, jgħallem lil ulied Alla jitolbu.

2662
Il-Kelma ta’ Alla, il-Liturġija tal-Knisja, il-virtujiet tal-fidi, tat-tama u ta’ l-imħabba huma l-għejun tat-talb.

It-tieni artiklu

IL-MIXJA tat-talb
2663
Fit-tradizzjoni ħajja tat-talb, kull Knisja tagħti lill-fidili tagħha, skond l-ambjent storiku, soċjali u kulturali tagħhom, is-sura tat-talb tagħhom: il-kliem, il-melodiji, il-ġesti u l-ikonografija. Hu dritt tal-Maġisteru
 li jagħraf jekk ċerti triqat ta’ talb humiex skond it-tradizzjoni tal-fidi ta’ l-Appostli, u huwa dmir ir-ragħajja u l-katekisti jfissru s-sens ta’ dan, dejjem b’riferenza għal Ġesù Kristu.

It-talba lill-Missier

2664
M’hemmx triq oħra għat-talb nisrani ħlief Kristu. Kemm jekk it-talb tagħna hu komunitarju jew personali, bil-fomm jew fil-qalb, għandna dħul għand il-Missier biss jekk nitolbu “f’isem” Ġesù. L-umanità qaddisa ta’ Ġesù – Ġesù bħala bniedem – hu t-triq li minnha jgħaddina l-Ispirtu s-Santu biex jgħallimna nitolbu ’l Alla l-Missier.

It-talba lil Ġesù

2665
It-talba tal-Knisja, li titmantna bil-Kelma ta’ Alla u biċ-ċelebrazzjoni tal-Liturġija, tgħallimna nitolbu lill-Mulej Ġesù. Ukoll jekk it-talba tal-Knisja hi aktarx magħmula lill-Missier, għandha wkoll, fit-tradizzjonijiet liturġiċi kollha, suriet ta’ talb magħmulin lil Kristu. Xi Salmi, kif tlissinhom il-Knisja fit-talba tagħha, u t-Testment il-Ġdid iqiegħdu fuq fommna u jnaqqxu fi qlubna l-invo-kazzjonijiet ta’ din it-talba lil Kristu: Iben Alla, Verb ta’ Alla, Mulej, Salvatur, Ħaruf ta’ Alla, Sultan, Iben maħbub, Iben il-Verġni, Ragħaj tajjeb, Ħajja tagħna, Dawl tagħna, Tama tagħna, Qawmien tagħna, Ħabib il-bnedmin …

2666
Iżda l-Isem li jħaddan dawn l-ismijiet kollha, hu dak li ngħata lill-Iben ta’ Alla fl-Inkarnazzjoni tiegħu: ĠESÙ. L-isem ta’ Alla ma jistax jiġi mtenni minn fomm il-bnedmin (ara Eż 3,14; 33, 19-23), iżda meta l-Verb ta’ Alla sar bniedem bħalna, għarrafhulna u għalhekk nistgħu ntennuh: “Ġesù, “JHWH (Jahweh) isalva” (ara Mt 1,21). L-isem ta’ Ġesù fih kollox: Alla u l-bniedem u l-Ekonomija kollha tal-ħolqien u tas-salvazzjoni. Titlob lil “Ġesù” jfisser issejjaħlu fik. Ismu biss għandu fih il-preżenza li jfisser, Ġesù nnifsu. Ġesù rxoxta, u kull min isemmi ismu ikun jilqa’ fih l-Iben ta’ Alla li ħabbu u ta lilu nnifsu għalih (ara Rum 10,13; Atti 2,21; 3,15-16) (Gal 2,20).

2667
Din is-sejħa ta’ fidi ta’ l-Isem ta’ Ġesù, sejħa hekk sempliċi, ġiet żviluppata fit-tradizzjoni tat-talb tal-Lvant u tal-Punent f’ħafna suriet differenti. Il-formularju l-aktar użat, li wasslulna l-irħieb spiritwali tas-Sinaj, tas-Sirja u ta’ l-Athos, hi l-invokazzjoni: “Ġesù Kristu, Bin Alla, Mulej, ħenn għalina, midinbin.” Tgħaqqad flimkien l-innu kristoloġiku ta’ Fil 2, 6-11 mat-talba tal-pubblikan u ta’ l-għomja tal-Evanġelju (ara Mk 10,46-52; Lq 18,13). B’din l-invokazzjoni qalbna tgħaqqad flimkien il-miżerja tal-bnedmin u l-Ħniena tas-Salvatur tagħhom.

2668
L-invokazzjoni ta’ l-Isem ta’ Ġesù hi l-eħfef triq għat-talb li ma jaqta’ qatt. Imtennija ta’ spiss minn qalb umli u attenta ma tintilifx f’”ħafna tlablib” (Mt 6,7), imma “tgħożż il-Kelma u tagħmel il-frott billi żżomm sħiħ” (ara Lq 8,15). Tista’ ssir “f’kull ħin” għax m’hijiex xi ħidma flimkien ma’ ħidmiet oħra, imma ħidma waħdanija, dik li tħobb ‘l Alla, li jagħti l-ħajja u jbiddel kull ħidma fi Kristu Ġesù.

2669
It-talb tal-Knisja jqim u jagħti ġieħ lill-Qalb ta’ Ġesù: l-istess kif isejjaħ l-Isem imqaddes ta’ Ġesù. Il-Knisja tadura l-Verb magħmul bniedem u lill-Qalb tiegħu li, għall-imħabba tal-bnedmin, ħalla li tkun minfuda minħabba dnubietna. It-talb nisrani jħobb jimxi t-triq tas-salib (il Via Sagra) wara s-Salvatur. L-istazzjonijiet mill-Pretorju għall-Golgota sal-Qabar jgħidulna liema kienet il-mixja li għamel Ġesù biex jifdi d-dinja b’salibu.

“Spirtu s-Santu, ejja fina”

2670
“Ħadd ma jista’ jgħid “Ġesù hu l-Mulej”, jekk mhux imqanqal mill-Ispirtu s-Santu” (1 Kor 12,3). Kull darba li nibdew nitolbu lil Ġesù, ikun l-Ispirtu s-Santu li, bil-grazzja tiegħu li tibda taħdem fina qabel nibdew nitolbu, jiġbidna fit-triq tat-talb. Jekk l-Ispirtu s-Santu jgħallimna nitolbu, huwa u jfakkarna lil Kristu, kif ma nitolbux lilu ukoll? Għalhekk il-Knisja kull jum tistedinna nitolbu l-Ispirtu s-Santu, speċjalment fil-bidu u t-tmiem ta’ kull ħidma importanti li nagħmlu:

Jekk ma għandniex naduraw l-Ispirtu s-Santu, kif ngħidu li jagħmilna ulied Alla fil-Magħmudija tagħna? U jekk għandna nadurawh, m’għandux ikollu ukoll qima partikulari?

2671
Is-sura tradizzjonali tat-talba lill-Ispirtu s-Santu hi dik li nitolbu l-Missier biex bi Kristu Sidna jagħtina l-Ispirtu Qaddis tiegħu (ara Lq 11,13). Ġesù nsista fuq din it-talba f’Ismu, fil-waqt stess li wiegħed id-don ta’ l-Ispirtu tal-Verità (ara Ġw 14,17; 15,26; 16,13). Iżda t-talba l-aktar sempliċi u l-aktar diretta hi wkoll talba tradizzjonali: “Ejja, Spirtu s-Santu”, talba li t-tradizzjonijiet liturġiċi kollha żviluppawha f’għadd ta’ antifoni u innijiet:

“Ejja, Spirtu s-Santu, imla qlub il-fidili tiegħek u kebbes fihom in-nar ta’ mħabbtek”.

Sultan tas-sema, Spirtu qaddis, Spirtu tal-Verità, int tinsab kullimkien, u timla kollox, teżor ta’ kull ġid u għajn tal-Ħajja, ejja, għammar fina, saffina u salvana, int li int Tajjeb!.

2672
L-Ispirtu s-Santu, li bl-unzjoni tiegħu jimla ħajjitna kollha, hu fina l-Imgħallem li jgħallimna t-talba nisranija. Hu jinseġ it-tradizzjoni ħajja tat-talb. Veru li hemm triqat tat-talb daqs kemm hemm persuni jitolbu, iżda hu dejjem l-istess Spirtu li jaħdem fina u magħna lkoll. Hi fl-għaqda fl-Ispirtu s-Santu li t-talb nisrani hu talb tal-Knisja.

F’gĦaqda ma’ l-imqaddsa Omm Alla

2673
Fit-talb, l-Ispirtu s-Santu jgħaqqadna mal-Persuna ta’ l-Iben il-waħdieni, fl-umanità glorifikata tiegħu. Permezz tagħha u fiha t-talb tagħna ta’ wlied, jingħaqad fil-Knisja mat-talb ta’ Omm Ġesù (ara Atti 1,14).

2674
Wara li Marija tat il-kunsens tagħha bil-fidi għat-tħabbira ta’ l-anġlu, kunsens li żammet sħiħ u bla tlaqliq ħdejn is-salib, bħala omm ħaddnet ħut Binha kollha li “għadhom mexjin f’din id-dinja fost tant perikli u qtigħ il-qalb”.
 Ġesù, il-medjatur waħdieni, hu t-Triq tat-talb tagħna: Marija, Ommu u Ommna, hi dejjem id-dija tiegħu: hi “turina t-triq” (Hodogitria) hi s-“Sinjal”, skond l-ikonografija tradizzjonali tal-Lvant u tal-Punent.

2675
Hi minn din il-kooperazzjoni singulari ta’ Marija mal-ħidma ta’ l-Ispirtu s-Santu, li l-Knejjes żviluppaw it-talb tagħhom lill-Verġni Omm Alla, talb li l-qofol tiegħu hu l-Persuna ta’ Kristu, kif tidher fil-misteri tiegħu. Fl-għadd bla qjies ta’ antifoni u innijiet li jfissru din it-talba hemm żewġ ħsibijiet li bħala regola juru ruħhom, issa wieħed u issa l-ieħor: wieħed “ifaħħar” lill-Mulej għall-“ħwejjeġ kbar” li għamel mal-qaddejja ċkejkna tiegħu u permezz tagħha, mal-bnedmin kollha (ara Lq 1,46-55); l-ieħor li tafda f’idejn Omm Ġesù t-talb u t-tifħir ta’ wlied Alla għax hi issa tagħraf l-umanità li ntrabtet magħha permezz ta’ l-Iben ta’ Alla.

2676
Dawn iż-żewġ ħsibijiet fit-talb lil Marija huma mfissrin b’mod tassew privileġġjat fit-talba ta’ l-Ave Marija

  “Sliem għalik, Marija (Ifraħ, Marija)”. It-tislima ta’ l-Anġlu Gabrijel tagħti             bidu għat-talba. Hu Alla nnifsu, li permezz ta’ anġlu, isellem lil Marija. It-talba tagħna bil-kuraġġ kollu ttenni l-istess tislima lil Marija bl-istess mod kif Alla xeħet għajnejh fuq iċ-ċokon tal-qaddejja tiegħu (ara Lq 1,48), u fiha nithennew b’hena kbir (ara Sof 3,17b).

  “Mimlija bil-grazzja. Il-Mulej miegħek”. Iż-żewġ kelmiet tat-tislima ta’ l-Anġlu jfissru ’l xulxin. Marija hi mimlija bil-grazzja għax il-Mulej magħha. Il-grazzja li       biha hi mimlija Marija hi l-presenza ta’ dak li hu l-għajn ta’ kull grazzja. “Għajjat bil-ferħ ta’ qalbek, bint Sijon … il-Mulej hu f’nofsok” (Sof 3,14.17a). Marija, fejn jinżel jgħammar il-Mulej innifsu, hi l-bint ta’ Sijon, l-Arka tal-Patt, il-post fejn jgħammar is-sebħ tal-Mulej, hi “l-għamara ta’ Alla mal-bnedmin” (Apok 21,3).   “Mimlija bil-grazzja” tingħata kollha kemm hi lil dak li jinżel fiha u li hi se tagħtih lid-dinja.

Imbierka inti fost in-nisa u mbierek il-frott tal-ġuf tiegħek, Ġesù. Wara li għamilna tagħna t-tislima ta’ l-anġlu, nagħmlu tagħna ukoll dik ta’ Eliżabetta. “Mimlija bl-Ispirtu s-Santu” (Lq 1,41), Eliżabetta hi l-ewwel waħda li, fost tant u tant nisel, sejħet hienja lil Marija (ara Lq 1,48): “Hienja dik li emmnet … (Lq 1,45); Marija hi “l-imbierka fost in-nisa” għax emmnet li se jseħħ kull ma qalilha Alla. Abraham bil-fidi tiegħu sar barka għall-”ġnus kollha ta’ l-art” (Ġen 12,3). Bil-fidi tagħha, Marija saret Omm dawk kollha li jemmnu għax permezz tagħha l-ġnus kollha ta’ l-art irċevew Dak li hu l-istess barka ta’ Alla, “Ġesù, il-frott tal-ġuf imbierek tagħha”.

2677
Qaddisa Marija, Omm Alla, itlob għalina … Flimkien ma’ Eliżabetta nistagħġbu: “U minn fejn ġieni dan li Omm il-Mulej tiegħi tiġi għandi?” (Lq 1,43). Għaliex Marija tagħtina lil Binha Ġesù, Marija hi Omm Alla u Ommna; nistgħu nafdawlha x-xewqat u t-talbiet kollha tagħna; titlob għalina kif talbet għaliha stess: “Ħa jsir minni skond kelmtek!” (Lq 1,38). Aħna u nafdaw fit-talb tagħha għalina, flimkien magħha nintelqu għar-rieda ta’ Alla: “Ħa jkun dak li trid int!”

“Itlob għalina midinbin, issa u fis-siegħa tal-mewt tagħna. Aħna u nitolbu lil Marija titlob għalina, nistqarru li aħna midinbin, u għalhekk nitolbu lil “Omm il-ħniena”, l-Omm kollha kemm hi qaddisa. Nafdaw ruħna f’idejha “issa”, fl-“illum” ta’ ħajjitna. U l-fiduċja tagħna fiha, hi tant kbira li minn “issa” nintelqu f’idejha “fis-siegħa tal-mewt tagħna”. J’Alla tkun ħdejna kif kienet ħdejn is-salib ta’ Binha fis-siegħa tat-tluq tagħna biex tilqagħna bħala Ommna (ara Ġw 19,27) u twassalna għand Binha Ġesù fis-sema.

2678
It-tjieba ta’ l-insara tal-Punent fiż-żminijiet tan-nofs żviluppat it-talba tar-Rużarju, li ħa l-post tat-Talba tas-Sigħat fost il-poplu. Fil-Lvant il-litanija ta’ l-Akatistos u tal-Paraclesis huma aktar qrib l-uffiċju korali tal-knejjes Biżantini, waqt li t-tradizzjonijiet Armeni, Kopti u Siri għażlu innijiet u kantici popolari f’ġieħ il-Verġni Marija. Iżda fl-Ave Marija, fit-teotokiji, fl-innijiet ta’ San Efrem u ta’ San Girgor ta’ Narek, it-tradizzjoni tat-talb lil Marija hi fundamentalment l-istess.

2679
Marija hi l-“Orante” perfett, xbieha tal-Knisja. Meta nitolbuha, inkunu ningħaqdu flimkien magħha fil-Pjan ta’ Alla l-Missier, li bagħat lil Ibnu għas-salvazzjoni tal-bnedmin kollha. Bħad-dixxiplu l-maħbub, nilqgħu għandna (ara Ġw 19,27) lil Omm Ġesù, li saret Omm il-ħajjin kollha. Nistgħu nitolbu lilha u nitolbu magħha. It-talb tal-Knisja qisu merfugħ mit-talb ta’ Marija: hi marbuta magħha fit-tama.

Fil-qosor

2680
It-talb isir l-aktar lill-Missier; iżda jsir ukoll lil Ġesù, l-aktar billi nsejħu ismu: “Ġesù, Kristu, Iben Alla, Mulej, ħenn għalina,  midinbin.”

2681
“Ħadd ma jista’ jgħid “Ġesù hu l-Mulej” jekk mhux imqanqal mill-Ispirtu s-Santu (1 Kor 12,13). Il-Knisja tistedinna nitolbu lill-Ispirtu s-Santu bħala Mgħallem li fina jgħallimna nitolbu.

2682
Minħabba s-sehem tagħha fil-ħidma ta’ l-Ispirtu s-Santu, il-Knisja tħobb titlob f’għaqda mal-Verġni Marija biex magħha tfaħħar il-kobor tal-ħwejjeġ li Alla għamel fiha, u biex f’idejha tafda talb u tifħir.
It-tielet artiklu

Mexxejja fit-talb
SĦaba ta’ xhieda

2683
Ix-xhieda ta’ dawk li marru qabilna fis-Saltna (ara Lh 12,1) speċjalment dawk li l-Knisja tagħraf bħala “qaddisin”, jissieħbu fit-tradizzjoni ħajja tat-talb, bl-eżempju ta’ ħajjithom, bil-kitbiet li ħallewlna, u bit-talb tagħhom illum. Huma qed jaraw ’l Alla wiċċ imb’wiċċ, ifaħħruh u ma jehdew qatt jieħdu ħsieb lil dawk li ħallew fuq l-art. Meta “daħlu fl-hena” ta’ l-Imgħallem tagħhom, ġie “fdat lilhom ħafna” (Mt 25,21). It-talb tagħhom hu l-ogħla qadi tal-Pjan ta’ Alla. Aħna nistgħu u għandna nitolbuhom jidħlu għalina u għad-dinja kollha.

2684
Fix-xirka tal-qaddisin, fil-ġrajja twila tal-Knejjes, żviluppaw diversi spiritwalitajiet. Il-kariżma personali ta’ persuna xhud ta’ l-Imħabba ta’ Alla għall-bnedmin seta’ għadda lil ħaddieħor, lil xi dixxiplu tiegħu, kif ġara għall-“ispirtu” ta’ Elija li għadda għal għand Eliżew (ara 2 Slat 2,9) u għand San Ġwann Battista (ara Lq 1,17), biex hekk xi dixxipli jkollhom sehem mill-ispirtu tal-mexxej tagħhom.
 Spiritwalità sura oħra nsibuha ukoll fejn jiltaqgħu kurrenti oħra liturġiċi u teoloġiċi, u huma xhieda ta’ l-inkulturazzjoni tal-fidi f’xi ambjent tal-bniedem u fi ġrajjietu. L-ispiritwalitajiet insara huma parti mit-tradizzjoni ħajja tat-talb u huma gwida li l-fidili ma jistgħux jgħaddu mingħajrhom. Huma jaqsmu f’ħafna lwien, fl-għana tal-ħafna suriet tagħhom, id-Dawl safi u waħdieni ta’ l-Ispirtu s-Santu.

“L-Ispirtu hu post il-qaddisin, u l-qaddis hu l-post adatt għall-Ispirtu, għax il-qaddis joffri lilu nnifsu biex jgħammar ma’ Alla u jissejjaħ tempju tiegħu”.

Qaddejja tat-talb

2685
Il-familja nisranija hi l-ewwel post fejn isir it-taħriġ fit-talb. Mibnija fuq is-sagrament taż-Żwieġ, il-familja hi l-“knisja tad-dar”, fejn l-ulied ta’ Alla jitgħallmu jitolbu “bħala Knisja” u jżommu sħiħ fit-talb. Għat-tfal żgħar, b’mod partikulari t-talb kull jum fil-familja hu l-ewwel xhieda tat-tifkira ħajja tal-Knisja, imqajma bil-mod il-mod permezz ta’ l-Ispirtu s-Santu.

2686
Il-ministri ordnati, huma wkoll responsabbli li jħarrġu fit-talb lil ħuthom fi Kristu. Qaddejja tar-Ragħaj it-tajjeb huma ordnati biex imexxu l-poplu ta’ Alla, lejn l-għejun ħajja tat-talb: il-Kelma ta’ Alla, il-Liturġija, il-ħajja ma’ Alla, l-Illum ta’ Alla f’kull sitwazzjoni li sseħħ fil-fatt.

2687
Ħafna reliġjużi kkonsagraw ħajjithom għat-triq tat-talb. Minn żmien l-anakoreti tad-deżert ta’ l-Eġittu, eremiti, rħieb, sorijiet tal-klawsura offrew il-ħin kollu tagħhom għat-tifħir ta’ Alla u għat-talb għall-poplu tiegħu. Il-ħajja kkonsagrata ma żżommx mingħajr it-talb, ma tinxteridx mingħajr it-talb: hi waħda mill-għejun ħajja tal-kontemplazzjoni u tal-ħajja spiritwali fil-Knisja.

2688
Il-katekeżi tat-tfal, taż-żgħażagħ, tal-kbar tfittex li l-Kelma ta’ Alla tiġi mmeditata fit-talb personali, isseħħ fit-talba liturġika, u f’kull waqt tidħol fil-qalb biex tagħti l-frott tagħha f’ħajja ġdida. Il-katekeżi hi l-waqt li fih t-tjieba popolari tingħaraf jekk tkunx qed tiġi mrawma tajjeb.
 It-tagħlim bl-amment ta’ talb fundamentali hu għajnuna fit-triq tat-talb li ma tistax tgħaddi mingħajrha, iżda hu importanti ħafna li dan it-tagħlim bl-amment iwassal biex wieħed jifhem is-sens tat-talb u jieħu gost bih.

 2689
Il-gruppi ta’ talb, li huma veri “skejjel ta’ talb”, huma llum wieħed mis-sinjali u bidu tat-tiġdid fit-talb tal-Knisja, sakemm dawn il-gruppi jixorbu mill-għejun veri tat-talb tal-Knisja. Il-ħerqa għall-għaqda hu sinjal ta’ talb veru fil-Knisja.

2690
L-Ispirtu s-Santu lil xi nsara jagħtihom id-doni ta’ l-għerf, tal-fidi u ta’ l-għażla ta’ l-ispirti għal dak il-ġid komun li hu t-talb (direzzjoni spiritwali). Dawk li għandhom dawn id-doni, irġiel u nisa li jkunu, huma tassew qaddejja tat-tradizzjoni ħajja tat-talb.

Hu b’dan li r-ruħ li trid timxi ’l quddiem fil-perfezzjoni, għandha, skond San Ġwann tas-Salib, “tara f’liema idejn se tintelaq, għax skond kif ikun l-imgħallem, ikun id-dixxiplu; skond kif ikun il-missier, ikun l-iben.” U ukoll: “Mhux biss jeħtieġ li d-direttur spiritwali jkun għaref u għaqli, imma ukoll ta’ esperjenza kbira … Jekk direttur spiritwali ma għandux l-esperjenza tal-ħajja spiritwali, ma għandux il-ħila jmexxi l-erwieħ li Alla jkun isejjaħ għall-perfezzjoni, u ma jifhimhomx”.

Postijiet adatti gĦat-talb

2691
Il-Knisja, id-dar ta’ Alla, hi l-post proprju għat-talb liturġiku tal-komunità parrokkjali. Hi wkoll il-post privileġġjat ta’ l-adorazzjoni ta’ Kristu realment preżenti fis-Sagrament ta’ l-artal. L-għażla tal-post adatt għat-talb, m’hijiex xi ħaġa li m’għandekx tqis, jekk trid li t-talb tiegħek ikun veru:

—
għat-talb personali, l-aħjar post jista’ jkun xi “rokna tat-talb” bil-Kotba mqaddsa u xi ikoni, biex tkun hemm “fil-moħbi” quddiem il-Missier (ara Mt 6,6). Fi ħdan familja nisranija, din is-sura ta’ oratorju żgħir jgħin ħafna t-talb flimkien;

—
f’postijiet fejn hemm monasteri, il-vokazzjoni tal-komunitajiet tagħhom hi li jiċċelebraw il-Liturġija tas-Sigħat flimkien mal-fidili, u jipprovdu dak is-skiet ’il bogħod minn kulħadd, tant meħtieġ għat-talb personali aktar imħeġġeġ;

—
il-pellegrinaġġi jfakkruna fil-mixi tagħna f’din id-dinja lejn is-sema pajjiżna. Tradizzjonalment huma mumenti qawwija għat-tiġdid tat-talb. Is-santwarji, għall-pellegrini li qed ifittxu l-għejun ħajja tagħhom, huma postijiet mill-aqwa fejn wieħed jgħix “bħala Knisja” s-suriet kollha tat-talb nisrani.

Fil-qosor

2692
Fit-talb, il-Knisja fil-mixi tagħha f’din id-dinja, hi msieħba mal-Knisja tal-qaddisin, li tagħhom titlob ħerqana l-interċessjoni.

2693
L-ispiritwalitajiet insara differenti huma parti mit-tradizzjoni ħajja tat-talb u huma gwida ta’ siwi kbir għall-ħajja spiritwali.

2694
Il-familja nisranija hi l-ewwel post fejn jingħata taħriġ fit-talb.

2695
Il-ministri ordnati, il-ħajja kkonsagrata, il-katekeżi, il-gruppi tat-talb, u id-“direzzjoni spiritwali” jiżguraw fil-Knisja għajnuna għat-talb.

2696
L-aħjar postijiet għat-talb huma l-oratorju personali jew familjari, il-monasteri, is-santwarji fejn isiru pellegrinaġġi u, fuq kollox, il-knisja li hi l-post proprju għat-talb liturġiku tal-komunità parrokkjali u l-post privileġġjat għall-qima ta’ l-Ewkaristija.

It-tielet kap
Il-Ħajja tat-talb
2697
It-talb hu l-ħajja ta’ qalb ġdida; irid jagħtina l-ħajja f’kull waqt u f’kull ħin. Issa aħna spiss ninsew lil dak li hu l-Ħajja tagħna, dak kollu li aħna. Hu għalhekk li Missirijiet il-ħajja spiritwali, fit-tradizzjoni tad-Dewteronomju u tal-profeti, jinsistu fuq it-talb bħala “tifkira ta’ Alla”, li spiss tqanqal “it-tifkira tal-qalb”. “Għandna niftakru f’Alla aktar ta’ spiss milli nieħdu n-nifs”.
 Iżda ma naslux biex nitolbu “l-ħin kollu”, jekk ma nitolbux f’mumenti partikulari, u jekk ma jkollniex ir-rieda: dawn il-mumenti jsiru l-mumenti tal-grazzja tat-talb nisrani, kemm f’dik li hi ħeġġa u kemm f’dak li hu tul.

2698
It-Tradizzjoni tal-Knisja toffri lill-fidili ċerti ritmi ta’ talb sabiex isostnu t-talb li ma jaqtax. Uħud minn dawn ir-ritmi huma kull jum: it-talb ta’ filgħodu u t-talb ta’ filgħaxija, it-talb ta’ qabel u wara l-ikel, il-Liturġija tas-Sigħat. Il-jum tal-Ħadd, li l-qofol tiegħu hu l-Ewkaristija, inqaddsuh l-aktar bit-talb. Iċ-ċiklu tas-sena liturġika u l-festi kbar huma ritmi fundamentali fil-ħajja tat-talb ta’ l-insara.

2699
Il-Mulej imexxi lil kull persuna kif jogħġbu, mit-triqat li jogħġbu lilu. U kull nisrani jwieġeb lill-Mulej skond kif tgħidlu qalbu u kif personalment ifissru bi kliemu fit-talb tiegħu. Tliet suriet ew​le​nin ta’ talb: it-talb bil-fomm, il-meditazzjoni, l-orazzjoni kontemplattiva jew talb mentali. It-tliet suriet ta’ talb għandhom l-istess aspett fundamentali: ġab​ra tal-qalb. L-attenzjoni biex tgħożż il-Kelma u tibqa’ quddiem Alla jagħm​​lu dawn it-tliet suriet ta’ talb il-mumenti l-aktar qawwija tal-ħajja tat-talb.

L-ewwel artiklu

Is-suriet tat-talb

I. It-talb bil-fomm

2700
Alla jkellem lill-bniedem bil-Kelma tiegħu. Hu bil-kliem, tal-fomm u tal-moħħ, li t-talb jitlissen. Iżda l-aktar ħaġa importanti fit-talb hi li qalbna tkun qiegħda quddiem dak li nkunu nkellmu fit-talb tagħna. “Is-smigħ tat-talb tagħna jiddependi, mhux minn kemm ngħidu kliem, imma mill-ħeġġa tar-ruħ.

2701
It-talb bil-fomm hu ħaġa li l-ħajja nisranija ma tistax tgħaddi mingħajrha. Lid-dixxipli, miġbudin mit-talb fis-skiet tal-Imgħallem tagħhom, il-Mulej għallimhom jitolbu bil-fomm, għallimhom il-“Missierna”. Ġesù mhux biss talab bit-talb liturġiku tas-sinagoga; l-Evanġelji juruhulna jerfa’ leħnu f’talb personali, mit-talba ta’ barka ferrieħa tal-Missier (ara Mt 11,25-26) sat-talba mimlija niket fil-Ġetsemani (ara Mk 14,36).

2702
Il-ħtieġa li s-sensi jissieħbu mat-talb tal-qalb, tintalab mill-istess natura tagħna l-bnedmin. Aħna ruħ u ġisem u nħossu l-ħtieġa li nuru minn barra x’qegħdin inħossu ġewwa fina. Għandna nitolbu bir-ruħ u l-ġisem, bl-essri kollu tagħna biex it-talb tagħna jkollu l-qawwa kollha li jista’ jkollu.

2703
Din il-ħtieġa jitlobha Alla ukoll. Alla jrid adoraturi veri fl-Ispirtu u l-Verità, għalhekk it-talb tagħna jrid joħroġ ħaj mill-fond ta’ ruħna. Alla jrid li nuru bil-fomm dak li qed ngħidu f’qalbna, għax irid li ġisimna jkun imsieħeb mat-talb tar-ruħ, għax hekk ikollu l-qima perfetta ta’ dak kollu li għandu dritt għalih.

2704
Peress li joħroġ fid-dieher u hu ġest daqstant uman, it-talb bil-fomm hu fih innifsu talb tal-ġemgħa. Iżda wkoll it-talb l-aktar mistur fil-moħħ, jeħtieġ it-talb bil-fomm. It-talb jieħu din is-sura minn kemm ikollna għarfien ta’ Dak “li miegħu qed nitkellmu”.
 B’dan il-mod it-talb bil-fomm isir l-ewwel sura tat-talb kontemplattiv.

II. Il-meditazzjoni

2705
Il-meditazzjoni hi fuq kollox tfittix. L-ispirtu jfittex jifhem l-għaliex u l-kif tal-ħajja nisranija biex jintrabat u jwieġeb għal dak li l-Mulej jitlob. Tinħtieġ attenzjoni ħajja u li diffiċli titrawwem fina. Ġeneralment, wieħed jgħin ruħu b’xi ktieb, u l-insara m’humiex neqsin minn dawn il-kotba: l-Iskrittura, l-Evanġelju b’mod singulari, l-ikoni mqaddsa, it-testi liturġiċi tal-ġurnata jew taż-żmien, il-kitbiet ta’ Missirijiet il-ħajja spiritwali, l-opri ta’ spiritwalità, il-ktieb kbir tal-ħolqien u dak kbir ukoll ta’ l-istorja, il-paġna ta’ l-“Illum” ta’ Alla.

2706
Meta timmedita fuq dak li taqra, tasal biex tagħmlu tiegħek, int u tqabblu miegħek innifsek. Hawn jinfetaħ ktieb ieħor, dak tal-ħajja. Wieħed jgħaddi mill-ħsibijiet għall-fatti. Daqskemm wieħed ikun umli u jemmen, daqshekk ieħor isib x’qed iqanqallu l-qalb, u jagħrfu. Tkun tfittex il-verità biex tasal għad-Dawl: “Mulej, xi tridni nagħmel?”

2707
Il-metodi tal-meditazzjoni jvarjaw skond l-għalliema spiritwali. In-nisrani għandu jkollu r-rieda li jagħmel kull jum il-meditazzjoni, inkella jkun jixbah l-ewwel tliet suriet ta’ art li fuqhom waqgħet iż-żerriegħa ta’ dak li ħareġ jiżra’ (ara Mk 4,4-7.15-19). Iżda kull metodu hu biss gwida: l-importanti hu li wieħed jimxi ’il quddiem, flimkien ma’ l-Ispirtu s-Santu, mit-triq waħdanija tat-talb: Ġesù Kristu.

2708
Il-meditazzjoni timpenja l-ħsieb, l-immaġinazzjoni, l-emozzjonijiet u x-xewqat. Dan l-impenn meħtieġ biex tikber il-konvinzjoni tal-fidi, titqanqal il-qalb għall-indiema u l-konverżjoni, tissaħħaħ ir-rieda tal-mixi wara Kristu. It-talb nisrani jfittex l-aktar li jimmedita “l-misteri ta’ Kristu”, kif isir fil-“lectio divina” u fir-Rużarju. Din ir-riflessjoni fit-talb hi ta’ siwi kbir, iżda t-talb nisrani għandu jfittex li jmur aktar ’il bogħod: irid jasal għall-għarfien ta’ l-imħabba tal-Mulej Ġesù, għall-għaqda sħiħa miegħu.

III. L-orazzjoni

2709
X’inhi l-orazzjoni? Santa Tereża tweġibna: “L-orazzjoni mentali hi, kif nifhimha jien, qsim intimu ta’ ħbiberiji, fejn spiss wieħed ikun kollu kemm hu waħdu ma’ Alla, li jaf li jħobbu”.

  L-orazzjoni tfittex “dak li qalbi tħobbu” (Għan 1,7; ara Għan 3,1-4). Hu Ġesù, u fih, il-Missier. Lilu nfittxu għaliex ix-xewqa tiegħu hi dejjem il-bidu ta’ l-imħabba; u nfittxuh b’fidi safja, b’dik il-fidi li twassalna biex nitwieldu minnu u ngħixu fih. Nistgħu nimmeditaw ukoll fl-orazzjoni, iżda hawn il-ħarsa hi fil-Mulej.

2710
L-għażla tal-ħin u tat-tul ta’ l-orazzjoni turi rieda determinata, juri x’hemm moħbi fil-qalb. L-orazzjoni ma nagħmluhiex meta għandna l-ħin: fl-orazzjoni nqisu li ż-żmien kollu hu tal-Mulej, bil-fehma soda li dan iż-żmien ma neħduhulux lura ma’ għonq it-triq, ikunu x’ikunu l-provi u tkun kemm tkun xotta u niexfa u bla gost il-laqgħa tagħna miegħu. Ma jistax ikun li wieħed joqgħod jimmedita l-ħin kollu, imma wieħed jista’ joqgħod dejjem jagħmel orazzjoni, ikunu x’ikunu l-kondizzjonijiet ta’ saħħtu, ta’ xogħlu u ta’ l-affetti tiegħu. Il-qalb hi l-post fejn wieħed ifittex ’l Alla u jiltaqa’ miegħu, fil-faqar u fil-fidi.

2711
Id-dħul fl-orazzjoni hu b’xi mod l-istess bħad-dħul fil-Liturġija ewkaristika: “tinġabar” il-qalb, ninġabru fina nfusna, imqanqlin mill-Ispirtu s-Santu, noqogħdu fl-għamara tal-Mulej, li ġewwa fina nħeġġu l-fidi u nidħlu quddiem dak li qed jistenniena, inneħħu l-maskra, u ndawru qalbna mill-ġdid lejn il-Mulej li jħobbna, biex ningħataw lilu bħala offerta biex isaffiha u jbiddilha.

2712
L-orazzjoni hi t-talba ta’ wlied Alla, tal-midneb sogħbien u maħfur li jaċċetta li jilqa’ l-imħabba li biha hu maħbub u li għaliha jwieġeb billi aktar iħobb (ara Lq 7,36-50; 19,1-10). Iżda jaf li l-imħabba li biha jerġa’ jħobb hi dik li l-Ispirtu jsawwab f’qalbu, għax kollox hu grazzja min-naħa ta’ Alla. L-orazzjoni hi r-rabta umli u fqira mar-rieda kollha mħabba tal-Missier f’għaqda dejjem aktar qawwija ma’ Ibnu l-maħbub.

2713
Hekk l-orazzjoni hi l-espressjoni l-aktar sempliċi tal-misteru tat-talb. L-orazzjoni hi don, grazzja; ma tistax tiġi milqugħa jekk mhux bl-umiltà u l-faqar. L-orazzjoni hi relazzjoni ta’ ħbiberija miktuba minn Alla fil-qiegħ l-aktar fond tal-eżistenza tagħna (ara Ġer 31,33). L-orazzjoni hi xirka: it-Trinità Qaddisa tagħmel il-bniedem xbieha ta’ Alla, “xebħ ma’ Alla”.

2714
L-orazzjoni hi ukoll l-ogħla żmien qawwi tat-talb. Fl-orazzjoni l-Missier “permezz ta’ l-Ispirtu tiegħu jagħtina li nsaħħu l-bniedem ta’ ġewwa u li Kristu jgħammar f’qalbna permezz tal-fidi biex inniżżlu l-għeruq tagħna fl-imħabba u fuqha nibnu ħajjitna” (Ef 3,16-17).

2715
Il-kontemplazzjoni hi ħarsa ta’ fidi, iffisata fuq Ġesù. “Jiena nħares lejh u hu jħares lejja”. Hekk qal wieħed gabillot ta’  Ars,  hu u jitlob quddiem it-tabernaklu, fi żmien il-qaddis kappilan ta’ Ars. Din l-attenzjoni mogħtija lilu, lil Ġesù hi ċaħda “tiegħi nnifsi”. Ħarstu tnaddaf il-qalb. Id-dija tal-ħarsa ta’ Ġesù ddawwal l-għajnejn ta’ qalbna; tgħallimna naraw kollox fid-dawl tal-verità u tal-mogħdrija tiegħu għall-bnedmin. Il-kontemplazzjoni twassal ukoll ħarsitha fuq il-misteri tal-ħajja ta’ Kristu. U hekk titgħallem “l-għarfien minn ġewwa tal-Mulej” biex tħobbu aktar u tmur warajh b’ħeġġa akbar.
 

2716
L-orazzjoni hi smigħ tal-Kelma ta’ Alla. Dan is-smigħ m’huwiex xi ħaġa passiva, imma hu ubbidjenza tal-fidi; l-imġiba ta’ qaddej li jilqa’ kollox bla ebda kondizzjoni, l-imġiba ta’ tifel li jfittex li jkun imħaddan b’imħabba. Dan is-smigħ għandu sehem mill-”Iva” li biha l-Iben ta’ Alla aċċetta li jkun il-Qaddej ta’ Jahweh, u l-“fiat” tal-qaddejja umli ta’ Alla.

2717
L-orazzjoni hi skiet, “simbolu tad-dinja li trid tiġi”,
 jew “skiet ta’ mħabba”.
 Il-kliem fl-orazzjoni m’huwiex diskors, imma zkuk li jkebbsu n-nar ta’ l-imħabba. Hu f’dan is-skiet, li l-bniedem “ta’ barra” ma jiflaħx għalih, li l-Missier jgħidilna l-Kelma tiegħu li hi l-Verb magħmul bniedem, li bata, miet u rxoxta, u l-Ispirtu ta’ wlied jagħtina sehem fit-talba ta’ Ġesù.

2718
L-orazzjoni hi għaqda mat-talba ta’ Kristu skond kemm tagħtina sehem fil-Misteru tiegħu. Il-Misteru ta’ Kristu l-Knisja tiċċelebrah fl-Ewkaristija, u l-Ispirtu s-Santu jwassalha biex ngħixuh fl-orazzjoni, ħa jidher fl-imħabba bil-fatti.

2719
L-orazzjoni hi xirka ta’ mħabba li tagħti l-Ħajja lill-kotra, daqskemm din taċċetta li tibqa’ fid-dlam tal-fidi. Il-Lejl imqaddes ta’ l-Għid tal-Qawmien mill-imwiet tal-Mulej, jgħaddi mil-lejl ta’ l-agunija u tal-qabar. Dawn huma t-tliet mumenti qawwija tas-Siegħa ta’ Ġesù li l-Ispirtu tiegħu (mhux il-ġisem “li hu dgħajjef”) jagħtina li ngħixu fl-orazzjoni. Jeħtieġ għalhekk naċċettaw li “nishru siegħa waħda miegħu” (Mt 26,40).

Fil-qosor

2720
Il-Knisja tistieden lill-fidili biex jitolbu regolarment: talb ta’ kull jum, il-Liturġija tas-Sigħat, l-Ewkaristija tal-Ħadd, il-festi tas-sena liturġika.

2721
It-tradizzjoni nisranija għandha tliet suriet ewlenin ta’ talb: it-talb bil-fomm (talb vokali), il-meditazzjoni, u l-orazzjoni (it-talb mentali jew kontemplazzjoni). It-tliet suriet jitolbu l-ġabra tal-qalb.

2722
It-talb bil-fomm, mibni fuq l-għaqda tar-ruħ u l-ġisem fin-natura tal-bniedem, isieħeb il-ġisem fit-talb minn ġewwa tal-qalb, fuq l-eżempju ta’ Kristu li kien jitlob lill-Missier u jgħallem il-“Missierna” lid-dixxipli tiegħu.

2723
Il-meditazzjoni hi tfittix bit-talb, li jimpenja l-ħsieb, l-immaġinazzjoni, l-emozzjonijiet, ix-xewqat. Il-meditazzjoni trid tagħmel tagħha bil-fidi dak li tikkonsidra u tqabbel mal-fatti ta’ ħajjitna.

2724
L-orazzjoni mentali (jew kontemplazzjoni) hi s-sura l-aktar sempliċi tal-misteru tat-talb. Hi ħarsa ta’ fidi, iffissata fuq Ġesù, smigħ tal-Kelma ta’ Alla, imħabba siekta. Iġġib għaqda mat-talb ta’ Kristu daqskemm tkun tissieħeb mal-misteru tiegħu.

It-tieni artiklu

It-taqbida tat-talb

2725
It-talb hu don tal-grazzja u min-naħa tagħna tweġiba li niddeċiedu nagħtu aħna. Titlob hu dejjem sforz. In-nies li kienu jitolbu ħafna fil-Patt il-Qadim qabel Kristu, kif jgħallmuna l-Omm ta’ Alla u l-qaddisin flimkien miegħu: it-talb hu taqbida. Kontra min? Kontra tagħna nfusna, kontra l-qerq tax-xitan li jagħmel minn kollox biex ibiegħed il-bniedem mit-talb, mill-għaqda ma’ Alla. Nitolbu kif ngħixu, għax ngħixu kif nitolbu. Jekk ma rridux nimxu regolarment skond l-Ispirtu ta’ Kristu, lanqas inkunu nistgħu nitolbu regolarment f’Ismu. It-“taqbida spiritwali” tal-ħajja ġdida tan-nisrani ma tistax tinfired mit-taqbida tat-talb.

I. Diffikultajiet kontra t-talb

2726
Fit-taqbida tagħna tat-talb se nsibu quddiemna, fina nfusna u madwarna, fehmiet żbaljati dwar it-talb. Xi wħud jaħsbu li t-talb hu biss xi ħidma psikoloġika, oħrajn jarawh sforz ta’ konċentrazzjoni sakemm jinkiseb vojt fil-moħħ. Oħrajn iqisu t-talb bħala xi qagħdiet u kliem ritwali. Ħafna nsara, mingħajr ma  jirriflettu kif imiss, huma tal-fehma li ma jistgħux jitolbu għax ikollhom ħafna x’jagħmlu: m’għandhomx żmien għat-talb. Xi wħud li jridu jfittxu ’l Alla fit-talb, malajr jaqtgħu qalbhom għax ma jafux li t-talb jiġi wkoll mill-Ispirtu s-Santu u mhux minnhom biss.

2727
Hemm imbagħad ukoll il-mentalità “ta’ din id-dinja”, mentalità li taħkimna jekk ma noqogħdux attenti. Eżempji ta’ din il-mentalità: hu veru biss dak li nistgħu naraw li hu veru permezz tar-raġuni u tax-xjenza waqt li t-talb hu misteru li hu ’l hemm mill-kuxjenza tagħna u mis-subkonxju tagħna; il-valuri veri huma dawk tal-produzzjoni u tal-qligħ: bit-talb ma taqla’ xejn u għalhekk ma jiswa xejn; il-kriterji ta’ dak li llum hu veru, tajjeb u sabiħ huma s-senswaliżmu u l-kumditajiet (waqt li t-talb, l-imħabba ta’ dak li hu sabiħ” – philocalia –, hu l-imħabba tal-Glorja ta’ Alla ħaj u veru); b’reazzjoni għall-attiviżmu, it-talb jintwera bħala ħarba mid-dinja (iżda t-talb nisrani m’huwiex ħruġ mid-dinja lanqas firda mill-ħajja).

2728
Fl-aħħarnett irridu nitqabdu kontra dak kollu li nħossu bħala nuqqasijiet tagħna fit-talb: naqtgħu qalbna għax inħossu nixfa fina għat-talb; niddejqu għax ma nistgħux nagħtu kollox lil Alla, għax għandna “ħafna ġid” (ara Mk 10,22) nitqarrqu għax it-talb tagħna ma ġiex milqugħ kif riedna; narawh ġerħa lis-suppervja tagħna li tagħfas fuq il-fatt li lilna ma jistħoqqilna xejn għax midinbin; allerġija għat-talb bħala don mogħti b’xejn, u ħafna nuqqasijiet oħra. Il-konklużjoni hi dejjem l-istess: Għalfejn titlob? Biex nirbħu dan it-tfixkil, irridu nitqabdu ħa jkollna l-umiltà, il-fiduċja u l-perseveranza.

II.  Is-sahra umli tal-qalb

Quddiem id-diffikultajiet tat-talb

2729
Id-diffikultà li soltu l-aktar li nsibu fit-talb hija d-distrazzjoni. Fit-talb bil-fomm id-distrazzjoni tista’ tkun kemm dwar il-kliem tat-talb u kemm dwar is-sens tat-talb; id-distrazzjoni tista’ tkun aktar fil-fond, u tkun dwar dak li lilu nkunu nitolbu, u dan kemm fit-talb bil-fomm (talb liturġiku u talb personali), u kemm fil-meditazzjoni u fl-orazzjoni mentali. Jekk tipprova tkeċċi d-distrazzjonijiet, tispiċċa biex titħabbel fihom, meta jkun biżżejjed għalik li terġa’ lura f’qalbek; id-distrazzjoni turina ma xiex aħna għandna qalbna marbuta, u dan l-għarfien umli quddiem il-Mulej għandu jqanqal fina mħabba preferenzjali għalih, billi noffrulu b’fehma soda qalbna ħa jsaffiha. It-taqbida hi proprju hawn, l-għażla tal-Mulej ħa naqduh (ara Mt 6,21.24).

2730
Il-mod pożittiv biex nikkumbattu kontra s-sentimenti tagħna li naħtfu u naħkmu, hi li ngħassu u nishru, jiġifieri l-qjies f’qalbna. Meta Ġesù jinsisti li għandna nishru, dan dejjem jagħmlu b’riferenza għalih innifsu, għall-miġja tiegħu fl-aħħar jum u kull jum: “illum”. L-Għarus jiġi f’nofs ta’ lejl; id-dawl li ma għandux jintefa hu d-dawl tal-fidi” “Ejja”, għedt f’qalbi, “fittex ’il wiċċu” (Salm 27.8).

2731
Diffikultà oħra, li jsibu speċjalment dawk li tassew jixtiequ jitolbu mill-qalb, hi n-nixfa. Tagħmel sehem minn dik fl-orazzjoni li fiha l-qalb qisha ma tħossx, ma titqanqalx quddiem il-ħsibijiet, it-tifkiriet u s-sentimenti spiritwali. Dan ikun il-waqt tal-fidi safja li tintrabat ma’ Ġesù fil-lejl ta’ l-agonija u tal-qabar, “Il-ħabba tal-qamħ, jekk tmut tagħmel ħafna frott” (Ġw 12,24). Jekk in-nixfa ġejja għax m’hemmx għeruq, ifisser li l-Kelma waqgħet fuq il-blat; it-taqbida allura tagħmel sehem minn dak li hu marbut mal-konverżjoni u l-indiema (ara Lq 8,6.13).

Quddiem it-tentazzjonijiet fit-talb

2732
It-tentazzjoni li tiġi l-aktar ta’ spiss, u li hi l-aktar moħbija hi n-nuqqas ta’ fidi tagħna. Dan in-nuqqas ta’ fidi nuruh mhux billi ngħidu li ma nemmnux, imma aktar billi nuru x’inhuma l-preferenzi tagħna. Malli nibdew nitolbu jibdew ġejjin f’moħħna elf ħidma jew ħsieb li għandhom isiru l-ewwel, elf ħaġa li nqisu li jridu jsiru minnufih; hawn hu mill-ġdid il-mument biex naraw x’inhi l-verità ta’ qalbna, x’inħobbu l-aktar. Xi kull tant nerġgħu lura lejn il-Mulej, bħala l-aħħar tama: imma nkunu tassew nemmnu? Xi kull tant inqisu l-Mulej bħala alleat tagħna, imma f’qalbna jkun għad hemm il-prużunzjoni. Hu x’inhu, in-nuqqas ta’ fidi tagħna jurina li aħna għad ma wasalniex fil-qagħda ta’ qalb umli: “Mingħajri, ma tistgħu tagħmlu xejn” (Ġw 15,5).

2733
Tentazzjoni oħra, li għaliha l-prużunzjoni tiftaħ l-bieb, hi l-għażż fil-ħwejjeġ ta’ Alla. Il-Missirijiet tal-ħajja spiritwali f’dan il-għażż jaraw sura ta’ depressjoni, ta’ qtigħ il-qalb, li jkun ġej għax illaxkajna fl-axxetika, għax inqasna li nishru kif imiss, għax ma għassisniex biżżejjed lil qalbna. “L-ispirtu, iva, irid, imma l-ġisem dgħajjef” (Mt 26,41). Aktar ma naqgħu mill-għoli aktar inweġġgħu. Il-qtigħ il-qalb, qtigħ li jnikket, hu l-kuntrarju tal-prużunzjoni. Min hu umli ma jibżax mill-miżerja; tgħinu biex ikollu fiduċja akbar, tgħinu jżomm sod.

III. Il-fiduċja ta’ l-ulied

2734
Il-fiduċja ta’ l-ulied tgħaddi mill-prova – u turi ruħha – fit-tiġrib (Rom 5,3-5). Hawn id-diffikultà ewlenija hi dwar it-talb biex naqilgħu xi ħaġa għalina jew għal ħaddieħor. Xi wħud ma jibqgħux jitolbu għax, jaħsbu, li t-talba tagħhom mhux se tkun milqugħa. Hawn iridu jsiru żewġ mistoqsijiet: Għaliex naħsbu li t-talba tagħna mhux se tiġi milqugħa? Kif għandha tkun it-talba tagħna biex tkun “effikaċi”, biex tinstema’?

GĦaliex ingergru li ma niĠux mismugĦin?

2735
Hemm fatt li fil-bidu għandu jgħaġġibna. Meta aħna nfaħħru ’l Alla jew inroddulu ħajr għall-ġid kollu tiegħu, ma tantx inħabblu rasna biex inkunu nafu jekk it-talb tagħna għoġobx lil Alla. Għall-kuntrarju mbagħad nippretendu li naraw ir-riżultat ta’ dak li tlabna għalih. Liema hi mela d-dehra ta’ Alla li tqan​-qalna biex nitolbu: mezz biex ninqdew bih jew il-Missier ta’ Sidna Ġesù Kristu?

2736
Aħna konvinti li “anqas biss nafu nitolbu kif imiss,” (Rum 8,26)? Nitolbu ’l Alla “l-ġid li jaqbel għalina?” Missierna jaf x’neħtieġu, qabel stess ma nitolbuhulu (ara Mt 6,8), iżda jistenna li nitolbuhulu, għax id-dinjità ta’ wliedu qiegħda fil-libertà tagħhom. Għalhekk għandna nitolbu flimkien ma’ l-Ispirtu tiegħu ta’ ħelsien biex inkunu nafu x-xewqat tiegħu fil-verità (ara Rum 8,27).

2737
“Ma għandkom xejn għax ma titolbux. Titolbu u ma tiksbux, għax titolbu ħażin. Titolbu ħa jkollkom xi tberbqu fix-xalar” (Ġak 4,2-3).
 Jekk nitolbu bil-qalb maqsuma “tan-nies żienja” (Ġak 4,4), Alla ma jistax jismagħna, għax irid il-ġid tagħna, ħajjitna. “Taħsbu li għal xejn l-Iskrittura tgħid: l-Ispirtu li jgħammar fina jħobb b’imħabba għajjura!” (Ġak 4,5) ? Alla hu “għajjur” għalina, u dan hu s-sinjal tal-verità ta’ mħabbtu. Nidħlu fix-xewqa ta’ l-Ispirtu tiegħu u nkunu mismugħin.

Tiddejjaqx jekk ma tirċevix minnufih minn għand Alla dak li titolbu: hu jrid jagħtik aktar ġid permezz tal-perseveranza tiegħek li tibqa’ miegħu waqt it-talb.
 Hu jrid li x-xewqat tagħna jgħaddu mill-prova fit-talb. Hekk iħejjina biex nirċievu dak li lest jagħtina.

Kif jista’ jkun effikaĊi t-talb tagĦna

2738
Ir-rivelazzjoni tat-talb fil-Pjan tas-salvazzjoni tgħallimna li l-fidi tafda fuq il-ħidma ta’ Alla fil-ġrajja tal-bniedem. Il-fiduċja ta’ wlied titqanqal fina bil-ħidma ewlenija tiegħu: il-Passjoni u l-Qawmien mill-imwiet ta’ Ibnu. It-talb nisrani hu kooperazzjoni mal-Providenza ta’ Alla, mal-Pjan tiegħu ta’ mħabba għall-bnedmin.

2739
Skond San Pawl din il-fiduċja hi qalbiena (ara Rum 10,12-13), għax mibnija fuq it-talba ta’ l-Ispirtu fina u fuq l-imħabba fidila ta’ Alla l-Missier li tana lil Ibnu l-waħdieni (ara Rum 8,26-39). Il-bidla li sseħħ fil-qalb li titlob hi l-ewwel tweġiba għat-talba tagħna.

2740
It-talba ta’ Ġesù tagħmel it-talba tan-nisrani talba effikaċi. Hu l-mudell tagħha. Jitlob fina u magħna. Jekk il-qalb ta’ l-Iben ma tfittixx ħlief dak li jogħġob lill-Missier, għaliex l-ulied adottivi għandhom jorbtu qalbhom mad-don minflok ma’ Dak li jagħtih?

2741
Ġesù jitlob għalina ukoll, flokna u għall-ġid tagħna. Dak kollu li rridu nġabar darba għal dejjem fl-għajta tiegħu fuq is-salib, għajta li ġiet milqugħa mill-Missier fil-Qawmien mill-imwiet, u għalhekk Ġesù qatt ma jieqaf jidħol għalina quddiem il-Missier (ara Lh 5,7; 7,25; 9,24). Jekk it-talba tagħna hi magħquda sewwa ma’ dik ta’ Ġesù, bil-fiduċja u l-kuraġġ kollu ta’ l-ulied, aħna niksbu kull ma nitolbu f’Ismu, mhux din il-ħaġa jew dik, imma l-Ispirtu s-Santu nnifsu, li fih hemm id-doni kollha.

IV. Nibqgħu sħaħ fl-imħabba

2742
“Itolbu bla heda” (1 Tes 5,17) “Roddu dejjem ħajr għal kollox lil Alla u ’l Missier, f’isem Sidna Ġesù Kristu” (Ef 5,20) “Itolbu dejjem fl-Ispirtu, f’kull xorta ta’ talb u f’kull ħtieġa, ishru fih bla ma tieqfu, u itolbu għall-ħtiġijiet tal-qaddisin kollha” (Ef 6,18). “Ma ġejniex ordnati naħdmu, nishru u nsumu bla heda, waqt li hu liġi għalina li nitolbu bla heda”.
 Din il-ħeġġa mingħajr tmiem ma titnissilx jekk mhux mill-imħabba. Kontra t-toqol u l-għażż tagħna, it-taqbida tat-talb hi taqbida ta’ l-imħabba umli, fiduċjuża, u perseveranti. Din l-imħabba tiftaħ qlubna fuq tliet provi ċari tal-fidi, li jdawluna u jagħtuna l-ħajja:

2743
Dejjem nistgħu nitolbu: żmien in-nisrani hu dak ta’ Kristu rxoxt li “hu magħna dejjem” (Mt 28,20), huma liema huma t-tempesti (ara Lq 8,24). Żmienna hu f’idejn Alla.

Tistgħu titolbu ta’ spiss u bil-ħerqa ukoll jekk tkunu s-suq, jew waqt passiġġata waħedkom. Ukoll jekk tkunu fil-ħanut, waqt li tixtru jew tbigħu, u wkoll waqt li ssajru.

2744
It-talb hu ħtieġa vitali. Dan nistgħu nippruvawh ukoll bl-istess qawwa minn dak li hu kuntrarju għalih: jekk ma nħallux l-Ispirtu jmexxina, nerġgħu naqgħu fil-jasar tad-dnub (ara Gal 5,16-25). Kif jista’ l-Ispirtu jkun “il-ħajja tagħna” jekk qalbna hi ’l bogħod minnu?

Xejn ma jiswa daqs it-talb: jagħmel li jista’ jkun dak li ma kienx jista’ jkun, ħafif dak li hu tqil. Ma jistax ikun li jidneb bniedem li jitlob.

Min jitlob żgur isalva; min ma jitlobx żgur jintilef għal dejjem.

2745
It-talb u l-ħajja nisranija ma jistgħux jinfirdu minn xulxin għaliex fihom hemm l-istess imħabba u l-istess ċaħda li toħroġ mill-imħabba; l-istess qbil kollu mħabba ta’ wlied mal-Pjan kollu mħabba tal-Missier; l-istess għaqda fl-Ispirtu s-Santu li tbiddilna u tagħmilna dejjem aktar nixbhu ’l Kristu Ġesù; l-istess imħabba għall-bnedmin kollha, dik l-imħabba li biha Ġesù ħabbna. “Kull ma titolbu lill-Missieri f’ismi, huwa jagħtihulkom. Dan hu li qiegħed nikkmandakom li tħobbu lil xulxin” (Ġw 15,16-17).

Jitlob bla heda dak li jgħaqqad it-talb ma’ l-għemil u l-għemil mat-talb. Hekk biss jista’ jseħħ il-prinċipju li għandna nitolbu bla heda.

V. It-talba tas-siegħa ta’ Ġesù

2746
Meta waslet is-Siegħa tiegħu, Ġesù talab lill-Missier (ara Ġw 17). It-talba tiegħu, l-itwal waħda li hemm fl-Evanġelju, tħaddan il-Pjan kollu tal-ħolqien u tas-salvazzjoni, tal-Mewt u l-Qawmien għall-ħajja. It-talba tas-Siegħa ta’ Ġesù tibqa’ dejjem tiegħu, kif dejjem hu tiegħu l-Għid, li seħħ “darba għal dejjem” u jibqa’ dejjem preżenti fil-Liturġija tal-Knisja tiegħu.

2747
It-tradizzjoni nisranija bir-raġun kollu sejħet din it-talba, it-talba “saċerdotali” ta’ Ġesù. Hi t-talba tal-Qassis il-Kbir, u ma tistax tinfired mis-sagrifiċċju tiegħu, mill-“mogħdija” (pascha – pesah) għal għand il-Missier, sagrifiċċju li fih “ikkonsagra” lilu nnifsu kollu kemm hu lill-Missier (ara Ġw 17,11.13.19).

2748
F’din it-talba ta’ l-Għid, f’din it-talba sagrifiċjali, “kollox jinġabar” fih “taħt ras waħda” (Ef 1,10): Alla u d-dinja, il-Verb u l-ġisem, il-ħajja ta’ dejjem u ż-żmien ta’ issa, l-imħabba li tingħata u d-dnub li jittradiha, id-dixxipli preżenti u dawk kollha li kellhom jemmnu fi kliemhom tul iż-żminijiet, ix-xejn tiegħu u l-Glorja tiegħu. Hi t-talba ta’ l-għaqda.

2749
Ġesù temm l-opra kollha tal-Missier, u t-talba tiegħu, bħas-sagrifiċċju tiegħu, tasal sa l-aħħar taż-żmien. It-talba tas-Siegħa ta’ Ġesù timla l-aħħar jiem u twassalhom għat-tmiem tagħhom. Ġesù, l-Iben li lilu l-Missier tah kollox, jingħata kollu kemm hu lill-Missier, u fl-istess waqt ifisser fehemtu bil-libertà setgħana (ara Ġw 17,11.13.19.24) tas-setgħa li l-Missier tah fuq kull bniedem. L-Iben, li sar il-Qaddej, hu l-Mulej, il-“pantokrator”, il-Qassis il-Kbir tagħna, li jitlob għalina u hu wkoll dak li jitlob fina u huwa Alla li jismagħna.

2750
Hemm bżonn nidħlu fl-Isem imqaddes tal-Mulej Ġesù biex inkunu nistgħu nilqgħu, minn ġewwa, it-talba li hu għallimna, il-“Missierna”. It-talba saċerdotali tispira minn ġewwa l-intenzjonijiet kbar tal-Missierna: il-ħerqa għall-isem tal-Missier (ara Ġw 17,6.11.12.26), il-qawwa ħerqana tas-Saltna (il-Glorja: ara Ġw 17,1.5.10.24.23-26), il-milja tar-rieda tal-Missier u tal-Pjan tiegħu ta’ salvazzjoni (ara Ġw 17,1.5.10.22.23-26), u l-ħelsien mid-deni (ara Ġw 17,15).

2751
Fl-aħħarnett hu f’din it-talba li Ġesù jurina u jagħtina l-“għarfien” flimkien tal-Missier u l-Iben (ara Ġw 17,3.6-10.25), li hu l-misteru stess tal-Ħajja tat-talb.

Fil-qosor

2752
It-talb jitlob sforz u taqbida kontra tagħna nfusna u kontra l-qerq tax-xitan. It-taqbida tat-talb ma tistax tinfired mit-“taqbida spiritwali” meħtieġa biex l-għemil tagħna jkun abitwalment skond l-Ispirtu ta’ Kristu. Nitolbu kif ngħixu għax ngħixu kif nitolbu.

2753
Fit-taqbida tagħna fit-talb niltaqgħu ma’ ħafna fehmiet żbaljati, ma’ ħafna mentalitajiet differenti, ma’ l-esperjenza tan-nuqqasijiet tagħna. Għal dawn it-tentazzjonijiet li jistgħu jġegħluna niddubitaw fuq is-siwi tat-talb u naħsbu ukoll li t-talb mhux possibbli, għandna nwieġbu bl-umiltà, b’fiduċja sħiħa u perseveranza.

2754
Id-diffikultajiet ewlenin li magħhom niltaqgħu meta niġu biex nitolbu huma d-distrazzjonijiet u n-nixfa fir-ruħ. Il-kura tagħtihielna l-fidi, il-konverżjoni u l-għassa tal-qalb.

2755
Żewġ tentazzjonijiet spiss jheddu t-talb: in-nuqqas ta’ fidi u l-għażż fil-ħwejjeġ ta’ Alla, għażż li hu sura ta’ depressjoni li tiġi mil-laxkar ta’ l-axxetika, li jwasslu għall-qtigħ il-qalb.

2756
Il-fiduċja tagħna ta’ wlied Alla tgħaddi minn prova meta nħossu li t-talb tagħna mhux dejjem ikun mismugħ. L-Evanġelju jistedinna nistaqsu lilna nfusna jekk it-talb tagħna jkunx jaqbel max-xewqat ta’ l-Ispirtu.

2757
“Itolbu bla heda” (1 Tes 5,17). Dejjem nistgħu nitolbu. It-talb hu ħtieġa vitali għalina. It-talb u l-ħajja nisranija ma jinfirdux minn xulxin.
2758
It-talba tas-Siegħa ta’ Ġesù, bir-raġun kollu tissejjaħ “talba saċerdotali” (ara Ġw 17) tiġbor fiha fil-qosor il-Pjan kollu tal-ħolqien u tas-salvazzjoni. Din it-talba hi l-ispirazzjoni tal-interċessjonijiet kbar li jagħmlu l-“Missierna”.

IT-TIENI SEZZJONI
IT-TALBA TAL-MULEJ: “MISSIERNA”

2759
“Darba Ġesù kien qiegħed xi mkien jitlob. Kif spiċċa t-talb, wieħed mid-dixxipli tiegħu qallu: “Mulej, għallimna nitolbu bħalma Ġwanni ukoll għallem id-dixxipli tiegħu” (Lq 11,1). Bi tweġiba għal din it-talba, Ġesù ta lid-dixxipli tiegħu u lill-Knisja t-talba nisranija fundamentali. San Luqa jagħtina sura qasira tagħha (ħames talbiet: ara Lq 11,2-4). San Mattew jagħtina sura aktar fit-tul tat-talba (seba’ talbiet: ara Mt 6,9-13). It-tradizzjoni liturġika tal-Knisja żammet it-talba kif tidher f’San Mattew.

Missierna, li inti fis-smewwiet

jitqaddes ismek,

tiġi saltnatek,

ikun dak li trid int kif fis-sema hekda fl-art.

Ħobżna ta’ kull jum agħtina llum,

aħfrilna dnubietna bħalma naħfru lil min hu ħati għalina,

iddaħħalniex fit-tiġrib,

iżda eħlisna mid-deni.

2760
Minn kmieni ħafna, il-Liturġija għalqet b’dossoloġija t-Talba tal-Mulej. Fid-Didake
nsibu: “Għax tiegħek il-qawwa u l-glorja għal dejjem ta’ dejjem”. Il-Kostituzzjonijiet Appostoliċi
 jżidu fil-bidu: “is-saltna”, u din il-formola baqgħet sa llum fit-talba ekumenika. It-tradizzjoni Biżantina wara l-“glorja” żżid: “Missier, Iben u Spirtu s-Santu”. Il-Missal Ruman jiżviluppa l-aħħar talba
 billi jżid ħsieb eskatoloġiku: “aħna u nistennew it-tama hienja” (Titu 2,13) u d-Dehra ta’ Sidna Ġesù Kristu; imbagħad tiġi l-akklamazzjoni tal-ġemgħa bil-kliem tad-dossoloġija kif inhi fil-Kostituzzjonijiet Appostoliċi.

L-ewwel artiklu

“ĠABRA FIL-QOSOR TA’ L-EVANĠELJU KOLLU”

2761
“It-Talba tal-Mulej hi tassew ġabra fil-qosor ta’ l-Evanġelju kollu”.
 Meta l-Mulej ħallielna din il-formola ta’ talb, żied jgħid “itolbu, u taqilgħu” (Lq 11,9). “Għalhekk kulħadd jista’ jagħmel talb lis-sema skond il-ħtiġijiet tiegħu, iżda għandu dejjem jibda bit-talba tal-Mulej, għax din dejjem tibqa’ Talba fundamentali”.
 

I. Fil-qalba ta’ l-Iskrittura

2762
Wara li jurina kif is-Salmi huma l-manteniment ewlieni tat-talb nisrani, u kif il-ħsibijiet kollha tagħhom jidhru fit-talbiet tal-“Missierna” Santu Wistin iżid jgħid:

Stħarrġu t-talb kollu li jinsab fl-Iskrittura, u ma nemminx li tistgħu ssibu xi ħaġa li ma tinsabx fit-Talba tal-Mulej.

2763
L-Iskrittura kollha (il-Liġi, il-Profeti u s-Salmi) seħħu fi Kristu (ara Lq 24,44). L-Evanġelju hu l-“Bxara t-Tajba”; l-ewwel tħabbira tagħha hi miġbura fil-qosor f’San Mattew fid-Diskors fuq il-muntanja (ara Mt 5-7). Issa t-talba tal-“Missierna” tinsab fil-qalba ta’ din il-bxara. Hu fid-dawl ta’ dan, li tidher ċar kull waħda mis-seba’ talbiet li ħallielna l-Mulej fit-talba li għallimna:

It-Talba tal-Mulej hi l-aktar waħda perfetta fost it-talb kollu … Fiha ma nitolbux biss dak kollu li nistgħu nixtiequ sewwa, imma nitolbuh skond l-ordni li jmissna nixtiquh. Tant li din it-talba tal-Mulej mhux biss tgħallimna nitolbu imma ssawwar ukoll kull ma nistgħu nħobbu.

2764
Id-Diskors tal-muntanja hu tagħlim għall-ħajja, it-Talba tal-Mulej hi talba, iżda kemm fid-Diskors u kemm fit-Talba hu l-Ispirtu tal-Mulej li jagħti sura ġdida lix-xewqat tagħna, dak it-tqanqil minn ġewwa li jaħji ’l ħajjitna. Ġesù jgħallimna din il-ħajja ġdida bi kliemu u jgħallimna nitolbuha permezz tat-talb. Il-ħajja tagħna f’Alla tiddependi minn kemm ikun tajjeb it-talb tagħna.

II. “It-Talba tal-Mulej”

2765
L-espressjoni tradizzjonali “Talba tal-Mulej” tfisser li t-talba lil Missierna għallimhielna u tahielna l-Mulej Ġesù. Din it-talba li waslitilna minn għand Ġesù tassew ma hemmx oħra bħalha: hi t-talba “tal-Mulej”. Min-naħa, permezz tal-kliem tat-talba, l-Iben l-waħdieni jagħtina l-kliem li l-Missier stess kien tah (ara Ġw 17,7): hu l-Imgħallem tagħna tat-talb. Min-naħa l-oħra, il-Verb magħmul bniedem, fil-qalb tiegħu ta’ bniedem, jagħraf x’inhuma l-ħtiġijiet ta’ ħutu l-bnedmin kollha, u jurihomlna: hu mudell għat-talb tagħna.

2766
Iżda l-Mulej ma ħallilniex formola biex intennu mekkanikament (ara Mt 6,7; 1 Slat 18,26-29). F’kull talba bil-fomm, l-Ispirtu s-Santu, permezz tal-Kelma ta’ Alla, jgħallem lil ulied Alla kif jitolbu lill-Missier. Ġesù mhux biss jgħidilna l-kliem li rridu ngħidu fit-talb tagħna ta’ wlied imma fl-istess ħin jagħtina l-Ispirtu li bih dan il-kliem isir fina “spirtu u ħajja” (Ġw 6,63). Mhux biss: is-siwi ta’ din it-talba ta’ wlied Alla u dak li tista’ tagħmel, jiġi mill-fatt li l-Missier Alla bagħat l-Ispirtu ta’ Ibnu f’qalbna jgħajjat “Abba, Missier!” Għaliex it-talba tagħna turi x’inhuma x-xewqat tagħna quddiem Alla, hu dejjem Alla, li “l-ħarsa tiegħu tinfed il-qlub”, “li jaf x’inhi x-xewqa ta’ l-Ispirtu: bit-talb tiegħu jidħol għall-qaddisin skond ma jrid Alla” (Rum 8,27). It-talba lil Missierna hi parti mill-missjoni misterjuża ta’ l-Iben u ta’ l-Ispirtu.

III. It-talba tal-Knisja

2767
Dan id-don tal-kliem tal-Mulej u ta’ l-Ispirtu flimkien, li jagħtihom il-ħajja fil-qalb ta’ min jemmen, il-Knisja laqgħetu u għexitu sa mill-bidu. L-ewwel komunitajiet insara kienu jgħidu t-Talba tal-Mulej, “tliet darbiet kull jum”
 flok “it-tmintax-il barka” tad-Devozzjoni Lhudija.

2768
Skond it-Tradizzjoni Appostolika, it-Talba tal-Mulej għandha essenzjalment l-għeruq tagħha fit-talba liturġika:

Il-Mulej jgħallimna nitolbu flimkien għal ħutna kollha. Dan għaliex ma ngħidux “Missieri” li inti fis-smewwiet, imma “Missierna”, biex nuru li t-talba tagħna qed nagħmluha, qalb waħda, għall-Ġisem kollu tal-Knisja.

  Fit-tradizzjonijiet liturġiċi kollha t-Talba tal-Mulej hi parti integranti tas-Sigħat ewlenin tal-uffiċċju divin. Iżda l-karattru ekklesjali tat-Talba tal-Mulej jidher sewwa l-aktar fit-tliet sagramenti tad-dħul fil-ħajja nisranija.

2769
Fil-Magħmudija u fil-Konfermazzjoni (jew Griżma ta’ l-Isqof) l-għoti (“traditio”) tat-Talba tal-Mulej tfisser it-twelid ġdid fil-ħajja nisranija. Għaliex it-talb nisrani hu talb li bih inkellmu ’l Alla bil-kelma stess ta’ Alla, dawk li “twieldu mill-ġdid bis-saħħa tal-Kelma ta’ Alla li tgħix u tibqa’ għal dejjem” (1 Piet 1,23), jitgħallmu jitolbu lill-Missier b’dik il-Kelma li hu jisma’ dejjem. U dan jistgħu jagħmluh, għaliex issa s-siġill tad-Don ta’ l-Ispirtu s-Santu tqiegħed f’qalbhom, f’widnejhom, fuq fommhom, fil-ħajja tagħhom kollha ta’ wlied Alla u mhux se jitħassar qatt. Hu għalhekk li l-kotra l-kbira tal-kommentarji ta’ Missirijiet il-Knisja fuq it-Talba tal-Mulej inkitbu l-aktar għall-katekumeni u għan-neofiti. Meta l-Knisja ttenni t-Talba tal-Mulej, hu dejjem il-Poplu ta’ “l-imweldin ġodda” li jkun jitlob u jsib ħniena (ara 1 Piet 2, 1-10).

2770
Fil-Liturġija ewkaristika t-Talba tal-Mulej tidher bħala t-talba tal-Knisja kollha. Hemm it-Talba turi t-tifsir sħiħ tagħha u l-qawwa kollha li għandha. Qiegħda bejn l-Anafora (it-Talba ewkaristika) u l-Liturġija tat-Tqarbin, tiġbor fil-qosor it-talbiet u l-interċessjonijiet li jsiru tul l-Epiklesi, u min-naħa l-oħra tħabbat il-bieb għall-ikla tas-Saltna, li tagħha t-Tqarbin sagramentali hu antiċipazzjoni.

2771
Fl-Ewkaristija t-Talba tal-Mulej turi ukoll l-karattru eskatoloġiku ta’ dak li titlob. Hi t-talba proprja “ta’ l-aħħar żminijiet”, taż-żminijiet tas-salvazzjoni li bdew bil-miġja ta’ l-Ispirtu s-Santu u jaslu fit-tmiem tagħhom mal-miġja tal-Mulej fil-glorja. It-talbiet tal-Missierna – mhux bħat-talb ta’ żmien il-Patt il-Qadim – jinbnew fuq li l-misteru tas-salvazzjoni li ġa seħħ darba għal dejjem fi Kristu msallab u rxoxt.

2772
Minn din il-fidi hekk soda li qatt ma tiċċaqlaq toħroġ it-tama li biha jiġu mtennija s-seba’ talbiet tal-Missierna. Dawn it-talbiet itennu t-tnehid taż-żmien ta’ issa, ta’ dan iż-żmien ta’ sabar, aħna u nistennew u nittamaw għal dak li għad inkunu, għalkemm għadu mhux rivelat lilna (1 Ġw 3,2; ara Kol 3,4). L-Ewkaristija u l-Missierna jitfgħu ħarsithom fuq il-miġja tal-Mulej “sa ma jiġi” (1 Kor 11,26).

Fil-qosor

2773
Għat-talba tad-dixxipli (“Mulej, għallimna nitolbu”: Lq 11,1) Ġesù tahom it-talba nisranija fundamentali, il-“Missierna”.
2774
“It-Talba tal-Mulej hi tassew ġabra fil-qosor ta’ l-Evanġelju kollu”.
 “It-talba l-aktar perfetta”.
 Hi fil-qalba tal-Iskrittura.
2775
Tissejjaħ “Talba tal-Mulej” għax tahielna l-Mulej Ġesù stess, mgħallem u mudell tat-talb kollu tagħna.

2776
It-Talba tal-Mulej hi l-aqwa talba tal-Knisja. Hi parti integranti mis-Sigħat ewlenin tal-uffiċċju divin u tas-sagramenti tad-dħul fil-ħajja nisranija, il-Magħmudija, il-Konfermazzjoni (Griżma ta’ l-Isqof) u l-Ewkaristija. Fl-Ewkaristija turi l-karattru “eskatoloġiku” tat-talbiet tagħha, fit-tama tal-Mulej “sa ma jerġa’ jiġi” (1 Kor 11,20).

It-tieni artiklu

“MISSIERNA LI INTI FIS-SMEWWIET”

I. Bil-fiduċja kollha ejjew nersqu lejn il-Mulej

2777
Fil-Liturġija Rumana, il-ġemgħa ewkaristika hi mistiedna titlob ’il Missierna b’kuraġġ ta’ wlied; il-Liturġiji tal-Lvant jużaw u jiżviluppaw espressjonijiet ftit jew wisq jixxiebhu: “Għax żguri, bil-kuraġġ kollu …”, “Agħmel li jkun jistħoqqilna …”. Quddiem l-għolliq jaqbad, lil Mosè ntqal “La tersaqx ’l hawn. Neħħi l-qorq” (Eż 3,5). Din l-għatba tal-qdusija ta’ Alla, Ġesù biss seta’ jgħaddi minn fuqha, hu li, “wara li naddafna minn dnubietna” (Lh 1,3), daħħalna quddiem il-Missier: “Hawn jien, jien u l-ulied li Alla tani” (Lh 2,13).

L-għarfien li aħna għandna tal-qagħda tagħna ta’ lsiera jġegħelna ninżlu taħt l-art, il-qagħda tagħna ta’ nies ta’ l-art tintemm fit-trab, kieku ma kinitx l-awtorità ta’ l-istess Missier tagħna u ta’ l-Ispirtu ta’ Ibnu li tawna li ntennu l-għajta “Abba! Missier!” (Rum 8,15) … Meta d-dgħufija ta’ bniedem li jmut tissogra ssejjaħ ’l Alla Missier? dan jista’ jiġri biss jekk il-bniedem minn ġewwa hu mqanqal minn qawwa mis-sema.

2778
Din il-qawwa ta’ l-Ispirtu li ddaħħalna fit-Talba tal-Mulej, fil-Liturġiji tal-Lvant u tal-Punent, hi msejħa b’kelma tassew sabiħa tipikament nisranija, parrhèsia, sempliċità bla qerq, fiduċja ta’ wlied, garanzija hienja, kuraġġ umli, ċertezza ta’ mħabba (ara Ef 3,12; Lh 3,6; 4,16; 10,19; 1 Ġw 2,28; 3,21; 5,14).

II. “Missier!”

2779
Qabel nagħmlu tagħna dan il-bidu tat-Talba tal-Mulej, jiswa li bl-umiltà kollha nnaddfu qalbna minn xi xbihat qarrieqa “ta’ din id-dinja”. L-umiltà twassalna biex nintebħu li “ħadd ma jagħraf lill-Missier jekk mhux l-Iben u dak li lilu l-Iben irid jgħarrafhulu”, jiġifieri “liċ-ċkejknin” (Mt 12, 25-27). Il-purifikazzjoni jew it-tisfija tal-qalb fil-fehma li għandna ta’ xi jfisser missier u xi tfisser omm, imsawrin mill-istorja personali u kulturali tagħna, li jinfluwixxu fuq ir-relazzjoni tagħna ma’ Alla. Alla Missierna, hu ’l fuq mill-kategoriji kollha tal-ħolqien. Jekk il-fehmiet napplikawhom favur jew kontra Alla, l-ideat tagħna f’dan il-qasam iwasslu biex noħolqu idoli ħa nadurawhom jew inġarrfuhom. Titlob lill-Missier ifisser tidħol fil-misteru tiegħu, hekk kif inhu u kif urihulna l-Iben.

Il-kliem Alla l-Missier qatt ma ġie rivelat lil xi ħadd. Meta Mosè stess staqsa ’l Alla min kien, ingħatalu isem ieħor. Lilna l-isem ta’ Alla ġie rivelat f’Ibnu, għax l-isem ta’ Iben jitlob li jissemma ukoll l-isem ġdid ta’ Missier.

2780
Aħna nistgħu nsejħu ’l Alla “Missier” għaliex ġie rivelat lilna minn Ibnu magħmul bniedem u għax l-Ispirtu tiegħu għarrafhulna. Dak li l-bniedem ma għandux il-ħila jaħsbu, u lanqas is-setgħat tas-sema jintebħu bih, jiġifieri, r-relazzjoni ta’ l-Iben mal-Missier (ara Ġw 1,1) , l-Ispirtu ta’ l-Iben għarrafhulna, lilna li nemmnu li Ġesù hu l-Kristu u li aħna twelidna mill-ġdid minn Alla (ara 1 Ġw 5,1).

2781
Meta aħna nitolbu lill-Missier aħna nkunu f’għaqda miegħu u ma’ Ibnu, Ġesù Kristu (ara 1 Ġw 1,3). Hemm nagħrfuh u nagħrfuh bi stagħġib dejjem ġdid. L-ewwel Kelma tat-Talba tal-Mulej hi barka ta’ adorazzjoni qabel ma hi implorazzjoni. Dan għaliex aħna nkunu nagħrfu l-Glorja ta’ Alla meta nagħrfu bħala  “Missier”, lil Alla veru. Inkunu nroddu ħajr għaliex ġie rivelat lilna l-Isem ta’ Alla, li ngħata lilna li nemmnu fih, u li jgħammar fina bil-Preżenza tiegħu.

2782
Nistgħu naduraw il-Missier għaliex tana twelid ġdid fil-ħajja tiegħu billi adottana bħala wliedu f’Ibnu l-waħdieni permezz tal-Magħmudija. Għamilna membri tal-Ġisem ta’ Kristu tiegħu, u, bl-Unzjoni ta’ l-Ispirtu s-Santu, li mir-Ras jinxtered fil-membri kollha, għamilna “kristijiet” (midluka):

Lilna Alla ppredestinana biex inkunu l-ulied adottivi tiegħu u nieħdu s-sura fuq ix-xbieha tal-Ġisem glorjuż ta’ Kristu. La mseħbin ma’ Kristu, bir-raġun kollu tistgħu tissejħu “Kristjani”.

Il-bniedem ġdid, imwieled għal darb’oħra, u mogħti lura lil Alla tiegħu permezz tal-grazzja jlissen qabel kollox: Missierna, għaliex issa hu iben Alla.

2783
Hu b’dan il-mod li, permezz tat-Talba tal-Mulej, aħna niġu rivelati lilna nfusna fl-istess waqt li l-Missier jiġi rivelat lilna.

Ja bniedem, ma kontx tissogra terfa’ ħarstek lejn is-sema, kont tbaxxi għajnejk lejn l-art, u f’daqqa waħda int irċevejt il-grazzja ta’ Kristu, dnubietek inħafrulek. Minn qaddej ħażin sirt iben tajjeb. Erfa’ ħarstek lejn il-Missier li fdiek b’Ibnu u għid: Missierna … Iżda tistenniex xi privileġġ. Hu Missier b’mod speċjali biss ta’ Kristu waħdu, waqt li aħna, ħalaqna hu. Mela għid int ukoll permezz tal-grazzja: Missierna, biex ikun jistħoqqlok li tkun iben.

2784
Dan id-don b’xejn ta’ l-adozzjoni jitlob minnha konverżjoni dejjem sejra u ħajja ġdida. It-talb lill-Missier għandu joħloq fina żewġ dispożizzjonijiet fundamentali: Ix-xewqa u r-rieda li nkunu xebh ma’ Alla. Maħluqin xbieha ta’ Alla, din ix-xbieha ngħatat lura lilna bi grazzja u għalhekk irridu nwieġbu għaliha:

Meta nsejħu lil Alla “Missierna” irridu niftakru li għandna nġibu ruħna bħala wlied Alla.
 

Ma tistgħux issejħu ’l Alla ta’ kull tjieba Missierkom jekk għandkom qalb kiefra u bla ħniena; għax f’dan il-każ ma għadx hemm aktar fikom il-marka tat-tjieba tal-Missier tas-sema.

Għandna noqogħdu nikkontemplaw bla heda l-ġmiel tal-Missier u nimlew lir-ruħna bih.

2785
Qalb umli mimlija fiduċja, li tagħmilna “nsiru bħat-tfal iż-żgħar” (Mt 18,3) għaliex il-Missier juri lilu nnifsu liċ-“ċkejknin” (Mt 11,25).
Hi ħarsa fuq Alla biss, ħeġġa ta’ nar ta’ mħabba. Ir-ruħ tinżel u tmur fil-fond ta’ din l-imħabba qaddisa u tkun ma’ Alla bħallikieku qiegħda mal-Missier proprju tagħha, b’familjarità kbira, bi ħlewwa ta’ tjieba, kollha kemm hi speċjali.
 

Missierna: dan il-kliem, kull darba li ntennuh, iqanqal fina l-imħabba; hena fit-talb … u t-tama wkoll li niksbu dak li se nitolbu … X’jista’ jirrifjutalhom lil ulied minn dak li jitolbuh, meta ġa ppermettielhom minn qabel li jkunu wliedu?

III. “Missierna”

2786
“Missierna” hu Alla. Meta ngħidu “Missierna” ma nkunux infissru li Alla hu xi ħaġa tagħna, imma nkunu nfissru biss relazzjoni ġdida tagħna ma’ Alla.

2787
Meta ngħidu “Missierna”, nkunu l-ewwelnett nagħrfu li l-wegħdiet kollha ta’ mħabba mħabbrin mill-profeti seħħu fil-Patt il-ġdid u għal dejjem fi Kristu: aħna sirna l-poplu “tiegħu” u hu Alla “tagħna”. Din ir-relazzjoni ġdida ngħatat lilna b’xejn: bl-imħabba u l-fedeltà (ara Hos 2,21-22; 6,1-6) irridu nwieġbu għall-“grazzja u l-verità” li ġew mogħtijin lilna f’Ġesù Kristu (Ġw 1,17).

2788
Għaliex it-Talba tal-Mulej hi t-talba tal-Poplu tiegħu, “fl-aħħar żminijiet”, meta nsejħu ’l Alla Missierna nkunu nfissru kemm aħna ċerti dwar it-tama tagħna fl-aħħar wegħda ta’ Alla: f’Ġerusalemm il-ġdida jgħid lir-rebbieħ: “Jiena nkun Alla tiegħu u huwa jkun ibni” (Apok 21,7).

2789
Meta ngħidu l-“Missierna” nkunu personalment inkellmu lill-Missier ta’ Sidna Ġesù Kristu. Ma nkunux nifirdu d-divinità għax il-Missier hu “l-għajn u l-bidu” tad-divinità, imma nkunu nistqarru li minn dejjem ta’ dejjem l-Iben tnissel mill-Missier u li minnu ġej l-Ispirtu s-Santu. U lanqas inkunu nħawdu bejniethom it-Tliet Persuni għax inkunu nistqarru li l-għaqda tagħna hi mal-Missier u ma’ Ibnu Ġesù Kristu fl-Ispirtu s-Santu wieħed tagħhom. It-Trinità Qaddisa hi natura waħda u mhux maqsuma bejn tlieta. Meta aħna nitolbu lill-Missier, nadurawh u nigglorifikawh flimkien ma’ l-Iben u ma’ l-Ispirtu s-Santu wkoll.

2790
Meta ngħidu “Missierna”, is-suffiss “na” grammatikalment ifisser realtà li hi ta’ ħafna. Ma hemmx ħlief Alla wieħed u hu magħruf bħala Missier minn dawk li, bil-fidi f’Ibnu l-waħdieni, twieldu mill-ġdid minnu bl-ilma u l-Ispirtu s-Santu (ara 1 Ġw 5,1; Ġw 3,5). Il-Knisja hi din l-għaqda ġdida ta’ Alla mal-bnedmin, l-għaqda ma’ l-Iben il-waħdieni li sar “il-kbir fost ħafna aħwa” (Rum 8,29), u hi f’għaqda ma’ l-istess Missier wieħed, fl-istess Spritu s-Santu wieħed (ara Ef 4,4-6). Kull min hu mgħammed meta jgħid “Missierna” jkun jitlob f’din l-għaqda: “Il-kotra l-kbira ta’ dawk li emmnu kienu qalb waħda u ruħ waħda” (Atti 4,32).

2791
Hu għalhekk, minkejja l-firdiet fost l-insara, it-talba tal-“Missierna” tibqa’ l-ġid ta’ kulħadd u sejħa bla heda lill-imgħammdin kollha. F’għaqda ma’ Kristu permezz tal-fidi u permezz tal-Magħmudija, għandhom jissieħbu fit-Talba ta’ Ġesù għall-għaqda tad-dixxipli tiegħu.
 

2792
F-aħħarnett meta nitolbu bil-verità l-“Missierna” nkunu qed noħorġu mill-individwaliżmu tagħna, għax l-Imħabba li nilqgħu fina, teħlisna minnu. Is-suffiss “na” tal-bidu tat-talba tal-Mulej, u ta’ l-aħħar erba’ talbiet tagħha, ma jeskludi ’l ħadd. Jekk il-“Missierna” ngħiduha bil-verità (ara Mt 5,23-24; 6,14-16) inkunu nistgħu negħlbu kull ma jifridna u jagħmilna kontra xulxin.

2793
L-imgħammdin ma jistgħux jgħidu “Missierna” mingħajr ma jpoġġu quddiemu lil dawk kollha li għalihom hu offra lil Ibnu l-maħbub. L-imħabba ta’ Alla ma għandhiex fruntieri, għalhekk it-talb ukoll ma għandux ikollu fruntieri.
 Meta ngħidu l-“Missierna” aħna ninfetħu għad-dimensjoni ta’ l-imħabba ta’ Alla li dehret  fi Kristu: nitolbu mal-bnedmin kollha u għall-bnedmin kollha li għadhom ma jafuhx, biex ilkoll jinġabru “f’ġemgħa waħda” (Ġw 11,52). Din il-ħerqa divina għal kull bniedem u għall-ħolqien kollu qanqlet lil dawk li huma kbar fl-orazzjoni. La darba għandna l-kuraġġ ngħidu lil Alla “Missierna”, l-istess ħerqa għandha twessa’ wkoll lil talbna għall-wesgħat ta’ mħabba.

IV. “Li inti fis-smewwiet”

2794
Din l-espressjoni biblika ma tfissirx xi mkien, xi spazju, imma sura ta’ eżistenza: ma tfissirx li Alla qiegħed ’il bogħod minna, imma tfisser il-kobor tiegħu. Missierna mhux “f’xi mkien ieħor”, imma hu “ ’l fuq minn kollox” għaliex ma nistgħux naslu biex naħsbu x’inhi Qdusitu. Għaliex hu tliet darbiet qaddis, u hu tassew qrib il-qalb umli u sogħbiena:

Bir-raġun kollu għandna nifhmu li l-kliem “Missierna li inti fis-smewwiet” qed jingħad għal qalb il-bnedmin ġusti, fejn Alla jgħammar qisu fit-tempju tiegħu. Għalhekk min jitlob jixtieq jara jgħammar fih dak li lilu jitlob.
 

Is-“smewwiet” jistgħu jkunu wkoll dawk li jġibu fihom ix-xbieha tad-dinja tas-sema, li fosthom jgħammar u jitħarrek Alla.

2795
Is-simbolu tas-smewwiet ifakkarna fil-misteru tal-Patt li nkunu  ngħixu aħna u nitolbu ’l Missierna. Missierna hu fis-sema, hi l-Għamara tiegħu, mela d-Dar tal-Missier hi “pajjiżna”. Hu mill-art fejn eżiljana d-dnub (ara Ġen 3) li rridu nerġgħu lura għand il-Missier fejn trid twassalna l-indiema u l-konverżjoni ta’ qalbna (ara Ġer 3,19-4,1a; Lq 15,18.21). Hu fi Kristu li reġgħu tħabbu s-sema u l-art (ara Is 45,8; Salm 85,12) għax l-Iben “niżel mis-sema” waħdu, u miegħu tellagħna permezz tas-salib, tal-Qawmien u tat-Tlugħ tiegħu (ara Ġw 12,32; 14,2-3; 16,28; 20,17; Ef 4,9-10; Lh 1,3;                  2,13).

2796
Meta l-Knisja titlob “Missierna li inti fis-smewwiet” tkun tistqarr li aħna l-Poplu ta’ Alla li ġa “qiegħed” fis-smewwiet fi Kristu Ġesù (Ef 2,6), “moħbija flimkien ma’ Kristu f’Alla” (Kol 3,3), waqt li “nitniehdu, imxennqa li nilbsu fuq din l-għamara tal-ġisem l-għamara l-oħra tas-sema” (2 Kor 5,2; ara Fil 3,20; Lh 13,14).

Huma nies tad-demm u l-laħam, iżda ma jintelqux għall-ġibdiet tad-demm u l-laħam. Ħajjithom hi fuq l-art, iżda belthom is-sema.

Fil-qosor

2797
Fiduċja sempliċi u fedeltà sħiħa, assigurazzjoni umli u ferrieħa huma d-dispożizzjonijiet meħtieġa f’min jgħid il-“Missierna”.

2798
Nistgħu nsejħu ’l Alla “Missier” għax l-Iben ta’ Alla, meta sar bniedem urihulna, u permezz tal-Magħmudija sirna membri tiegħu u ksibna l-adozzjoni ta’ wlied Alla.

2799
It-Talba tal-Mulej tgħaqqadna mal-Missier u ma’ Ibnu Ġesù Kristu, u fl-istess waqt turina x’aħna.

2800
It-talba lil Missierna għandha tqanqal fina x-xewqa li nkunu nixbhu ’l Alla u nkunu ta’ qalb umli u kollna fiduċja.

2801
Meta ngħidu “Missierna” nkunu nfakkru l-Patt il-Ġdid f’Ġesù Kristu, l-għaqda mat-Trinità Qaddisa u l-imħabba ta’ Alla li permezz tal-Knisja tasal sa truf l-art kollha.
2802
“Li inti fis-smewwiet” ma jfissirx xi mkien imma jfisser il-kobor ta’ Alla u l-preżenza tiegħu f’qalb il-bniedem ġust. Is-sema, l-Għamara    tal-Missier, hi pajjiżna tassew lejn fejn aħna mexjin, u ġa aħna ta’ hemm.

It-tielet artiklu

IS-SEBA’ TALBIET

2803
Wara li ġejna quddiem Alla Missierna biex nadurawh, inħobbuh u nberkuh, l-Ispirtu ta’ wlied iqanqal fi qlubna seba’ talbiet, seba’ barkiet. L-ewwel tlieta, aktar teologali, jiġbduna lejn il-Glorja tal-Missier, l-aħħar erba’ qishom triqat lejh, joffru l-miżerji tagħna lill-Grazzja tiegħu; “Minn irdum għall-irdum jidwu” (Salm 42,8).

2804
L-ewwel grupp ta’ dawn it-talbiet iwassalna lejh, għalih: Ismek,    salnatek, ir-rieda tiegħek. L-imħabba taħseb l-ewwel f’dak li tħobb. F’kull waħda mit-tliet talbiet ma nsemmux “lilna nfusna”, imma “x-xewqat imħeġġa” tagħna, “il-qsim il-qalb” stess ta’ l-Iben il-maħbub għall-Glorja ta’ Missieru, li jiġbidna lejh (ara Lq 22,14; 12,50): “Jitqaddes … Tiġi … Ikun …” tliet talbiet li ġa ġew milqugħin fis-sagrifiċċju ta’ Kristu l-Feddej, imma jiġu mtennija bit-tama li jseħħu fil-milja kollha tagħhom fl-aħħar, għaliex Alla għadu m’huwiex kollox f’kollox (ara 1 Kor 15,28).
2805
It-tieni grupp ta’ talbiet ifakkar xi Epiklesi ewkaristiċi: hi l-offerta tax-xewqat tagħna li tiġbed fuqha l-ħarsa ta’ Missier il-ħniena. Titlaq minn għandna għax hi dwar dak li jħassibna issa, f’din id-dinja: “agħtina … aħfrilna … iddaħħalniex … eħlisna …”. Ir-raba’ u l-ħames talbiet huma  dwar ħajjitna, kif inhi, biex titmantna u biex titfejjaq mid-dnub; l-aħħar tnejn huma dwar it-taqbida tagħna biex tirbaħ il-Ħajja, hi l-istess taqbida tat-talb.

2806
Bl-ewwel tliet talbiet nissaħħu fil-fidi, nimtlew bit-tama u nitħad-       dnu mill-imħabba. Ħlejjaq, u għadna midinbin, irridu nitolbu għalina, noffru “lilna stess”, skond il-qjies tad-dinja u ta’ l-istorja, lill-imħabba bla qjies ta’ Alla tagħna. Hu bl-Isem ta’ Kristu tiegħu u tas-Saltna ta’ l-Ispirtu mqaddes tiegħu, li Missierna jtemm il-Pjan tiegħu ta’ salvazzjoni għalina u għad-dinja kollha.

I. Jitqaddes Ismek

2807
Il-kelma “jitqaddes” għandna nifhmuha l-ewwelnett f’sens kawżattiv jiġifieri fis-sens li Alla biss iqaddes, jagħmel qaddis, imma rridu nifhmuha wkoll f’sens estimattiv jiġifieri nagħrfu xi ħaġa bħala qaddisa, nużawha b’mod qaddis. B’dan il-mod, fl-adorazzjoni, din l-invokazzjoni xi drabi tiftiehem bħala tifħir u radd il-ħajr (ara Salm 111,9; Lq 1,49). Din it-talba Ġesù għallim​-hielna f’sens ottattiv, jiġifieri bħala talba, bħala xewqa, bħala xi ħaġa li nistennew, ħaġa li fiha Alla u l-bniedem huma impenjati. Sa mill-ewwel talba, aħna dħalna fil-fond tal-Misteru ta’ Alla u fl-istorja tas-salvazzjoni tagħna l-bnedmin. Meta nitolbu li jitqaddes Isem Alla, inkunu nitolbu li nidħlu “fil-pjan li għoġbu jfassal minn qabel” ħalli “nkunu qaddisin u bla tebgħa quddiemu fl-imħabba” (Ef 1,9.4).

2808
Fil-mumenti l-aktar deċisivi tal-Pjan tiegħu, Alla rrivela Ismu, iżda rrivelah huwa u jtemm l-opra tiegħu. Issa din l-opra ma sseħx għalina u fina jekk Ismu ma jkunx imqaddes minna u fina.

2809
Il-Qdusija ta’ Alla hi l-qofol tal-misteru etern tiegħu, li ma nistgħu naslu qatt li nifmuh. Dak li deher fil-ħolqien u fl-istorja, l-Iskrittura ssejjaħlu l-Glorja, id-dija tal-kobor ta’ Alla (ara Salm 8; Is 6,3). Meta Alla għamel il-bniedem “fis-sura u x-xbieha tiegħu” (Ġen 1,26), hu żejnu bil-ġmiel u s-sebħ (Salm 8,6), iżda l-bniedem meta dineb “iċċaħħad mill-glorja ta’ Alla” (Rum 3,23). Wara dan Alla wera l-Qdusija tiegħu billi wera Ismu u tah biex iġedded il-bniedem “skond ix-xbieha ta’ min ħalqu” (Kol 3.10).

2810
Fil-wegħda li Alla għamel ma’ Abraham u fil-ħalfa li kien hemm magħha (ara Lh 6,13), Alla ntrabat mingħajr ma wera Ismu. Kien ma’ Mosè li Alla beda juri Ismu (ara Eż 3,14) u wrieh quddiem il-poplu kollu meta ħelsu mill-Eġizzjani: “tkabbar bis-sħiħ” (Eż 15,1). Wara l-Patt tas-Sinaj, dan il-poplu sar “tiegħu”, ta’ Alla, u għalhekk kellu jkun “poplu qaddis”.
 

2811
Iżda minkejja li l-Liġi qaddisa li Alla l-Qaddis jagħti u jerġa’ jagħti (ara Lev 19,21). “Għandkom tkunu qaddisin, għax qaddis jien”), u minkejja li l-Mulej “f’ġieħ ismu” jistabar, il-poplu tbiegħed mill-Qaddis ta’ Israel u “żeblaħ ismu f’għajnejn il-ġnus” (ara Eżek 20,36). Hu għalhekk li l-ġusti tal-Patt il-Qadim, iċ-ċkejknin, li reġgħu lura mill-eżilju, u l-profeti kienu mkebbsin b’imħabba għall-Isem.

2812
Fl-aħħarnett kien f’Ġesù li l-Isem ta’ Alla l-Qaddis, ġie rrivelat lilna u ngħatalna fil-ġisem, bħala Feddej (ara Mt 1,21; Lq 1,31): Intwera dak li hu, permezz tal-Kelma tiegħu u tas-Sagrifiċċju tiegħu (ara Ġw 8,28; 17,8; 17,17-19). Din hi l-qalba tat-talba saċerdotali: “Missier qaddis … jien minħabba fihom nikkonsagra lili nnifsi biex huma ukoll ikunu kkonsagrati permezz tal-verità” (Ġw 17,19). Għax hu stess “iqaddes” Ismu (ara Eżek 20,39; 36,20-21), Ġesù “wriena” l-Isem tal-Missier (Ġw 17,6). Fi tmiem il-Għid tiegħu, il-Missier jagħtih l-Isem li hu fuq kull isem: “Ġesù hu l-Mulej fil-glorja ta’ Alla l-Missier” (Fil 2,9-11).

2813
Fl-ilma tal-Magħmudija “tnaddafna, tqaddisna, u ġejna ġġustifikati fl-isem ta’ Sidna Ġesù Kristu u bl-Ispirtu ta’ Alla tagħna” (1 Kor 6,11). Tul ħajjitna kollha Missierna “jsejħilna biex ngħixu fil-qdusija” (1 Tes 4,7) u għax hu permezz tiegħu li aħna ninsabu fi Kristu “li sar għalina qdusija” (1 Kor 1,30), hu meħtieġ għall-Glorja tiegħu u għall-ħajja tagħna li Ismu jkun imqaddes fina u minna. Dan irridu minnufih bl-ewwel talba:

Min jista’ jqaddes Alla, meta huwa hu dak li jqaddes? tant li qal … “Qaddisin tkunu għax qaddis jien” (Lev 20,26) ? Dan nitolbu u dan nixtiequ aħna li tqaddisna fil-Magħmudija tagħna, li l-għemil tajjeb li nbeda fina, inwassluh għat-tmiem. Jeħtieġ li nitqaddsu kull jum għaliex la aħna nidinbu kull jum, irridu kull jum nitnaddfu minn dnubietna bit-tqaddis bla heda tagħna nfusna … Aħna nitolbu li dan it-tqaddis jibqa’ fina.

2814
Jiddependi għal kollox minn ħajjitna u mit-talb tagħna li l-Isem ta’ Alla jkun imqaddes fost il-ġnus kollha:

Nitolbu ’l Alla biex jitqaddes ismu għax bil-qdusija jsalva u jqaddes il-ħolqien kollu … Hu Ismu li jagħti s-salvazzjoni lid-dinja li ntilfet, iżda aħna nitolbu li dan l-Isem ta’ Alla jkun imqaddes fina b’ħajjitna. Għaliex jekk ngħixu ħajja tajba, l-isem ta’ Alla jkun imbierek; imma jekk ngħixu ħajja ħażina, ismu jkun “imżeblaħ” skond kliem l-Appostlu: “L-isem ta’ Alla hu mżeblaħ fost il-ġnus minħabba fikom” (Rum 2,24; Eżek 23,20-22). Nitolbu għalhekk biex ikun jist​ħoqqilna li jkollna f’ruħna tant qdusija daqskemm hu qaddis l-isem ta’ Alla tagħna.
 

Meta ngħidu: “Jitqaddes ismek” nitolbu li jitqaddes fina, li aħna fih, u jitqaddes ukoll f’dawk li l-grazzja ta’ Alla għad ma waslitx fuqhom, biex inkunu naqblu mal-kmandament li jordnalna biex nitolbu għal kulħadd, ukoll għall-għedewwa tagħna. Għalhekk ma ngħidux ikun imqaddes ismek “fina” għax nitolbu li l-Isem tiegħu jkun imqaddes fil-bnedmin kollha.

2815
Din it-talba, li fiha tiġbor it-talbiet kollha, tiġi milqugħa permezz tat-talba ta’ Kristu, l-istess kif jiġu milqugħin is-sitt talbiet l-oħra. It-talba lil Missierna hi talba tagħna jekk nitolbuha fl-isem ta’ Ġesù (ara Ġw 14,13; 15,16; 16,24,26). Fit-talba saċerdotali tiegħu Ġesù jitlob: “Missier qaddis, ħarishom f’ismek lil dawk li int tajtni” (Ġw 17,11).

II. Tiġi saltnatek

2816
Fit-Testment il-Ġdid il-kelma “basileia” tista’ tfisser “regalità” (nom astratt) jew “Saltna” (nom konkret) jew “issaltan” (nom attiv). Is-Saltna ta’ Alla hi, qabilna. Resqet lejna fil-Verb magħmul bniedem, tħabbret permezz ta’ l-Evanġelju, ġietna bil-mewt u l-Qawmien ta’ Kristu. Is-Saltna ta’ Alla issa tiġina fl-Ikla mqaddsa u fl-Ewkaristija, tinsab fostna. Is-Saltna tiġi fil-glorja meta Kristu jerġa’ jagħtiha lill-Missier:

Kristu stess jista’ jkun is-Saltna ta’ Alla li kull jum nixtiequ li jiġi u għandna ħerqa kbira li ma ndumux ma naraw il-miġja tiegħu. Kif huwa l-qawmien tagħna għax fih aħna għad inqumu, hekk hu jkun is-Saltna ta’ Alla għax fih insaltnu.

2817
Din it-talba hija l-“Marana Tha”, l-għajta ta’ l-Ispirtu: “Ejja, Mulej Ġesù”:

Kieku din it-talba ma ġġagħalniex, kif hu dmir tagħna, nitolbu l-miġja tas-Saltna, aħna stess minn rajna konna ntennu b’qawwa din it-talba ħerqana li nħaddnu dak li fih nittamaw. L-erwieħ tal-martri, taħt l-artal, jgħajtu lill-Mulej: “Kemm se ddum Mulej ma titħallas ta’ demmna minn dawk li jgħammru fl-art?” (Apok 6,10). Trid issir ġustizzja magħhom fl-aħħar taż-żminijiet. Ħaffef, mela, Mulej, ħa tiġi saltnatek.

2818
It-talba tal-Mulej trid issemmi l-aktar il-miġja ta’ l-aħħar tas-Saltna ta’ Alla meta Kristu jerġa’ jiġi (ara Titu 2,13). Iżda din ix-xewqa ma tbigħedx il-Knisja mill-missjoni tagħha f’din id-dinja, anzi pjuttost timpenjaha. Għaliex minn nhar Għid il-Ħamsin, il-miġja tas-Saltna ta’ Alla hi opra ta’ l-Ispirtu tal-Mulej “li jtemm fid-dinja l-ħidma tiegħu u jagħti l-milja tal-qdusija”.
 

2819
“Is-Saltna ta’ Alla hi ġustizzja, u sliem u grazzja fl-Ispirtu s-Santu” (Rum 14,17). L-aħħar żminijiet li fihom aħna ninsabu huma dawk tal-miġja ta’ l-Ispirtu s-Santu: ma’ tulhom qiegħda sseħħ il-ġlieda deċiżiva bejn “il-ġisem” u l-Ispirtu (ara Gal 5,16-25).

Qalb safja biss tkun tista’ tgħid fi żgur “Tiġi saltnatek”. Trid tkun tgħallimt fl-iskola ta’ San Pawl biex tgħid: “Tħallux li d-dnub isaltan fuq dan il-ġisem li jmut” (Rum 6,12). Min iżomm ruħu safi f’għemilu, fi ħsibijietu u fi kliemu, jista’ jgħid lil Alla: “Tiġi saltnatek”.

2820
F’għażliet skond l-Ispirtu, l-insara ridu jiddistingwu bejn it-tkabbir tas-Saltna ta’ Alla u l-progress tal-kultura u tas-soċjetà li fih huma impenjati. Din d-distinzjoni ma tfissirx firda. Is-sejħa tal-bniedem għall-ħajja ta’ dejjem ma tneħħix, anzi ssaħħah id-dmir tiegħu li juża l-enerġiji u l-mezzi li rċieva minn għand Alla li ħalqu, ħa jaqdi f’din id-dinja l-ġustizzja u s-sliem.

2821
Din it-talba nsibuha u ġiet milqugħa fit-talba ta’ Ġesù (ara Ġw 17,17-20); tinsab preżenti u hi effikaċi fl-Ewkaristija; tagħti l-frott tagħha fil-ħajja ġdida skond il-beatitudnijiet (ara Mt 5,13-16; 6,24; 7,12-13).

III. Ikun dak li trid int kif fis-sema hekda fl-art

2822
Hi r-rieda ta’ Alla Missierna li “l-bnedmin kollha jsalvaw u jaslu biex jagħrfu l-verità” (1 Tim 2,3-4). Il-Mulej “jistabar għax ma jridx li xi ħadd jintilef” (2 Piet 3,9; ara Mt 18,14). Il-kmandament tiegħu, li fih jiġbor il-kmandamenti l-oħra kollha, u li jgħidilna x’inhi r-rieda kollha tiegħu, hu “li nħobbu lil xulxin bħalma ħabbna hu” (Ġw 13,34; ara 1 Ġw 3; 4; Lq 10, 25-37).

2823
“Hu għarrafna l-misteru tar-rieda tiegħu, il-pjan li għoġbu jfassal fih minn qabel … li kollox jinġabar taħt ras waħda, li hu Kristu, … Fih aħna lkoll konna magħżula, iddestinati minn qabel skond il-pjan imfassal minn qabel minn min imexxi kollox skond il-fehma tar-rieda tiegħu” (Ef 1,9-11). Bil-ħerqa kollha nitolbu li dan il-Pjan iseħħ sa l-aħħar fuq l-art kif ġa seħħ fis-sema.

2824
Hu fi Kristu, u bir-rieda tiegħu ta’ bniedem, li r-Rieda tal-Missier seħħet, u seħħet darba għal dejjem. Huwa u dieħel fid-dinja, Ġesù qal: “Hawn jien ġejt biex nagħmel ir-rieda tiegħek, o Alla” (Lh 10,7; Salm 40,7). Ġesù biss seta’ jgħid: “Jiena dejjem nagħmel dak li jogħġob lilu” (Ġw 8,29). Fit-talba ta’ l-agunija tiegħu, joqgħod għal din ir-Rieda għal kollox: “Tkun magħmula r-rieda tiegħek u mhux tiegħi.” (Lq 22,42; ara Ġw 4,34; 5,30; 6,38). Hu għalhekk li Ġesù “ta lilu nnifsu għal dnubietna skond ir-rieda ta’ Alla” (Gal 1,4). “Bis-saħħa ta’ din ir-rieda aħna konna mqaddsin permezz ta’ l-offerta tal-Ġisem ta’ Ġesù Kristu” (Lh 10,10).

2825
Ġesù “tgħallem minn dak li bata xi tfisser l-ubbidjenza” (Lh 5,8). Wisq aktar għandna nitgħallmu dan, aħna ħlejjaq u midinbin, li sirna ulied adottivi ta’ Alla. Aħna nitolbu lil Missierna biex ngħaqqdu r-rieda tagħna mar-rieda ta’ Ibnu ħa nagħmlu r-rieda tiegħu, il-Pjan tiegħu għas-salvazzjoni tal-ħajja tad-dinja. Aħna minna nfusna bla ħila li nwettqu dan: iżda magħqudin ma’ Ġesù u bil-qawwa ta’ l-Ispirtu s-Santu tiegħu, nistgħu nagħtuh ir-rieda tagħna u niddeċiedu li nagħżlu biss dak li Ibnu dejjem għażel: li jsir dak li għoġob lill-Missier (ara Ġw 8,29).

Magħqudin ma’ Kristu, nistgħu nsiru spirtu wieħed miegħu, u b’hekk nagħmlu r-rieda tiegħu, b’mod li tkun magħmula fl-art kif fis-sema.

Aħsbu ftit kif Ġesù jgħallimna nkunu umli, billi jurina li l-virtù tagħna ma tiddependix mill-impenn tagħna biss imma wkoll mill-grazzja ta’ Alla. Hu jikkmanda lil kull nisrani li jitlob biex jagħmel dan f’sens universali għad-dinja kollha. Għaliex ma jgħidx “Ħa tkun li trid int” fija u fik, “imma fid-dinja kollha”, biex il-ħażin jinżamm ’il bogħod, biex il-verità ssaltan, il-vizzju jinqered, biex il-virtù tagħti l-frott tagħha, u l-art ma tkunx aktar differenti mis-sema.

2826
Hu permezz tat-talb li jirnexxilna “nagħrfu x’inhi r-rieda ta’ Alla” (Rum 12,2; Ef 5,17) u niksbu “s-sabar biex nagħmlu r-rieda ta’ Alla” (Lh 10,36). Ġesù jgħallimna li wieħed jidħol fis-saltna tas-smewwiet, mhux bit-tpaċpiċ, imma billi titwettaq “ir-rieda ta’ Alla li hu fis-smewwiet” (Mt 7,21).

2827
“Min jagħmel ir-rieda ta’ Alla, lil dan Alla jisimgħu” (Ġw 9,31; ara 1 Ġw 5,14). Daqshekk hi qawwija t-talba tal-Knisja fl-isem ta’ Sidha, l-aktar fl-Ewkaristija; hi għaqda fl-interċessjoni ma’ l-Imqaddsa Omm Alla (ara Lq 1,38.49) u mal-qaddisin kollha li “għoġbu” lill-Mulej għax ma kellhomx rieda oħra ħlief dik tiegħu:

Nistgħu ukoll, mingħajr ma nkasbru l-verità, nagħtu lill-kelmiet: “Ikun li trid int kif fis-sema hekda fl-art” dan it-tifsir: ikun li trid int fil-Knisja kif f’Sidna Ġesù Kristu; ikun li trid int fl-Għarusa, li hi mgħarrsa miegħu kif fl-“Għarus li għamel ir-rieda tal-Missier”.

IV. Ħobżna ta’ kull jum agħtina llum

2828
Agħtina: sabiħa l-fiduċja ta’ l-ulied li jistennew kollox minn għand Missierhom. “Hu jtella’ x-xemx tiegħu sew fuq il-ħżiena u sew fuq it-tajbin, u jniżżel ix-xita tiegħu sew fuq min hu tajjeb u sew fuq min m’huwiex” (Mt 5,45), u jagħti lil kulħadd “ikilhom f’waqtu” (Salm 104,27). Kristu jgħallimna din it-talba li fil-fatt tigglorifika lil Missierna għax tagħraf li hu Tajjeb aktar minn kull tjieba.

2829
“Agħtina” tfisser ukoll il-Patt: aħna għalih u hu għalina. Imma “aħna” nagħrfuh bħala Missier il-bnedmin kollha u nitolbuh għalihom kollha, b’solidarjetà sħiħa ma’ ħtiġijiethom u mat-tbatijiet tagħhom.

2830
“Ħobżna”. Il-Missier li jagħtina l-ħajja ma jistax ma jagħtiniex ukoll l-ikel meħtieġ għall-ħajja, il-ġid kollu materjali u spiritwali “li jaqbel lilna”. Fid-Diskors tal-muntanja Ġesù jinsisti ħafna fuq din il-fiduċja ta’ wlied li tikkoopera mal-Providenza tal-Missier (ara Mt 6, 25-34). Ma timpenjana f’ebda qagħda passiva, li ma nagħmlu xejn (ara 2 Tes 3,6-13), imma trid teħlisna minn kull inkwiet żejjed u tħassib bla bżonn. Hu b’dan il-mod li jintelqu għal kollox f’Alla, uliedu:

Alla lil dawk li jfittxu s-Saltna u l-ġustizzja tiegħu, jagħtihom wisq aktar milli jitolbu. Kollox hu ta’ Alla, u għalhekk xejn ma jkun jonqsu min ikollu ’l Alla, jekk hu stess ma jonqosx lil Alla.

2831
Iżda l-preżenza fostna ta’ dawk li qed ibatu l-ġuħ għax ma għandhomx ħobż, turi aspett profond ieħor ta’ din it-talba. It-traġedja tal-ġuħ fid-dinja ssejjaħ lill-insara li jitolbu fil-verità, għal responsabbiltà konkreta b’riżq ħuthom, kemm fl-imġiba personali tagħhom, kif ukoll fis-solidarjetà tagħhom mal-ġens kollu tal-bnedmin. Din it-talba tal-Missierna ma nistgħux nifirduha mill-parabboli tal-fqajjar Lazzru (ara Lq 16, 19-31) u tal-ġudizzju universali (ara Mt 25,31-46).

2832
Bħalma hi l-ħmira fl-għaġina, hekk il-ħajja ġdida tas-Saltna trid teħmer l-art permezz ta’ l-Ispirtu ta’ Kristu.
 Trid tidher permezz tat-twettiq tal-ġustizzja fir-relazzjonijiet personali u soċjali, ekonomiċi u internazzjonali; iżda ma ninsew qatt li ma jistax ikun hemm strutturi ġusti, jekk ma jkunx hemm bnedmin li jridu jkunu ġusti.

2833
It-talba hi dwar “ħobżna”, ħobża “waħda” għal “ħafna”. Il-faqar tal-beatitudnijiet hu l-virtù tal-qsim ma’ l-oħrajn: jistedinna nagħtu u naqsmu l-ġid materjali u spiritwali, mhux għax imġegħlin, imma għall-imħabba, biex iż-żejjed ta’ xi wħud jgħin għan-nuqqas ta’ l-oħrajn (ara 2 Kor 8,1-15).

2834
“Talb u ħidma”.
 “Itolbu bħallikieku kollox jiddependi minn Alla, aħdmu bħallikieku kollox jiddependi minnkom”
. Meta nkunu għamilna l-ħidma tagħna, l-ikel jibqa’ dejjem don ta’ Alla, ta’ Missierna; ħaġa tajba nitolbuhulu, aħna u nroddulu ħajr għalih. Dan hu li tfisser il-barka ta’ l-ikel fi ħdan familja nisranija.

2835
Din it-talba flimkien mar-responsabbiltà li ġġib magħha, tiswa wkoll għall-ġuħ ieħor li minnu jbatu l-bnedmin: “Il-bniedem mhux bil-ħobż biss jgħix, iżda b’kull kelma li toħroġ minn fomm Alla” (Dewt 8,3; Mt 4,4), jiġifieri mill-Kelma u n-Nifs tiegħu. L-insara għandhom jagħmlu minn kollox biex “ixandru l-Evanġelju lill-foqra”. Hemm ġuħ kbir fid-dinja, li mhux il-ġuħ tal-ħobż anqas il-għatx għall-ilma iżda għas-smigħ tal-Kelma tal-Mulej (Għam 8,11). Hu għalhekk li t-tifsir speċifikament nisrani tar-raba’ talba hu dwar il-Ħobż tal-Ħajja: il-Kelma ta’ Alla li trid tiġi milqugħa bil-fidi, il-Ġisem ta’ Kristu li jingħata fl-Ewkaristija (ara Ġw 6, 26-58).

2836
“Illum”: din ukoll hi espressjoni ta’ fiduċja. Il-Mulej jgħallimhielna (ara Mt 6,34; Eż 16,19): il-prużunzjoni tagħna ma setgħetx tivvintaha. Għaliex hi l-aktar talba għall-Kelma u għall-Ġisem ta’ Ibnu, “illum” m’huwiex biss ta’ dan iż-żmien li jgħaddi; hu l-Illum ta’ Alla:

Jekk il-ħobż tirċevih kull jum, kull jum hu għalik illum. Jekk Kristu hu għalik illum, kull jum jirxoxta għalik. Kif dan? “Ibni int, jien illum nissiltek” (Salm 2,7). Illum, jiġifieri: meta Kristu jirxoxta.

2837
“Ta’ kull jum”. Din il-kelma “èpiousios” ma nsibuhiex imkien ieħor fit-Testment il-Ġdid. Meħuda fis-sens taż-żmien, hi tiġdid pedagoġiku ta’ “illum” (ara Eż 16,19-21), biex twettaqna f’fiduċja “bla qjies”. Meħuda f’sens kwalitattiv, tfisser dak kollu li hu meħtieġ għall-ħajja, u f’sens aktar wiesa’ kull ġid li hu biżżejjed biex wieħed jgħix (ara 1 Tim 6,8). Meħuda letteralment (èpiousios: “’il fuq mill-essenzjal”) tindika direttament il-Ħobż tal-Ħajja, il-Ġisem ta’ Kristu, “mediċina għal ħajja bla tmiem”
 li mingħajrha ma jkollniex il-Ħajja fina (ara Ġw 6, 53-56). Fl-aħħarnett marbuta ma ta’ qabilha joħroġ ċar is-sens tal-ħwejjeġ tas-sema: “dan il-Jum” hu dak tal-Mulej, dak ta’ l-Ikla tas-Saltna tas-Sema antiċipata fl-Ewkaristija li fiha nduqu minn qabel is-Saltna li għad trid tiġi. Hu minħabba f’dan li hu xieraq li l-Liturġija ewkaristika tkun iċċelebrata “kull jum”.

L-Ewkaristija hija l-ħobża tagħna ta’ kull jum. Il-qawwa proprja ta’ dan l-ikel tas-sema hi qawwa ta’ għaqda: tgħaqqadna mal-Ġisem tal-Mulej u tagħmilna membri tiegħu biex insiru dak li nirċievu … Dan il-ħobż ta’ kull jum insibuh ukoll fil-qari li nisimgħu kull jum fil-Knisja, fl-innijiet li jitkantaw u li intom tkantaw. Dan kollu hu meħtieġ għall-mixi tagħna lejn is-sema.

Il-Missier tas-sema jħeġġiġna nitolbu l-Ħobż tas-sema bħala ulied is-sema, (ara Ġw 6,51). Kristu “nnifsu hu l-Ħobż,  miżrugħ fil-Verġni, meħmur fil-laħam, magħġun fil-passjoni, moħmi fil-forn tal-qabar, maħżun fil-Knisja, miġjub fuq l-artali, joffri kull jum lill-insara l-ikel tas-sema”.

V. Aħfrilna dnubietna bħalma naħfru lil min hu ħati għalina

2838
Din it-talba tgħaġġibna. Kieku nqisu l-ewwel parti tat-talba: “Aħfrilna dnubietna”, impliċitament din ġa tinsab fl-ewwel tliet talbiet tal-Missierna, għax Kristu offra s-sagrifiċċju tiegħu “għall-maħfra tad-dnubiet”. Iżda t-tieni parti tat-talba turina li Alla t-talba tagħna ma jilqagħhiex qabel iseħħ dak li qed jistenna minna. Qed nitolbu ħaġa għall-ġejjieni, iżda biex dak li qed nitolbu jingħatalna, aħna rridu nkunu ġa tajna t-tweġiba tagħna: kelma waħda tgħaqqad iż-żewġ partijiet tat-talba: “bħalma”.

AĦFRILNA DNUBIETNA …

2839
Bdejna nitolbu lil Missierna tas-sema b’fiduċja qalbiena. Aħna nitolbu li jitqaddes ismu; tlabna wkoll li nitqaddsu dejjem aktar. Iżda, għalkemm ilbisna l-libsa tal-Magħmudija, ma niqfux li nidinbu, li nitbiegħdu minn Alla. Issa, f’din it-talba, qed nerġgħu lura lejn Alla bħall-iben il-ħali (ara Lq 15,11-32), u nistqarru li aħna midinbin quddiemu, bħall-pubblikan (ara Lq 18,13). It-talba tagħna tibda bi “stqarrija”: nistqarru fl-istess waqt il-miżerja tagħna u l-ħniena kbira ta’ Alla. It-tama tagħna hi sħiħa, għax f’Ibnu “għandna l- fidwa, il-maħfra tad-dnubiet” (Kol. 1,14; Ef 1,7). Sinjal effikaċi u żgur tal-maħfra ta’ Alla nsibuh fis-sagramenti tal-Knisja tiegħu (ara Mt 26,28; Ġw 20,23).

2840
Issa, u din hi ħaġa tremenda, din il-mewġa ta’ ħniena ma tistax tidħol f’qalbna qabel ma nkunu ħfirna lil min hu ħati għalina. L-Imħabba, bħall-Ġisem ta’ Kristu ma tinqasamx: ma nistgħux inħobbu ’l Alla li ma nistgħux naraw u ma nħobbux lil ħutna li naraw (ara 1 Ġw 4,20). Meta niċħdu l-maħfra lil ħutna, qalbna tingħalaq, u l-ebusija tagħha ma tħallix l-imħabba kollha ħniena tal-Missier tidħol fiha: permezz ta’ l-istqarrija ta’ dnubna, qalbna hi miftuħa għal-grazzja tiegħu.

2841
Din it-talba hi hekk importanti li lilha biss il-Mulej jiżviluppaha fid-Diskors tal-muntanja (ara Mt 6,14-15; 5,23-24; Mk 11,25). Mhux possibbli għall-bniedem iwieġeb għal din it-talba kruċjali tal-misteru tal-Patt il-Ġdid. Imma għal “Alla ma hemm xejn li ma jistax ikun”.

… BĦALMA NAĦFRU LIL MIN HU ĦATI GĦALINA

2842
Ġesù mhux l-ewwel darba li juża l-kelma “bħalma” “Kunu mela perfetti bħalma hu perfett Missierkom li hu fis-smewwiet” (Mt 5,48). “Ħennu bħalma hu ħanin Missierkom” (Lq 6,36). “Nagħtikom kmandament ġdid: bħalma ħabbejtkom jien, hekk ukoll intom ħobbu lil xulxin” (Ġw 13,34). Il-ħarsien tal-kmandament tal-Mulej, isir impossibbli jekk ix-xebh fuq il-mudell divin ikun biss tal-qoxra. Hawnhekk qiegħed jintalab minna tisħib vitali “mill-fond ta’ qalbna” fil-Qdusija, fil-Ħniena u fl-Imħabba ta’ Alla tagħna. L-Ispirtu biss, li bih “ngħixu” (Gal 5,25) jista’ jagħmel “tagħna” s-sentimenti ta’ Kristu Ġesù (ara Fil 2,1.5). Għalhekk ikun possibbli li “aħna naħfru lil xulxin, bħalma Alla jaħfer lilna fi Kristu” (Ef 4,32).

2843
Hekk iseħħu kliem il-Mulej fuq il-maħfra, fuq dik l-Imħabba li tħobb sa l-aħħar (ara Ġw 13,1). Il-parabbola tal-qaddej bla ħniena li tagħlaq it-tagħlim tal-Mulej fuq ix-xirka tal-Knisja (ara Mt 18,23-35), tintemm b’dan il-kliem: “Hekk jagħmel lilkom Missieri li hu fis-smewwiet jekk ma taħfrux lil xulxin minn qalbkom”. Hu “fil-fond tal-qalb ” li kollox jinħall u jintrabat. Mhux fil-ħila tagħna li ma nħossux aktar l-offiża li ssirilna u ninsewha; iżda l-qalb li toffri lilha nnifisha lill-Ispirtu s-Santu tbiddel l-offiża f’mogħdrija u ssaffi l-memorja billi tbiddel l-offiża f’talba.

2844
It-talba nisranija tasal sal-maħfra ta’ l-għedewwa (ara Mt 5,43-44). Tbiddel lid-dixxiplu u tagħmlu jixbah l-Imgħallem. Il-maħfra hi fil-quċċata tat-talba nisranija: id-don tat-talb ma nistgħux nirċevuh jekk qalbna ma tkunx f’armonija mal-ħniena u l-mogħdrija ta’ Alla. Il-maħfra hi ukoll xhieda li fid-dinja tagħna, l-imħabba hi aqwa mid-dnub. Il-martri tal-bieraħ u ta’ llum, jagħtu din ix-xhieda ta’ Ġesù. Il-maħfra hi l-kondizzjoni essenzjali għar-Rikonċiljazzjoni (ara 2 Kor 5, 18-21) ta’ wlied Alla mal-Missier, u tal-bnedmin bejniethom.
 

2845
Ma hemmx limiti u lanqas qjies għall-maħfra li essenzjalment tiġi minn Alla (ara Mt 18,21-22; Lq 17,3-4). Jekk hi maħfra ta’ l-offiżi li jsirulna (“dnubiet” skond Lq 11,4 jew “djun” skond Mt 6,12), aħna dejjem midjunin: “Tkunux obbligati lejn ħadd, ħlief li tħobbu lil xulxin” (Rum 13,8). L-għaqda fit-Trinità Qaddisa hi l-bidu u l-kriterju tal-verità ta’ kull relazzjoni (ara 1 Ġw 3,19-24). Ngħixuha fit-talb, u l-aktar fl-Ewkaristija.

Alla ma jilqax is-sagrifiċċju ta’ dawk li jwettqu l-firda; Hu jibgħathom lura mill-artal sabiex l-ewwel imorru jitħabbu ma’ ħuthom: Alla jtaffi l-għadab tiegħu bit-talb ta’ min tassew irid il-paċi. L-offerta li l-aktar togħġob hi l-paċi tagħna, l-għaqda tagħna ma’ l-oħrajn, ix-xirka fil-Missier, fl-Iben u fl-Ispirtu s-Santu tal-ġemgħa kollha ta’ l-insara.

VI. Iddaħħalniex fit-tiġrib

2846
Din it-talba tressaqna lejn għerq tat-talba ta’ qabel, għax dnubietna huma l-frott tal-kunsens li nagħtu lit-tiġrib, lit-tentazzjoni. Nitolbu lil Missierna tas-sema biex ma “jdaħħalniex” fit-tiġrib. Diffiċli ħafna tittraduċi b’kelma waħda l-kelma Griega, li tfisser “tħalliniex nidħlu fit-tiġrib” (ara Mt 26,41), “tħalliniex naqgħu fit-tiġrib”. “Alla ma jistax jiġġarrab għall-ħażen, u lanqas ma hu se jġarrab lil ħadd” (Ġak 1,13), anzi jrid jeħlisna mit-tiġrib. Aħna nitolbuh biex ma jħalliniex naqbdu t-triq li twassal għad-dnub. Aħna mpenjati fil-ġlieda bejn “il-ġisem u l-ispirtu”. B’din it-talba nitolbu l-għajnuna ta’ l-Ispirtu għad-dixxerniment u għall qawwa, ħa nagħrfu nagħżlu bejn it- tajjeb u l-ħażin u jkollna l-qawwa nżommu ruħna ’l bogħod minn dak li hu ħażin.

2847
L-Ispirtu s-Santu jgħinna nagħrfu d-differenza li hemm bejn il-prova, meħtieġa għat-tkabbir tal-bniedem interjuri (Lq 8, 13-15; Atti 14,22; 2 Tim 3,12) sabiex ikollna “virtù li tkun għaddiet mill-prova” (Rum 5,3-5), u t-tentazzjoni, li twassal għad-dnub u għall-mewt. Irridu wkoll nagħarfu nagħżlu bejn li “nkunu mġarrbin” u li “naċċettaw” it-tiġrib. Fl-aħħarnett, il-kapaċità li nagħrfu nagħżlu tikxef il-ġibda tat-tiġrib: li juri l-ħaġa bħala “tajba, togħġob lill-għajnejn, tħajjar” (Ġen 3,6), meta fil-fatt il-frott tagħha hu l-mewt..

Alla ma jridx iġegħelna nagħmlu t-tajjeb, iridna ħielsa … Xi drabi t-tiġrib jiswa. Ħlief Alla, ħadd ma jaf xi rċeviet ruħna minn għand Alla, lanqas ma nafuh dan aħna stess. Iżda t-tiġrib jurih biex jgħallimna nagħrfu lilna nfusna u hekk nintebħu bil-miżerja tagħna u jġegħelna nroddu ħajr lil Alla għall-ġid li t-tiġrib uriena.

2848
“Indaħħalniex fit-tiġrib” titlob deċiżjoni mill-qalb. “Fejn hemm it-teżor tiegħek hemm tinsab qalbek ukoll … Ma nistgħux naqdu lil Alla u l-flus” (Mt 6,21.24). “Jekk ngħixu fl-Ispirtu, ħalli nimxu bl-Ispirtu” (Gal 5,25). Jekk aħna nilqgħu l-Ispirtu s-Santu, il-Missier jagħtina l-qawwa. “Sa issa ebda tiġrib ma laħaqkom li bniedem ma jiflaħx għalih. Alla hu fidil u ma jħallikomx tiġġarrbu aktar milli tifilħu: jaħseb li mat-tiġrib jagħtikom il-qawwa u l-għajnuna biex tkunu tifilħu għalih” (1 Kor 10,13).

2849
Din it-taqbida u din ir-rebħa huma possibbli biss fit-talb. Hu permezz tat-talb tiegħu li Ġesù rebaħ lix-xitan sa mill-bidu (ara Mt 4,1-11) kif ukoll waqt l-aħħar taqbida (ara Mt 26,36-44). Hu minħabba t-taqbida u l-agunija tiegħu li Kristu f’din it-talba jgħaqqadna mal-Missier tagħna. Is-sahra tal-qalb hi msemmija b’insistenza f’rabta ma’ dik tiegħu (ara Mt 13,9.23.33-37; 14.38; Lq 12,35-40). Is-sahra hi “l-għassa jew il-ħarsien tal-qalb” u Ġesù jitlob lil Missier biex “iħarisna f’ismu” (Ġw 17,11). L-Ispirtu s-Santu jfittex li jkebbes fina bla waqfien din is-sahra (ara 1 Kor 16,13; Kol 4,2; 1 Tess 5,6; 1 Piet 5,8). Din it-talba takkwista s-sens drammatiku kollu tagħha f’din id-dinja; hi talba għall-perseveranza aħħarija. “Arani gej bħall-ħalliel! Hieni min jishar!” (Apok 16,15).

VII. Eħlisna mid-deni

2850
L-aħħar talba tal-Missierna tinsab ukoll fit-talba ta’ Ġesù: “Ma nitolbokx li twarrabhom mid-dinja, imma li tħarishom mill-Ħażin” (Ġw 17,15). It-talba hi għalina, għal kull wieħed minna personalment, imma hu dejjem “aħna” li nitolbu f’għaqda mal-Knisja kollha, għall-ħelsien tal-ġens kollu tal-bnedmin. It-Talba tal-Mulej ma tieqaf qatt tiftħilna qalbna għad-dimensjonijiet tal-Pjan tas-salvazzjoni. L-interdipendenza tagħna fid-dramm tad-dnub u tal-mewt hi mibdula f’solidarjetà fil-Ġisem ta’ Kristu, fix-“xirka tal-qaddisin”.

2851
F’din it-talba d-deni m’huwiex xi ħaġa astratta, imma hu persuna, ix-Xitan, il-Ħażin, l-anġlu li ħadha kontra Alla. Ix-xitan, “diavolo” dia-bolos,  dak li “jeħodha kontra l-Pjan ta’ Alla, l-“opra ta’ salvazzjoni” li seħħet fi Kristu.

2852
“Qattiel sa mill-bidu, giddieb u missier il-gideb” (Ġw 8,44), “ix-Xitan, il-qarrieq tad-dinja kollha” (Apok 12,9) daħħal id-dnub u l-mewt fid-dinja u b’rebħa sħiħa fuqu l-ħolqien kollu jiġi “meħlus mid-dnub u l-mewt”.
 “Aħna nafu li kull min hu mwieled minn Alla ma jidnibx, imma l-Iben ta’ Alla jħarsu mid-dnub, u l-Ħażin ma jmissux b’idejh. Nafu li aħna ġejjin minn Alla u li d-dinja kollha qiegħda taħt idejn il-ħażin” (1 Ġw 5,18-19).

Il-Mulej li neħħiliek id-dnub tiegħek u ħafirlek ħtijietek, iħarsek ukoll u jeħilsek mill-qerq tax-xitan li jġarrbek, biex l-għadu li mdorri joħloq il-ħtija ma jeħdokx għal għarrieda. Min jafda f’Alla ma jibżax mix-Xitan. “Jekk Alla magħna, min jista’ jkun kontra tagħna?”(Rum 8,31)

2853
Ir-rebħa fuq “il-prinċep ta’ din id-dinja” nkisbet darba għal dejjem fis-Siegħa li fiha Ġesù ta lilu nnifsu għall-mewt biex jagħti l-Ħajja lilna. Iseħħ imbagħad il-ġudizzju ta’ din id-dinja u “l-prinċep ta’ din id-dinja” (Ġw 14,10) “jitkeċċa ’l barra” (Ġw 12,31; Apok 12,11). “Jitlaq wara l-Mara” (ara Apok 12,13-16), iżda ma għandux setgħa fuqha: Eva l-ġdida, “mimlija bil-grazzja” ta’ l-Ispirtu s-Santu, hi ħielsa minn kull dnub u mit-taħsir tal-mewt (l-Imnissla bla Tebgħa u Mtellgħa s-Sema bir-ruħ u l-ġisem, l-Imqaddsa Verġni Marija Omm Alla). “U d-dragun imtela bil-korla għall-Mara u mar biex jagħmel gwerra mal-bqija ta’ nisilha” (Apok 12,17). Hu għalhekk li l-Ispirtu u l-Knisja jitolbu: “Ejja, Mulej Ġesù!” (Apok 22,17.20), għax il-Miġja tiegħu teħlisna mill-Ħażin.

2854
Meta nitolbu l-ħelsien mill-Ħażin, nitolbu wkoll li nkunu meħlusa minn kull deni ta’ l-imgħoddi u tal-ġejjieni, deni li ġej minn dak li jħajjar għalih. Iżda f’din l-aħħar talba, il-Knisja tippreżenta lill-Missier it-tiġrib kollu tad-dinja. Mal-ħelsien mid-deni li jġarrab il-ġens kollu tal-bnedmin, il-Knisja titlob id-don għażiż tal-paċi u l-grazzja li toqgħod dejjem tistenna sa l-aħħar it-tieni miġja ta’ Kristu. Hija u titlob b’dan il-mod, il-Knisja tgħix minn qabel, fl-umiltà tal-fidi, it-tiġdid ta’ kollox u ta’ kulħadd f’dak li għandu f’idejh l-imfietaħ tal-Mewt u ta’ Post il-Mejtin” (Apok 1,18), “li hu, li kien, li għad irid jiġi, dak li jista’ kollox” (Apok 1,8 ara 1,4).

Eħlisna, nitolbuk, Mulej, minn kull deni; agħtina fit-tjieba u l-ħniena tiegħek, il-paċi fi żmienna, biex inkunu ħielsa minn kull dnub, u mħarsa minn kull inkwiet, aħna u nistennew u nittamaw il-hena u l-miġja tas-Salvatur tagħna Ġesù Kristu.

ID-DOSSOLOĠIJA TA’ L-AĦĦAR
2855
Id-dossoloġija ta’ l-aħħar: “Għax tiegħek hi s-saltna, il-qawwa u l-glorja għal dejjem”, ittenni l-ewwel tliet talbiet tal-Missierna: il-glorifikazzjoni ta’ l-Isem tiegħu, il-miġja tas-Saltna tiegħu, u l-qawwa tar-Rieda tiegħu għas-salvazzjoni. Iżda dawn l-ewwel tliet talbiet fid-dissoloġija qed jiġu mtennija f’sura ta’ adorazzjoni u radd il-ħajr kif isir fil-Liturġija tas-sema (ara Apok 1,6; 4,11; 5,13). Il-prinċep ta’ din id-dinja b’mod qarrieq kien attribwixxa lilu nnifsu dawn it-tliet titli tas-saltna, tal-qawwa u tal-glorja (ara Lq 4,5-6); Kristu l-Mulej reġa’ tahom lura lill-Missier tiegħu u tagħna sa dak il-jum li fih jafdalu s-Saltna meta l-Misteru tas-salvazzjoni jkun laħaq il-milja sħiħa tiegħu u Alla jkun kollox f’kulħadd (ara 1 Kor 15,25-28).

2856
“Imbagħad, meta ttemm it-talba tgħid Amen u b’dan l-Amen li jfisser “Hekk ikun” (ara Lq 1,38) int twettaq it-talba li għallimna l-Mulej”.
 

Fil-qosor

2857
Fil-“Missierna” l-ewwel tliet talbiet huma dwar il-Glorja tal-Missier, it-Tqaddis ta’ Ismu, u l-Miġja ta’ Saltnatu u s-Sħuħija tar-Rieda tiegħu. L-erba’ talbiet l-oħra juru xewqatna: talbiet għall-manteniment ta’ ħajjitna u għall-fejqan mid-dnub; jorbtu mal-ġlieda tagħna għar-rebħa tat-Tajjeb fuq il-Ħażin.

2858
Meta nitolbu: “Jitqaddes ismek” aħna nidħlu fil-Pjan ta’ Alla: it-tqaddis ta’ Ismu – rivelat lil Mosè, imbagħad f’Ġesù – minna u fina u f’kull ġens u f’kull bniedem.

2859
Fit-tieni talba il-Knisja tħares l-aktar lejn it-tieni miġja ta’ Kristu, lejn il-miġja fl-aħħar taż-żmien tas-Saltna ta’ Alla. Titlob ukoll għall-kobor tas-Saltna ta’ Alla fl-“illum” ta’ ħajjitna.

2860
Fit-tielet talba nitolbu biex Alla jgħaqqad ir-rieda tagħna ma’ dik ta’ Ibnu biex iseħħ il-Pjan tas-salvazzjoni fil-ħajja tad-dinja.

2861
Fir-raba’ talba ngħidu: “Agħtina” biex nuru, f’għaqda ma’ ħutna kollha, il-fiduċja tagħna fil-Missier tagħna tas-sema. “Ħobżna” hu l-ikel ta’ din l-art li neħtieġu biex ngħixu, u jfisser ukoll il-Ħobż tal-Ħajja: il-Kelma ta’ Alla u l-Ġisem ta’ Kristu. Nirċevuh fl-“Illum” ta’ Alla, bħala l-ikel li ma nistgħux ngħaddu mingħajru (meħtieġ fuq li meħtieġ), l-ikel tal-Ikla tas-Saltna, li ddewwaqna minn qabel l-Ewkaristija.

2862
Il-ħames talba hi dwar in-nuqqasijiet tagħna u nitolbu l-maħfra tagħhom mill-ħniena ta’ Alla li ma tidħolx f’qalbna jekk aħna ma nkunux għarafna naħfru lill-għedewwa tagħna, bħalma għamel Kristu u bl-għajnuna tiegħu.

2863
Meta ngħidu “Iddaħħalniex fit-tiġrib” inkunu nitolbu ’l Alla biex ma jħalliniex naqbdu t-triq tad-dnub. B’din it-talba nitolbu l-Ispirtu jagħtina l-grazzja li nagħrfu t-tajjeb mill-ħażin, u l-qawwa biex nagħmlu t-tajjeb. Nitolbu wkoll li qalbna tishar dejjem fuq l-imġiba kollha tagħna u li niksbu l-perseveranza ta’ l-aħħar.

2864
Fl-aħħar talba “Eħlisna mid-deni” in-nisrani, flimkien mal-Knisja, jitlob ’l Alla li jurina r-rebħa, li Kristu ġa kiseb, fuq “il-prinċep ta’ din id-dinja”, ix-xitan, l-anġlu li personalment jeħodha kontra Alla u l-Pjan tiegħu ta’ salvazzjoni.
2865
Bl-“Ammen” ta’ l-għeluq, aħna nesprimu l-“fiat” tagħna għas-seba’  talbiet, jiġifieri “Hekk ikun”.

